২৫ জুলাই - সাধু যাকোব, প্রেরিতদূত\nআমি যে পাত্রে পান করতে যাচ্ছি,\nসেই পাত্রে তোমরা কি পান করতে পার?\nতাঁরা বললেন, পারি (মথি ২০:২২)।\nআর আসলে কয়েক বছর পর\nহেরোদ রাজা যাকোবকে\nখড়্গের আঘাতে হত্যা করালেন (প্রেরিত ১২:২)\nহে সর্বশক্তিমান সনাতন ঈশ্বর, তুমি প্রেরিতদূতদের প্রথমফসল\nসাধু যাকোবেরই রক্তে প্রতিষ্ঠা করেছিলে।\nআশীর্বাদ কর: তোমার মণ্ডলী যেন তাঁর সাক্ষ্যদানের ফলে\nবিশ্বাসে সুস্থির হয়ে ওঠে, ও তাঁর নিত্য সহায়তায় সৎসাহস লাভ করে।\nকরিন্থীয়দের কাছে প্রেরিতদূত সাধু পলের দ্বিতীয় পত্র থেকে পাঠ (৪:৭-১৫)\nপ্রিয়জনেরা, এই ধন আমরা মাটির পাত্রেই যেন বহন করছি; ফলে এই অসাধারণ পরাক্রম আমাদের নয়, ঈশ্বরেরই পরাক্রম। পদে পদে আমাদের ক্লেশ ভোগ করতে হচ্ছে, কিন্তু আমরা উদ্বিগ্ন হই না; আমরা দিশেহারা বোধ করছি, কিন্তু নিরাশ হই না; নির্যাতিত হচ্ছি, কিন্তু পরিত্যক্ত হই না; আমাদের আঘাত করা হচ্ছে, কিন্তু আমরা বিনষ্ট হই না। আমরা সর্বদা সর্বস্থানে নিজেদের দেহে যিশুর মৃত্যু বহন করে চলি, যেন যিশুর জীবনও আমাদের এই দেহে প্রকাশিত হয়। কেননা আমরা জীবিত হয়েও যিশুর খাতিরে সর্বদাই মৃত্যুর হাতে সমর্পিত হয়ে চলেছি, যেন যিশুর জীবনও আমাদের এই মরদেহে প্রকাশিত হয়। ফলে আমাদের মধ্যে মৃত্যুই সক্রিয়, কিন্তু তোমাদের মধ্যে জীবন।\nতথাপি আমরা সেই একই বিশ্বাসের প্রেরণায় অনুপ্রাণিত হয়ে, যে বিশ্বাসের বিষয়ে লেখা আছে: আমি বিশ্বাস করেছি, তাই কথা বলেছি, আমরাও বিশ্বাস করি আর তাই কথা বলি, সচেতন হয়ে যে, প্রভু যিশুকে যিনি পুনরুত্থিত করেছেন, তিনি যিশুর সঙ্গে আমাদেরও পুনরুত্থিত করবেন ও তোমাদের সঙ্গে নিজের কাছে স্থান দেবেন।\nহ্যাঁ, সবই তোমাদের জন্য, যেন ঈশ্বরের অনুগ্রহ আরও অপর্যাপ্ত হয়ে উঠে বেশি বেশি মানুষের মুখে আরও বেশি ধন্যবাদ-স্তুতির কারণ হয়ে ওঠে—ঈশ্বরের গৌরবার্থে।\nধুয়ো: যে অশ্রুর মধ্যে বীজ বোনে,\nসে সানন্দে ফসল সংগ্রহ করবে।\nআমিই তোমাদের বেছে নিয়েছি—একথা বলছেন প্রভু—\nযেন তোমরা গিয়ে ফলশালী হও, তোমাদের ফলও যেন স্থায়ী হয়।\n✚ মথি-রচিত পবিত্র সুসমাচার থেকে পাঠ (২০:২০-২৮)\nসেসময়ে জেবেদের ছেলেদের মা নিজের ছেলে দু’টোকে সঙ্গে নিয়ে যিশুর কাছে এগিয়ে এলেন ও কিছু যাচনা করার জন্য তাঁর সামনে প্রণিপাত করলেন। তিনি তাঁকে বললেন, ‘আপনি কি চান?’ তিনি বললেন, ‘আদেশ করুন, যেন আপনার রাজ্যে আমার এই দুই ছেলের একজন আপনার ডান পাশে, আর একজন বাঁ পাশে আসন পেতে পারে।’ যিশু উত্তরে বললেন, ‘তোমরা কি যাচনা করছ, তা বোঝ না; আমি যে পাত্রে পান করতে যাচ্ছি, সেই পাত্রে তোমরা কি পান করতে পার?’ তাঁরা বললেন, ‘পারি।’ তিনি তাঁদের বললেন, ‘তোমরা সত্যিই আমার পাত্রে পান করবে, কিন্তু কাউকে আমার ডান পাশে ও বাঁ পাশে আসন মঞ্জুর করার অধিকার আমার নেই; তেমন আসন বরং তাদেরই হবে, আমার পিতা যাদের জন্য তা প্রস্তুত করেছেন।’\nএকথা শুনে অন্য দশজন ওই দুই ভাইয়ের উপর ক্ষুব্ধ হলেন। কিন্তু যিশু তাঁদের কাছে ডেকে বললেন, ‘তোমরা তো জান, বিজাতীয়দের শাসকেরা তাদের উপর প্রভুত্ব করে, এবং যারা বড়, তারাও তাদের উপর কর্তৃত্ব চালায়। তোমাদের মধ্যে তেমনটি হবে না; কিন্তু তোমাদের মধ্যে যে কেউ বড় হতে চায়, তাকে তোমাদের সেবক হতে হবে, আর তোমাদের মধ্যে যে কেউ প্রধান হতে চায়, তাকে হতে হবে তোমাদের দাস, ঠিক যেমনটি মানবপুত্র সেবা পেতে আসেননি, কিন্তু এসেছেন সেবা করতে, ও অনেকের মুক্তিমূল্য রূপে নিজের প্রাণ দিতে।’\nজেবেদের সেই দুই ছেলে যাকোব ও যোহন যিশুর কাছে এসে জিজ্ঞাসা করলেন: প্রভু, এমনটি করুন, যেন আপনার গৌরবে আমরা একজন আপনার ডান পাশে, আর একজন বাঁ পাশে আসন পেতে পারি; যিশু তাঁদের বললেন, তোমরা কি যাচনা করছ, তা বোঝ না (মার্ক ১০:৩৫, ৩৭, ৩৮)।\nতাঁরা যে কী জিজ্ঞাসা করছিলেন, তা জানতেন না, কেননা মনে করছিলেন, তাঁদের ভাবী পুরস্কার হিসাবে তাঁরা সহজেই এ আসন বা সেই আসন বেছে নিতে পারবেন। তাঁদের বরং প্রভুর কাছে এ অনুগ্রহ ভিক্ষা করা উচিত ছিল, তথা তাঁরা যেন দৃঢ়তার সঙ্গে তাঁদের প্রত্যাশার প্রত্যয়ে ও গৌরবে শেষ পর্যন্তই নিষ্ঠাবান থাকতে পারেন। তবেই তিনি নিজে তাঁদের সমস্ত শুভকর্মের প্রতিদানে এমন পুরস্কার দিতেন যা তাঁদের অচিন্তনীয় কল্পনার অতীত—এবিষয়েই তাঁদের নিশ্চিত জানা থাকা উচিত ছিল! যাঁরা ভক্তিপূর্ণ অন্তরে স্বর্গরাজ্যে প্রভুর পাশাপাশি আসন পাবার জন্য অনুরোধ করেছেন, তাঁদের এ সরল ভক্তি প্রশংসনীয় বটে, কিন্তু এর চেয়ে তাঁরই সদ্বিবেচনাপূর্ণ বিনম্রতা অধিক প্রশংসনীয়, যিনি নিজ দুর্বলতা বিষয়ে সচেতন হয়ে বলেছিলেন: দুর্জনদের তাঁবুতে বাস করার চেয়ে আমি বরং দাঁড়াব পরমেশ্বরের দুয়ারপ্রান্তে (সাম ৮৪:১১)।\nতাঁরা যে কী চাচ্ছিলেন, নিজেরা তা জানতেন না, কেননা শুভকর্ম সাধন করার জন্য শক্তির চেয়ে তাঁরা প্রভুর কাছে উৎকৃষ্ট পুরস্কারের অন্বেষণ করছিলেন। কিন্তু তাঁদের স্বর্গীয় প্রভু তাঁদের কাছে স্পষ্টই দেখালেন, কী প্রথম চাওয়া উচিত, এবং এ প্রেক্ষিতে তিনি সেই পরিশ্রমের পথ তাঁদের স্মরণ করিয়ে দিলেন যে পথ বেয়ে তাঁরা পুরস্কার পেতে পারবেন। তিনি তাঁদের জিজ্ঞাসা করেছিলেন: আমি যে পাত্রে পান করি, সেই পাত্রে তোমরা কি পান করতে পার? (মার্ক ১০:৩৮)। নিজ পাত্র বলতে তিনি সেই তিক্ত যন্ত্রণা বোঝাচ্ছিলেন যা অবিশ্বাসীদের ক্রোধ প্রায়ই ধার্মিকদের মাথায় চাপিয়ে দেয়। যারা খ্রিষ্টের খাতিরে তা বিনম্রতা, ধৈর্য ও আনন্দের সঙ্গে গ্রহণ করে, তারা সকলেই স্বর্গে রাজত্ব করতে যোগ্য। সুতরাং, যেহেতু জেবেদের ছেলেরা তাঁর পাশে আসন নিতে ইচ্ছুক ছিলেন, সেজন্য তিনি তাঁদের আহ্বান করলেন তাঁরা যেন প্রথমে তাঁর যন্ত্রণাভোগের আদর্শ পালন করেন, এর পরেই, পরিশেষেই, তাঁরা আকাঙ্ক্ষিত সর্বোচ্চ আসন পেতে পারবেন। এ হল সেই জীবনের নিয়ম যা প্রেরিতদূত সকল বিশ্বাসীর জন্যই শেখান যখন বলেন: আমাদের যখন তাঁর মৃত্যুর সাদৃশ্যে তাঁর সঙ্গে ঘনিষ্ঠভাবে সংযুক্ত করা হয়েছে, তখন একথা নিশ্চিত যে, তাঁর পুনরুত্থানের সাদৃশ্যেও আমাদের তেমনি হবে (রো ৬:৫)।\nতাঁরা তাঁকে উত্তর দিলেন: হ্যাঁ, পারি (মার্ক ১০:৩৯)। তাঁর পাত্র থেকে পান করার সাধ্য ঘোষণা করে তাঁরা সরলতার সঙ্গে প্রভুর প্রতি তাঁদের বর্তমান ভাব ও ভক্তি প্রকাশ করলেন বটে, তবু অল্প দিনের মধ্যেই তাঁরা স্পষ্টই দেখাবেন তাঁরা তখনও কতই না দুর্বল ছিলেন; কেননা যখন সেই সময় এসে উপস্থিত হল যে সময়ে প্রভুকে সেই পাত্র থেকে পান করতে হবে, তখন অন্য সকল শিষ্যের সঙ্গে তাঁরাও তাঁকে ত্যাগ করে পালিয়ে গেলেন (মার্ক ১৪:৫০)। কিন্তু তবু প্রভুর পাত্র থেকে পান করতে যে ভয়ে তাঁরা আক্রান্ত হয়েছিলেন, তা বেশিক্ষণ স্থায়ী হওয়ার কথা ছিল না; বাস্তবিকই যাঁরা প্রভুর যন্ত্রণাভোগের আগে পালিয়েছিলেন, তাঁরা তাঁর পুনরুত্থানের পরে ফিরে আসতে আরও দ্রুতগামী হলেন। তাঁর যন্ত্রণাভোগের ভয়ানক তীব্রতার সামনে তাঁরা বিচলিত হয়েছিলেন, কিন্তু তাঁর পুনরুত্থানের উজ্জ্বল গৌরব তাঁদের সুস্থির করে তুলল; আর পবিত্র আত্মার অনুগ্রহ লাভ করার পর তাঁরা প্রভুর পাত্র থেকে পান করার সেই সঙ্কল্প দৃঢ়তার সঙ্গে রক্ষা করলেন। তাঁরা নিশ্চয়ই তাঁর পাত্র থেকে পান করবেন বলে প্রভু যে প্রতিশ্রুতি দিয়েছিলেন, তা তিনি পূরণ করলেন, ও তাঁর খাতিরে যন্ত্রণা ভোগ করায় ও মৃত্যুবরণ করায় তাঁদের অপরাজেয় করলেন।\n১২। ধ্যান-গীতি: সাম ১১৬\nধুয়ো: প্রভুর পাত্রে পান করায়\nতাঁরা ঈশ্বরের বন্ধু হয়ে উঠলেন।\nহে প্রভু, অনুনয় করি: যাঁর পর্বদিন পালন ক’রে\nআমরা সানন্দে তোমার পবিত্র মঙ্গলদান গ্রহণ করেছি,\nসেই প্রেরিতদূত যাকোবের প্রার্থনায় প্রসন্ন হয়ে আমাদের সাহায্যে এসো।\n৬ আগষ্ট - প্রভু যিশুর দিব্য রূপান্তর\nপ্রভু যিশু প্রেরিতদূতদের সাক্ষাতে রূপান্তরিত হলেন:\nতাঁর শ্রীমুখ সূর্যের মত দীপ্তিমান।\nআর হঠাৎ মোশি ও এলিয় তাঁদের দেখা দিলেন (মথি ১৭:২-৩)।\nহে ঈশ্বর, তোমার একমাত্র পুত্রের গৌরবময় রূপান্তরে\nতুমি প্রাক্তন সন্ধিকালের পিতৃপুরুষদের সাক্ষ্যদান দ্বারা ধর্মবিশ্বাসের রহস্যসকল\nসত্য বলে সপ্রমাণ করেছিলে এবং সুস্পষ্টই এক পূর্বলক্ষণ দিয়েছিলে যে,\nতুমি আমাদের তোমার আপন সন্তান বলে গ্রহণ করবে।\nআশীর্বাদ কর: তোমার সেই প্রিয় পুত্রের বাণী শুনে\nআমরা যেন তাঁর ঐশগৌরবের সহভাগী হতে পারি।\nতাঁর পোশাক তুষারের মত শুভ্র,\nও তাঁর মাথার চুল পশমের মত শুভ্র;\nতখন বিচারসভা আসন নিল,\nও পুস্তকগুলো খোলা হল।\nতাঁকে আরোপ করা হল\nকর্তৃত্ব, মহিমা ও রাজ-অধিকার;\nসকল জাতি, দেশ ও ভাষার মানুষ\nতাঁর সেবায় নিবদ্ধ হল।\nতাঁর কর্তৃত্ব সনাতন কর্তৃত্ব\nযা কখনও লোপ পাবে না,\nকারণ তুমি, প্রভু,\nসারা পৃথিবীর উপর পরাৎপর,\nসব দেবতার ঊর্ধ্বে\nতুমি উচ্চতম। [ধুয়ো]\nইনি আমার প্রিয়তম পুত্র, এঁতে আমি প্রসন্ন;\n২০২০, ২০২৩, ২০২৬, ২০২৯, ২০৩২, ২০৩৫, ২০৩৮, ২০৪১, ২০৪৪ সালে:\n✚ মথি-রচিত পবিত্র সুসমাচার থেকে পাঠ (১৭:১-৯)\nএকদিন, পিতর, যাকোব ও তাঁর ভাই যোহনকে সঙ্গে করে যিশু নিজেদের মধ্যে একাকী হয়ে থাকবার জন্য একটা উঁচু পর্বতের উপরে তাঁদের নিয়ে গেলেন; এবং তাঁদের সাক্ষাতে রূপান্তরিত হলেন: তাঁর শ্রীমুখ সূর্যের মত দীপ্তিমান, ও তাঁর পোশাক আলোর মত নির্মল হয়ে উঠল। আর হঠাৎ মোশি ও এলিয় তাঁদের দেখা দিলেন, তাঁরা তাঁর সঙ্গে কথা বলছিলেন।\nতখন পিতর যিশুকে বললেন, ‘প্রভু, এখানে আমাদের থাকা উত্তম; আপনি ইচ্ছা করলে আমি এখানে তিনটে কুটির তৈরি করব, আপনার জন্য একটা, মোশির জন্য একটা ও এলিয়ের জন্য একটা।’ তিনি কথা বলছেন, এমন সময়ে দেখ, একটি উজ্জ্বল মেঘ নিজ ছায়ায় তাঁদের ঘিরে রাখল, আর হঠাৎ সেই মেঘ থেকে এক কণ্ঠস্বর বলে উঠল: ‘ইনি আমার প্রিয়তম পুত্র, এঁতে আমি প্রসন্ন; তাঁর কথা শোন।’\nএকথা শুনে শিষ্যেরা উপুড় হয়ে পড়লেন ও ভীষণ ভয়ে অভিভূত হলেন। কিন্তু যিশু কাছে এসে তাঁদের এই বলে স্পর্শ করলেন, ‘ওঠ, ভয় করো না।’ তখন চোখ তুলে তাঁরা কেবল যিশুকেই ছাড়া আর কাউকে দেখতে পেলেন না।\nপর্বত থেকে নামবার সময়ে যিশু তাঁদের এই আদেশ দিয়ে বললেন, ‘তোমরা এই দর্শনের কথা কাউকেই বলো না, যতদিন না মানবপুত্র মৃতদের মধ্য থেকে পুনরুত্থান করেন।’\n২০২১, ২০২৪, ২০২৭, ২০৩০, ২০৩৩, ২০৩৬, ২০৩৯, ২০৪২, ২০৪৫ সালে:\n✚ মার্ক-রচিত পবিত্র সুসমাচার থেকে পাঠ (৯:২-১০)\nএকদিন, কেবল পিতর, যাকোব ও যোহনকে সঙ্গে করে যিশু নিজেদের মধ্যে একাকী হয়ে থাকবার জন্য একটা উঁচু পর্বতের উপরে তাঁদের নিয়ে গেলেন; এবং তাঁদের সাক্ষাতে রূপান্তরিত হলেন: তাঁর পোশাক উজ্জ্বল ও অধিক নির্মল হয়ে উঠল, পৃথিবীতে কোন রজক তা এত নির্মল করতে পারে না। আর এলিয় ও মোশি তাঁদের দেখা দিলেন: তাঁরা যিশুর সঙ্গে কথা বলছিলেন।\nতখন পিতর যিশুকে বললেন, ‘রাব্বি, এখানে আমাদের থাকা উত্তম; আসুন, তিনটে কুটির তৈরি করি, আপনার জন্য একটা, মোশির জন্য একটা ও এলিয়ের জন্য একটা।’ কারণ কী বলতে হবে, তা তিনি ভেবে পাচ্ছিলেন না, যেহেতু তাঁরা ভয়ে অভিভূত হয়ে পড়েছিলেন।\nতখন একটি মেঘ এসে নিজের ছায়ায় তাঁদের ঘিরে রাখল, আর সেই মেঘ থেকে এক কণ্ঠস্বর ধ্বনিত হল: ‘ইনি আমার প্রিয়তম পুত্র; তাঁর কথা শোন।’ পরে তাঁরা হঠাৎ চারদিকে তাকিয়ে তাঁদের সঙ্গে আর কাউকে দেখতে পেলেন না, কেবল যিশুকেই দেখলেন।\nপর্বত থেকে নামবার সময়ে তিনি তাঁদের কড়া আদেশ দিলেন: তাঁরা যা দেখেছিলেন, তা যেন কাউকেই না বলেন, যতদিন না মানবপুত্র মৃতদের মধ্য থেকে পুনরুত্থান করেন। তাঁরা আদেশটা মেনে নিলেন, তবু ‘মৃতদের মধ্য থেকে পুনরুত্থান’ কথাটার অর্থ নিয়ে একে অন্যকে জিজ্ঞাসা করতে লাগলেন।\n২০২২, ২০২৫, ২০২৮, ২০৩১, ২০৩৪, ২০৩৭, ২০৪০, ২০৪৩, ২০৪৬ সালে:\n✚ লুক-রচিত পবিত্র সুসমাচার থেকে পাঠ (৯:২৮-৩৬)\nএকদিন, পিতর, যাকোব ও যোহনকে সঙ্গে করে যিশু প্রার্থনা করতে পর্বতে গিয়ে উঠলেন। তিনি প্রার্থনা করছেন, এমন সময়ে তাঁর মুখের চেহারার অন্য রূপ হল, ও তাঁর পোশাক অধিক নির্মল-উজ্জ্বল হয়ে উঠল।\nআর দেখ, দু’জন পুরুষ তাঁর সঙ্গে কথা বলছিলেন—তাঁরা ছিলেন মোশি ও এলিয়। গৌরবে আবির্ভূত হয়ে তাঁরা তাঁর সেই প্রস্থানের বিষয়ে কথা বলছিলেন, যা তিনি যেরুসালেমে সমাধা করতে যাচ্ছিলেন।\nপিতর ও তাঁর সঙ্গীরা গভীর ঘুমে আচ্ছন্ন হয়ে পড়েছিলেন, কিন্তু জেগে উঠে তাঁর গৌরব ও সেই দু’জনকে দেখলেন, যাঁরা তাঁর সঙ্গে দাঁড়িয়ে ছিলেন। তাঁরা তাঁর কাছ থেকে বিদায় নিচ্ছেন, সেসময়ে পিতর যিশুকে বললেন, ‘গুরুদেব, এখানে আমাদের থাকা উত্তম; আসুন, তিনটে কুটির তৈরি করি, আপনার জন্য একটা, মোশির জন্য একটা ও এলিয়ের জন্য একটা।’\nতিনি কী বলছিলেন, তা তো জানতেন না; তিনি একথা বলছেন, সেসময়ে একটি মেঘ এসে নিজ ছায়ায় তাঁদের ঘিরে রাখল, আর সেই মেঘের মধ্যে প্রবেশ করার সময়ে তাঁরা ভয় পেলেন। আর সেই মেঘ থেকে এক কণ্ঠস্বর বলে উঠল: ‘ইনি আমার পুত্র, সেই মনোনীতজন; তাঁর কথা শোন।’ এই কণ্ঠ ধ্বনিত হওয়ামাত্র দেখা গেল, যিশু একাই আছেন।\nতাঁরা নীরব রইলেন; এবং যা দেখেছিলেন, সেবিষয়ে তাঁরা তখন কাউকে কিছুই বললেন না।\nআপন ঈশ্বরত্বের গৌরব অক্ষুণ্ণ থাকলেও যিনি আমাদের মানবস্বরূপের দুর্বলতা বাস্তবেই বহন করছিলেন, তিনি আপন মরণশীল দেহে প্রকৃত অমরত্বের গৌরব দেখাতে পারলেন। আর পুনরুত্থানের পর তিনি যেমন নিজ গৌরবান্বিত দেহে ক্ষতস্থানের দাগ দেখিয়েছিলেন, তেমনি সেই একই প্রভাবে কষ্ট-সাপেক্ষ দেহের মধ্যে পুনরুত্থানের গৌরব দেখাতে চাইলেন।\nসুতরাং, যিনি আমাদের মরণশীল স্বরূপের দুর্বলতার মধ্যে সম্পূর্ণরূপে অমর, তিনি গৌরবান্বিত হচ্ছিলেন আর একইসময়ে কষ্টভোগের অধিকার রাখছিলেন। কিন্তু একথা যথার্থই উল্লেখযোগ্য যে, এই রূপান্তরে দেহের ভাবী গৌরব পূর্ণমাত্রায় নয়, সীমিত মাত্রায়ই প্রকাশ পেল, কেননা প্রভু নিজ বৈচিত্রময় গৌরব সম্পূর্ণরূপে নয়, কেবল আলোর দিক দিয়েই প্রকাশ করলেন।\nতাঁর শ্রীমুখ সূর্যের মত দীপ্তিমান, ও তাঁর পোশাক আলোর মত নির্মল হয়ে উঠল (মথি ১৭:২)। তাতে তিনি নিজের মধ্যে সেই দীপ্তি দেখালেন যা একদিন ধার্মিকদের দান করার কথা; কেননা শাস্ত্রে বলে: ধার্মিকেরা তাদের পিতার রাজ্যে সূর্যের মত দীপ্তিমান হয়ে উঠবে (মথি ১৩:৪৩)। তেমনটি তখনই ঘটবে যখন খ্রিষ্ট আমাদের হীনাবস্থার এই দেহটি রূপান্তরিত ক’রে তাঁর আপন গৌরবময় দেহের সমরূপ করবেন (ফিলি ৩:২১)। সুসমাচার-রচয়িতা পার্থিব সূর্যের সঙ্গে ধর্মময়তার সূর্যের তুলনা করেন, কারণ সৃষ্টির নানা বস্তুর মধ্যে এমন বস্তু নেই যা সূর্যের চেয়ে সেই খ্রিষ্টের অধিক যথার্থ প্রতীক হতে পারে যিনি আপন গৌরবের প্রভায় জাগতিক সূর্য বা চাঁদের প্রভার চেয়ে ততখানি উজ্জ্বল, সৃষ্টির তুলনায় স্রষ্টা যতখানি ঊর্ধ্ব। সুতরাং যখন সূর্যের সঙ্গেই খ্রিষ্টের সিংহাসনের তুলনা করা হয়—যেমনটি পিতা নবীর মুখ দিয়ে বলেন: আমার সামনে তাঁর সিংহাসন সূর্যের মত (সাম ৮৯:৩৭)—তখন যিনি সিংহাসনে আসীন, সূর্যের চেয়ে তাঁর শ্রীমুখ আর কতই না উজ্জ্বল হবে! তিনিই সেই সূর্য যা বিষয়ে নবী বলেন: সূর্য দিনের বেলায় আর তোমার আলো হবে না, চাঁদের জ্যোৎস্নাও তোমাকে আলোকিত করবে না; স্বয়ং প্রভুই হবেন তোমার চিরন্তন আলো (ইসা ৬০:১৯)। হ্যাঁ, তাঁর আলো সমস্ত আলো ও সৌন্দর্যের ঊর্ধ্বে।\nএকই কথা আমরা পবিত্র আত্মা দ্বারা অনুপ্রাণিত সেই ইসাইয়ার পুস্তকেও পড়ি: চন্দ্র মলিন হবে ও সূর্য লজ্জিত হবে, কারণ সিয়োন পর্বতে সেনাবাহিনীর স্বয়ং প্রভুই রাজা হবেন, ও তাঁর প্রবীণদের সামনে গৌরবমণ্ডিত হবেন (ইসা ২৪:২৩)। খ্রিষ্টের পোশাক হল তাঁর সেই ভক্তরা যারা খ্রিষ্টকে পরিধান করে ও তাঁর দ্বারা পরিবৃত, যেমনটি প্রেরিতদূত বলেন: তোমাদের যাদের খ্রিষ্টের উদ্দেশে বাপ্তিস্ম হয়েছে, তোমরা স্বয়ং খ্রিষ্টকেই পরিধান করেছ (গা ৩:২৭)। খ্রিষ্ট দ্বারা নবজন্মের জলপ্রক্ষালনে (তীত ৩:৫) ধৌত হয়ে তারা তুষারের চেয়েও শুভ্র হয়ে উঠবে, যেমনটি সামসঙ্গীত-রচয়িতাও বলেন: আমাকে ধৌত কর, তবে আমি তুষারের চেয়ে শুভ্র হয়ে উঠব (সাম ৫১:৯)।\nধুয়ো: খ্রিষ্ট প্রকাশিত হলে আমরা তাঁর সদৃশ হব,\nহে প্রভু, অনুনয় করি:\nযে স্বর্গীয় খাদ্য আমরা গ্রহণ করেছি,\nতা তোমার পুত্রেরই সাদৃশ্যে আমাদের রূপান্তরিত করুক,\nযাঁর উজ্জ্বলতা গৌরবময় দিব্য রূপান্তরে তুমি প্রকাশ করতে ইচ্ছা করেছ।\n১০ আগষ্ট - সাধু লরেন্স, পরিসেবক ও সাক্ষ্যমর\nহে ঈশ্বর, তুমিই সাধু লরেন্সকে সেই প্রেমাগ্নিতে উদ্দীপ্ত করেছিলে\nযা দ্বারা তিনি বিশ্বস্ত সেবক ও গৌরবময় সাক্ষ্যমরের উজ্জ্বল পরিচয় দিয়েছিলেন।\nআশীর্বাদ কর: তিনি যা ভালবাসতেন, আমরা যেন তাই ভালবাসতে পারি;\nযা শেখাতেন, তাই যেন কাজে প্রতিফলিত করতে পারি।\nকরিন্থীয়দের কাছে প্রেরিতদূত সাধু পলের দ্বিতীয় পত্র থেকে পাঠ (৯:৬-১০)\nপ্রিয়জনেরা, মনে রেখ, কৃপণতার সঙ্গে যে বোনে, সে কৃপণতার ফসল কাটবে, কিন্তু উদারতার সঙ্গে যে বোনে, সে উদারতার ফসল কাটবে। প্রত্যেকে নিজ নিজ হৃদয়ে যেভাবে সঙ্কল্প নিয়েছে, সেইমত দান করুক, মনের অসন্তোষে কিংবা বাধ্য হয়ে নয়; কেননা প্রফুল্লচিত্তে যে দান করে, তাকেই ঈশ্বর ভালবাসেন।\nতাছাড়া ঈশ্বর তোমাদের সব ধরনের অনুগ্রহে পরিপূর্ণ করতে সক্ষম, যেন সবকিছুতে সবসময় সব ধরনের প্রাচুর্য থাকায় তোমরা সব ধরনের সৎকর্মে উদারতা দেখাতে পার। যেমনটি লেখা আছে:\nসে ছড়িয়ে দিয়েছে, নিঃস্বদের দান করেছে;\nতার ধর্মময়তা চিরস্থায়ী।\nযিনি বীজবুনিয়েকে বীজ, ও খাদ্যের জন্য অন্ন যুগিয়ে থাকেন, তিনি তোমাদের বপনের বীজও যোগাবেন এবং তা প্রচুর করবেন, আর তোমাদের ধর্মময়তা-ফসল বৃদ্ধিশীল করবেন।\n৫। সামসঙ্গীত ১১২\nধুয়ো: যে দয়া করে, যে করে ঋণদান,\nতার মঙ্গল হয়।\nসুখী সেই মানুষ, যে প্রভুকে করে ভয়,\nতাঁর আজ্ঞাবলিতে যার পরম প্রীতি।\nতার বংশ পৃথিবীতে শক্তিশালী হবে,\nন্যায়নিষ্ঠদের কুল আশিসধন্য হবে। [ধুয়ো]\nযে দয়া করে, যে করে ঋণদান, তার মঙ্গল হয়,\nসে ন্যায়ের সঙ্গে কাজ সম্পাদন করে।\nসে কখনও টলবে না,\nধার্মিকজন স্মরণীয় থাকবে চিরকাল। [ধুয়ো]\nসে ভয় করে না কোন অশুভ সংবাদ,\nনিঃস্বকে সে মুক্তহস্তে দান করে,\nতার ধর্মময়তা চিরস্থায়ী,\nতার শক্তি গৌরবে উত্তোলিত। [ধুয়ো]\nযে আমার অনুসরণ করে, সে অন্ধকারে চলবে না,\nকিন্তু পাবে জীবনের আলো।\n✚ যোহন-রচিত পবিত্র সুসমাচার থেকে পাঠ (১২:২৪-২৬)\nএকদিন যিশু তাঁর আপন শিষ্যদের বললেন, ‘আমি তোমাদের সত্যি সত্যি বলছি, গমের দানা যদি মাটিতে পড়ে মরে না যায়, তবে তা মাত্র একটাই হয়ে থাকে; কিন্তু যদি মরে যায়, তবে বহু ফল উৎপন্ন করে।\nনিজের প্রাণকে যে ভালবাসে, সে তা হারিয়ে ফেলে, আর এই জগতে নিজের প্রাণকে যে ঘৃণা করে, সে অনন্ত জীবনের উদ্দেশে তা রক্ষা করবে। কেউ যদি আমার সেবা করে, সে আমার অনুসরণ করুক, যেখানে আমি আছি, আমার সেবকও সেখানে থাকবে। কেউ যদি আমার সেবা করে, তবে আমার পিতা তাকে সম্মানিত করবেন।’\nকোনও মানুষ যেমন কেবল নিজেরই জন্য মঙ্গলকর নয় ও জ্ঞানীর জ্ঞানও কেবল তারই জন্য উপকারী নয়, তেমনি প্রকৃতই সমস্ত সদ্‌গুণের এ বৈশিষ্ট্য রয়েছে যে, যে কেউ তেমন গুণের উজ্জ্বল অধিকারী, সে ভুলভ্রান্তির অন্ধকার থেকে অনেককে বের করতে পারে; সুতরাং ঈশ্বরের জনগণকে উদ্বুদ্ধ করার ক্ষেত্রে সাক্ষ্যমরদের আদর্শের চেয়ে অধিক উপযোগী কোন আদর্শ নেই। কেননা বাক্‌পটুতা পক্ষসমর্থনের জন্য উপযোগী হতে পারে, যুক্তি অপরের মন জয় করার জন্য প্রভাবশালী হতে পারে, কিন্তু তবুও কথার চেয়ে আদর্শই সবসময় অধিক কার্যকর ও শক্তিশালী; ফলে উপদেশের চেয়ে কর্ম দ্বারাই চেতনা দেওয়া অধিক শ্রেয়।\nতেমন শিক্ষাদান ক্ষেত্রে মর্যাদা ও গৌরবের জন্য সেই ধন্য লরেন্সই কতই না উজ্জ্বল, যাঁর যন্ত্রণাভোগ আজকের এ দিনটিকে উদ্ভাসিত করে! তাঁর নিজের নির্যাতকেরাও একথার প্রমাণ তখন পেতে পারল, যখন উৎসস্বরূপ খ্রিষ্টের প্রেম থেকেই তুলে আনা তাঁর সেই আশ্চর্য মনোবল কোন কিছুতেই ভাঙেনি, এমনকি তাঁর সহিষ্ণুতার আদর্শ দ্বারা অপরকেও সুস্থির করতে উপযোগী হল। বিধর্মী কর্তৃপক্ষের রোষ খ্রিষ্টদেহের সবচেয়ে উৎকৃষ্ট অঙ্গগুলোর বিরুদ্ধে তীব্র পীড়ন চালাচ্ছিল, ও যাঁরা যাজকীয় সম্প্রদায়ের সভ্য তাঁদেরই বিশেষভাবে খোঁজ করে বেড়াচ্ছিল। তখনই ভক্তিহীন নির্যাতক সেই পরিসেবক লরেন্সের উপর ক্রোধে জ্বলে উঠল যিনি সাক্রামেন্ত-সম্পাদনেই শুধু নয়, রোম মণ্ডলীর সম্পদ রক্ষণাবেক্ষণেও দায়িত্বপূর্ণ ভূমিকা ধারণ করছিলেন। লরেন্সের মত মানুষকে গ্রেপ্তার করলে নির্যাতকের প্রত্যাশাই সে দ্বিগুণ পুরস্কার পাবে: বাস্তবিকই তাঁর হাত থেকে মণ্ডলীর সম্পদ পেতে পারলে তবে সত্যধর্ম থেকেও সে তাঁকে সহজেই সরিয়ে নিতে পারবে।\nএজন্য অর্থললুপ ও সত্যবিরোধী সেই নির্যাতক দ্বিবিধ রিপুতে সজ্জিত: তাঁর হাত থেকে অর্থ কেড়ে নেবার জন্য কৃপণতা, ও খ্রিষ্ট থেকে তাঁকে বিচ্ছিন্ন করার জন্য ভক্তিহীনতা। পুণ্য সম্পদের বিশ্বস্ত রক্ষকের কাছে সে মণ্ডলীর সম্পদ চায়, কেননা সেগুলোর জন্য সে অতি উদ্গ্রীব। কিন্তু পুণ্যবান পরিসেবক তাকে সেই স্থান দেখাতে গিয়ে যেখানে তিনি মণ্ডলীর ধন রেখেছিলেন, তাকে সেই অসংখ্য গরিব খ্রিষ্টভক্তদের ভিড় দেখালেন যাদের জন্য খাদ্য ও বস্ত্র কেনার ব্যাপারে তিনি সেই অবিনশ্বর সম্পদ ব্যয় করেছিলেন, যা অধিক অক্ষুণ্ণরূপেই সংরক্ষিত বলে প্রতীয়মান হচ্ছিল যেহেতু অধিক পুণ্যভাবেই বিতরণ করা হয়েছিল।\nনিজ কামনায় মনঃক্ষুণ্ণ হয়ে এবং যে ধর্ম ধনের তেমন ব্যবহার সম্বন্ধে শিক্ষা দেয়, তার উপরে ক্রোধপূর্ণ হয়ে সেই দস্যু অধিক মূল্যবান আর একটা ধন আক্রমণ করতে চেষ্টা করে; অর্থাৎ, যাঁর হাত থেকে আর্থিক কোন সুবিধা কেড়ে নিতে পারেনি, তাঁর কাছ থেকে সে এখন সেই গচ্ছিত সম্পদ কেড়ে নিতে চায় যা তাঁকে অধিক পুণ্যবান করছিল।\nএ উদ্দেশ্যে সে লরেন্সকে খ্রিষ্টকে অস্বীকার করতে আদেশ দেয়: পরিসেবকের অবিচল মনোবলকে হিংস্রতম পীড়নের মধ্য দিয়েই জয় করবে—এ লক্ষ্যেই তার প্রস্তুতি।\nপ্রিয়জনেরা, এসো, সম্পূর্ণ আত্মিকই আনন্দের সঙ্গে আনন্দ করি, ও তেমন বিখ্যাত শহীদের মৃত্যুর কথা ভেবে, এসো, সেই প্রভুতে গর্ব করি যিনি আপন পবিত্রজনদের মাঝে অধিক প্রশংসনীয় (সাম ৬৮:৩৬ লাতিন পাঠ)—এঁদেরই তিনি আমাদের প্রতিপালক ও আদর্শ রূপে নিযুক্ত করলেন।\nতিনি বিশ্বজুড়েই নিজ গৌরব ব্যক্ত করতে চাইলেন যাতে সূর্যের উদয় থেকে তার অস্তেই তাঁর সেবকদের সুনাম উদ্ভাসিত হয়; ও যেরুসালেম যেমন স্তেফানের মৃত্যু দ্বারাই গৌরব লাভ করেছিল, তেমনি রোমও যেন লরেন্সের পুণ্যকর্মের ফলে গৌরবলাভ করতে পারে।\nধুয়ো: যে কেউ আমার সেবা করে—একথা বলছেন প্রভু,\nসে আমার অনুসরণ করুক;\nআমি যেখানে আছি,\nআমার সেই সেবকও সেখানে থাকবে।\nআমি করব প্রভুর নাম।\nতাঁর ভক্তদের মৃত্যু।\nহে প্রভু, তোমার পবিত্র সাক্রামেন্ত গ্রহণে পরিতৃপ্ত হয়ে উঠে\nআমরা বিনীত কণ্ঠে তোমাকে অনুনয় করি:\nসাধু লরেন্সের পর্বদিনে যে যথার্থ সেবাকর্ম আমরা পালন করেছি,\nযেন তার পরিত্রাণদায়ী ফল উত্তরোত্তর উপলব্ধি করতে পারি।\n১৫ আগষ্ট - ধন্যা কুমারী মারীয়ার স্বর্গোন্নয়ন\nপ্রাচীন ঐতিহ্য অনুসারে\nযখন মা মারীয়ার সময় এল,\nতখন প্রেরিতদূতগণ তাঁকে ঘিরে থাকতে\nতিনি নিদ্রা গেলেই\nস্বয়ং প্রভু যিশু এসে\nতাঁকে কোলে তুলে নিয়ে\nস্বর্গদূতদের মহা উল্লাসের মধ্যে\nস্বর্গে নিয়ে গেলেন।\nতুমি তোমার পুত্রের জননী অমলোদ্ভবা কুমারী মারীয়াকে\nদেহে ও আত্মায় স্বর্গীয় গৌরবে উন্নীত করেছ।\nআশীর্বাদ কর: ঊর্ধ্বলোকের বিষয়ে মন নিয়ত নিবদ্ধ রেখে\nআমরা যেন তাঁর গৌরবের সহভাগী হতে পারি।\nঐশপ্রকাশ পুস্তক থেকে পাঠ (১১:১৯ক; ১২:১-৬ক,১০কখ)\nঈশ্বরের স্বর্গীয় পবিত্রধাম উন্মুক্ত হল, আর তাঁর মন্দিরের মধ্যে তাঁর সন্ধি-মঞ্জুষা দেখা গেল। এবার স্বর্গে এক মহাচিহ্ন দেখা গেল: এক নারী, সূর্য যার বসন, চন্দ্র যার পদতলে, যার মাথায় বারোটা তারার মুকুট। সে গর্ভবতী, ব্যথায় ও প্রসবযন্ত্রণায় জোর গলায় চিৎকার করছে।\nতখন স্বর্গে আর এক চিহ্ন দেখা গেল: দেখ, আগুনে-লাল রঙের বিরাট একটা নাগদানব—তার সাতটা মাথা, দশটা শিং ও সাতটা মাথায় একটা করে কিরীট; তার লেজ আকাশের তিন ভাগের এক ভাগ তারানক্ষত্র টেনে নিয়ে পৃথিবীর উপরে ছুড়ে ফেলে দিল।\nনাগদানবটা আসন্ন-প্রসবা সেই নারীর সামনে এসে দাঁড়াল; অভিপ্রায় ছিল, নারী প্রসব করামাত্র সে তার সন্তানকে গ্রাস করবে। নারী একটি পুত্রসন্তান প্রসব করল, লৌহদণ্ড দ্বারা সমস্ত জাতিকে যাঁর শাসন করার কথা; আর তার সেই পুত্রসন্তানকে ঈশ্বর ও তাঁর সিংহাসনের কাছে কেড়ে নেওয়া হল; কিন্তু নারী মরুপ্রান্তরে পালিয়ে গেল, যেখানে ঈশ্বর তার জন্য একটা আশ্রয়স্থলের ব্যবস্থা করেছিলেন।\nতখন আমি শুনতে পেলাম, স্বর্গে এক কণ্ঠস্বর চিৎকার করে বলল: ‘আমাদের ঈশ্বরের পরিত্রাণ, পরাক্রম ও রাজ্য এবার এসে গেছে, তাঁর খ্রিষ্টের প্রাপ্য অধিকারও এসে গেছে।’\n৫। সামসঙ্গীত ৪৫\nধুয়ো: ওফিরের সোনায় অলঙ্কৃতা হয়ে\nতোমার ডান পাশে দাঁড়িয়ে আছেন রানী।\nতোমার প্রণয়িনীদের মধ্যে\nরয়েছেন কত রাজকন্যা;\nওফিরের সোনায় অলঙ্কৃতা হয়ে\nতোমার ডান পাশে দাঁড়িয়ে আছেন রানী। [ধুয়ো]\nশোন কন্যা, দেখ, কান পেতে শোন—\nতোমার স্বজাতি, তোমার পিতৃগৃহের কথা ভুলে যাও;\nরাজা তোমার সৌন্দর্যে আসক্ত হবেন;\nতোমার প্রভুই তিনি—তাঁর চরণে কর প্রণিপাত। [ধুয়ো]\nতাঁর কুমারী সখীরা\nআনন্দোল্লাসের মাঝে আনীতা হয়ে\nরাজপ্রাসাদে প্রবেশ করছেন। [ধুয়ো]\nকরিন্থীয়দের কাছে প্রেরিতদূত সাধু পলের প্রথম পত্র থেকে পাঠ (১৫:২০-২৭ক)\nপ্রিয়জনেরা, খ্রিষ্ট মৃতদের মধ্য থেকে পুনরুত্থান করেছেন—নিদ্রাগতদের প্রথমফসল রূপে। কেননা যেহেতু মানুষের মধ্য দিয়ে মৃত্যু, সেহেতু মানুষের মধ্য দিয়েও মৃতদের পুনরুত্থান—আদমে যেমন সকলে মৃত্যুভোগ করে, খ্রিষ্টেই তেমনি সকলে সঞ্জীবিত হবে—অবশ্য যার যেমন স্থান, সেই অনুসারে: সকলের আগে সেই খ্রিষ্ট, প্রথমফসল যিনি, তারপর, খ্রিষ্টের পুনরাগমনের সময়ে, তারা, যারা তাঁরই।\nএরপর সমাপ্তি আসবে; তখন তিনি সমস্ত আধিপত্য ও সমস্ত কর্তৃত্ব ও পরাক্রম বিলুপ্ত করে দেওয়ার পর পিতা ঈশ্বরের হাতে রাজ্য সঁপে দেবেন। কেননা যতদিন না তিনি সমস্ত শত্রুকে তাঁর পদতলে এনে রাখেন, ততদিন তাঁকে রাজত্ব করতে হবে। সর্বশেষ শত্রু যে মৃত্যু, সেও বিলুপ্ত হবে, কারণ তিনি সবকিছুই বশীভূত করে রেখেছেন তাঁর পদতলে।\nমারীয়া স্বর্গে উন্নীতা হলেন;\nস্বর্গদূতেরা উল্লাসে মেতে ওঠেন।\nজাখারিয়ার বাড়িতে প্রবেশ করে এলিজাবেথকে অভিবাদন জানালেন। তখন এমনটি ঘটল যে, এলিজাবেথ মারীয়ার অভিবাদন শোনামাত্র তাঁর গর্ভে শিশুটি লাফিয়ে উঠল; এলিজাবেথ পবিত্র আত্মায় পূর্ণ হলেন ও উচ্চকণ্ঠে বলে উঠলেন,\n‘নারীকুলে তুমি ধন্যা, এবং ধন্য তোমার গর্ভফল। আমি কে যে আমার প্রভুর মা আমার কাছে আসবে? দেখ, তোমার অভিবাদন আমার কানে ধ্বনিত হওয়ামাত্র শিশুটি আমার গর্ভে আনন্দে লাফিয়ে উঠল; আহা, সুখী সেই জন যে বিশ্বাস করেছে! কারণ প্রভু দ্বারা তাকে যা বলা হয়েছে, তা সিদ্ধিলাভ করবে।’\nনিকোলাস কাবাসিলাসের উপদেশ\nএ আবশ্যক ছিল যে, আমাদের পরিত্রাণ সংক্রান্ত সমস্ত বিষয়ে কুমারী পুত্রের সঙ্গিনী হবেন। আর তাঁকে রক্তমাংস দান ক’রে তিনি যেমন প্রতিদানস্বরূপে তাঁর উপকারগুলোর সহভাগিনী হলেন, তেমনি তাঁর দুঃখ ও তাঁর সকল যন্ত্রণারও অংশী হলেন। পুত্র ক্রুশে চালিত হলেন ও তাঁর হৃদয় বর্শার আঘাতে বিদ্ধ হল; জননীর হৃদয় খড়্গের আঘাতে বিদ্ধ হল, যেমনটি সিমেয়োন ভবিষ্যদ্বাণী দিয়েছিলেন।\nতাতে তিনিই যেমন প্রথম ত্রাণকর্তার মৃত্যুর সদৃশ মৃত্যুতে তাঁর সমরূপ হলেন, তেমনি তিনিই সকলের মধ্যে প্রথম হয়ে তাঁর পুনরুত্থানের সহভাগিনী হলেন। কেননা যিনি পাতালের শক্তি নিঃশেষ করে দিয়েছিলেন, সেই পুনরুত্থিত পুত্রের দর্শন ও সম্ভাষণের শুভ অভিজ্ঞতা লাভ করলে পর তিনি, খ্রিষ্ট স্বর্গে আরোহণ না করা পর্যন্ত তাঁর সাধ্যমত তাঁর পাশে পাশে থাকলেন। আর ত্রাণকর্তার স্বর্গারোহণের পর তিনিই প্রেরিতদূতদের ও অন্য শিষ্যদের মধ্যে তাঁর স্থান দখল করার জন্য যোগ্য বলে পরিগণিতা হলেন, তাতে মানুষের কাছে তাঁর তত উপকারের সঙ্গে এ উপকারও যোগ করলেন, তথা খ্রিষ্টের যা বাকি ছিল তিনিই তা পূরণ করবেন—আর তেমন কাজ তিনিই সকলের চেয়ে উত্তমরূপে সাধন করলেন।\nপ্রকৃতপক্ষে জননীর চেয়ে কেইবা এসব কিছুর যোগ্য ছিল? তবু এও দরকার ছিল যে, সেই পরমপবিত্র আত্মা তেমন পরমপবিত্র দেহ থেকে বিচ্ছিন্ন হবে। আর আসলে তাঁর আত্মা দেহকে ত্যাগ করে পুত্রের আত্মার সঙ্গে মিলিত—অসৃষ্ট আলোর সঙ্গে সৃষ্ট আলোর পবিত্র সংযোগ! তাঁর দেহ পৃথিবীতে বেশিক্ষণ থাকল না, তাও স্বর্গে গমন করল; কেননা এ প্রয়োজন ছিল যে, তাঁর দেহও সেই সমস্ত পথ পেরিয়ে যাবে, যে পথ ত্রাণকর্তা পেরিয়ে গেছিলেন, তাঁর দেহও জীবিত ও মৃত সকলেরই চোখের সামনে উজ্জ্বল আলোতে উদ্ভাসিত হবে, তাঁর দেহও সবদিক দিয়ে প্রকৃতি পবিত্রিত করবে যাতে তার যোগ্য স্থান পেতে পারে। এজন্য তাঁর দেহ সমাধিতে শায়িত হল বটে, কিন্তু এরপরে স্বর্গই এ নতুন মর্তকে, এ আধ্যাত্মিক দেহকে, আমাদের জীবনের এ ধনকে, স্বর্গদূতদের দেহের চেয়েও গৌরবময় ও মহাদূতদের দেহের চেয়েও পবিত্রময় দেহকে গ্রহণ করল। তাতে রাজার কাছে সিংহাসন, জীবনবৃক্ষের কাছে পরমদেশ, আলোর কাছে জগৎ, ফলের কাছে গাছ, মাতার কাছে পুত্রকে ফিরিয়ে দেওয়া হল। কেননা তাঁকে জন্ম দিয়েছিলেন বিধায় এ সমস্ত কিছু পাওয়া তাঁর শোভা পেত।\nহে ধন্যা, কেমন ভাষণ তোমার পবিত্রতার কথা তুলে ধরতে পারে ও সেই সমস্ত উপকার প্রচার করতে পারে যা তুমি ত্রাণকর্তার কাছ থেকে পেয়েছ ও যা তুমি নিজেও গোটা মানবজাতিকে দিয়েছ? কেউই নেই—সাধু পলের কথা অনুসারে যদিও একজন মানুষের ও স্বর্গদূতের ভাষায় কথা বলতে পারত (১ করি ১৩:১)। আমি মনে করি, এও ধার্মিকদের জন্য গচ্ছিত সেই শাশ্বত সুখের অংশ, তথা তোমার সমস্ত অধিকার জানা ও যোগ্যরূপে বর্ণনা করা, কারণ তা এমন যা কারও চোখ কখনও দেখেনি, কারও কান কখনও শোনেনি (১ করি ২:৯ দ্রঃ); আরও, মহামান্য যোহনের বাণী অনুসারে, তা এমন যা জগৎ উপলব্ধি করতেও পারে না।\nতোমার আশ্চর্য কর্মকীর্তি কেবল সেই রঙ্গভূমিতেই উজ্জ্বলতা পায়, যে রঙ্গভূমি হল সেই নতুন আকাশ ও নতুন পৃথিবী যেখানে সেই ধর্মময়তার সূর্যই উজ্জ্বল যিনি অন্ধকারের অগ্রেও নন, তার পিছনেও নন। তোমার এ সমস্ত কর্মকীর্তির প্রচারক স্বয়ং ত্রাণকর্তা, আর স্বর্গদূতেরা করতালি দেন।\nধুয়ো: যুগে যুগে সকলে আমাকে সুখী বলবে,\nকারণ আমার জন্য মহা মহা কাজ করেছেন সেই শক্তিমান।\nহে প্রভু, পরিত্রাণদায়ী সাক্রামেন্ত গ্রহণ করে আমরা তোমাকে অনুনয় করি:\nযাঁকে তুমি স্বর্গে উন্নীতা করেছ, সেই ধন্যা কুমারী মারীয়ার প্রার্থনায় প্রসন্ন হয়ে\nপুনরুত্থানের গৌরবে আমাদের চালনা কর।\n২৪ আগষ্ট - সাধু বার্থলমেয়, প্রেরিতদূত\nহে প্রভু, প্রেরিতদূত সাধু বার্থলমেয় সরল অন্তরে\nতোমার পুত্রের সঙ্গে যে বিশ্বাসের বন্ধনে নিজেকে আবদ্ধ করেছিলেন,\nআমাদের অন্তরেও তুমি সেই বিশ্বাস দৃঢ় করে তোল,\nএবং তাঁর প্রার্থনায় প্রসন্ন হয়ে আশীর্বাদ কর: তোমার মণ্ডলী যেন\nসর্বজাতির জন্য তোমার পরিত্রাণের সাক্রামেন্ত হতে পারে।\nঐশপ্রকাশ পুস্তক থেকে পাঠ (২১:৯খ-১৪)\nসেই সপ্ত স্বর্গদূতের একজন আমাকে উদ্দেশ করে বললেন, ‘কাছে এসো, আমি তোমাকে সেই কনেকে দেখাব যে মেষশাবকের নববধূ।’\nসেই স্বর্গদূত আমাকে আত্মায় নিয়ে গেলেন উচ্চ একটা মহাপর্বতের উপর, এবং আমাকে দেখালেন, স্বর্গ থেকে, ঈশ্বর থেকেই ঈশ্বরের গৌরবে মণ্ডিতা হয়ে নেমে আসছে সেই পবিত্র নগরী যেরুসালেম।\nতার প্রভা যেন বহুমূল্য কোন রত্নেরই মত, যেন স্ফটিক-স্বচ্ছ কোন সূর্যকান্ত মণিরই মত! নগরীটি বিশাল ও উচ্চ একটা প্রাচীরে ঘেরা; প্রাচীরে রয়েছে বারোটা তোরণদ্বার; দ্বারগুলোর উপরে বারোজন স্বর্গদূত থাকেন, এবং সেগুলোর উপরে কয়েকটা নাম লেখা আছে—ইস্রায়েল সন্তানদের বারোটা গোষ্ঠীর নাম। পুব দিকে তিন দ্বার, উত্তর দিকে তিন দ্বার, দক্ষিণ দিকে তিন দ্বার, ও পশ্চিম দিকে তিন দ্বার।\nরাব্বি, আপনি ঈশ্বরের পুত্র,\nআপনি ইস্রায়েলের রাজা।\n✚ যোহন-রচিত পবিত্র সুসমাচার থেকে পাঠ (১:৪৫-৫১)\nসেসময়ে, ফিলিপ নাথানায়েলের সঙ্গে দেখা করতে গেলেন; তাঁকে বললেন, ‘মোশি বিধান-পুস্তকে যাঁর কথা লিখেছিলেন, নবীরাও যাঁর কথা লিখেছিলেন, আমরা তাঁর সন্ধান পেয়েছি: তিনি যোসেফের ছেলে নাজারেথের সেই যিশু।’ নাথানায়েল তাঁকে বললেন, ‘নাজারেথ থেকে! সেখান থেকে ভাল কিছু কি আসতে পারে?’ ফিলিপ তাঁকে বললেন, ‘এসো, দেখে যাও।’\nনাথানায়েলকে তাঁর দিকে আসতে দেখে যিশু তাঁর সম্বন্ধে বললেন, ‘ওই দেখ, একজন প্রকৃত ইস্রায়েলীয়, যার মধ্যে ছলনা নেই।’ নাথানায়েল তাঁকে বললেন, ‘আপনি কী করে আমাকে চেনেন?’ উত্তরে যিশু তাঁকে বললেন, ‘ফিলিপ তোমাকে ডাকবার আগে, তুমি যখন সেই ডুমুরগাছের তলায় ছিলে, আমি তোমাকে দেখলাম।’ নাথানায়েল উত্তর দিলেন, ‘রাব্বি, আপনি ঈশ্বরের পুত্র, আপনি ইস্রায়েলের রাজা।’\nযিশু এই বলে তাঁকে উত্তর দিলেন, ‘সেই ডুমুরগাছের তলায় তোমাকে দেখেছি, একথা বলেছি বিধায় তুমি কি বিশ্বাস কর? এর চেয়ে অনেক বড় কিছু দেখতে পাবে!’\nতিনি বলে চললেন, ‘আমি তোমাদের সত্যি সত্যি বলছি, তোমরা দেখতে পাবে, স্বর্গলোক উন্মুক্ত, এবং ঈশ্বরের দূতেরা মানবপুত্রের উপরে উঠে যাচ্ছেন ও নেমে আসছেন।’\nযোহন-রচিত সুসমাচারে বিশপ বিশপ সাধু জন খ্রিসোস্তমের উপদেশ\nফিলিপ নাথানায়েলের সঙ্গে দেখা করতে গেলেন; তাঁকে বললেন, মোশি বিধান-পুস্তকে যাঁর কথা লিখেছিলেন, নবীরাও যাঁর কথা লিখেছিলেন, আমরা তাঁর সন্ধান পেয়েছি: তিনি যোসেফের ছেলে নাজারেথের সেই যিশু (যোহন ১:৪৫)। তিনি এভাবেই কথা বললেন, অর্থাৎ মোশি ও নবীদের অধিকারের উপর নির্ভর করেই কথা বললেন, যাতে তাঁর ঘোষণা বিশ্বাসযোগ্য বলে প্রতীয়মান হতে পারে ও শ্রোতাকে জয় করতে পারে। নাথানায়েল কিন্তু ছিলেন সদ্বিবেচক ও সুচিন্তিত ব্যক্তি, সবসময় চেতনাশীল ও সত্যবাদী, যেমনটি খ্রিষ্টও স্বীকার করলেন ও ঘটনাটাও প্রমাণ করল। সুতরাং নাথানায়েল যেন যিশুকে মোশি ও নবীদের ঘোষিত ব্যক্তি বলে গ্রহণ করেন ফিলিপ তাঁর মন মোশি ও নবীদের দিকে আকর্ষণ করায় জ্ঞানবান ব্যক্তির পরিচয় দিলেন।\nকিন্তু, হে ফিলিপ, তুমি কেমন করে নিশ্চিত হতে পার, তাঁরা ঠিক এ যিশুরই কথা বলেছেন? আমাদের কী প্রমাণ দেবে? কেবল বললে তো যথেষ্ট নয়। কেমন চিহ্ন আমাদের দেখাতে পার? কোন্ অলৌকিক কাজ? তেমন ব্যাপারে ভাসা ভাসা বিশ্বাস রাখা বিপজ্জনক! তাই কোন্ প্রমাণ আমাদের দেবে? আন্দ্রিয় যে উত্তর দিয়েছেন, তা-ই—এ হল তাঁর উত্তর। বাস্তবিকই আন্দ্রিয় যে ঐশ্বর্য পেয়েছিলেন তার কোন প্রমাণ দিতে পারেননি, ভাষায়ও ধনের বর্ণনা দিতে পারেননি, ফলে তিনি আপন ভাইকে যিশুর কাছে নিয়ে গেছিলেন। আর ফিলিপ ঠিক তাই করলেন। তিনি কেমন করে জানতে পেরেছিলেন যে যিশুই ছিলেন নবীদের পূর্বপ্রচারিত খ্রিষ্ট, তেমন ব্যাখ্যা না দিয়ে তিনি বরং নাথানায়েলকে যিশুর কাছে নিয়ে গেলেন এ আস্থা রেখে যে, একবার যিশুর মুখে বাণী শুনলে নাথানায়েল তাঁকে আর কখনও ছাড়বেন না।\nতবে নাথানায়েলের প্রতিক্রিয়া কীরূপ হল? যিশুর পূর্বজ্ঞান বিষয়ে অনস্বীকার্য প্রমাণ পাওয়া মাত্রই তিনি আপন বিশ্বাস-স্বীকারোক্তি ব্যক্ত করলেন। তাঁর আগেকার বিলম্বে তাঁর সদ্বিবেচনাই প্রকাশ পেয়েছিল; তাঁর বর্তমান নিশ্চয়তায় তাঁর সরলতাই প্রমাণিত। তিনি উত্তরে বলেন: রাব্বি, আপনি ঈশ্বরের পুত্র, আপনি ইস্রায়েলের রাজা (যোহন ১:৪৯)। লক্ষ কর তাঁর অন্তর হঠাৎ কেমন আনন্দে পূর্ণ হয়, আর তাঁর কথা যিশুর প্রতি তাঁর আসক্তি কেমন দেখায়! তিনি তো বলেন, আপনি সেই ব্যক্তি আমরা যাঁর প্রতীক্ষায় ও যাঁর প্রত্যাশায় ছিলাম। তুমি কি দেখতে পাচ্ছ তাঁর বিমূঢ়তা ও তাঁর বিস্ময়, আর স্ফূর্তির আতিশয্যে কেমন আনন্দে ফেটে পড়েন? আমরা, যাদের কাছে ঈশ্বরপুত্রের কথা জানানো হয়েছে, আমাদেরও তেমন আনন্দে মেতে ওঠা উচিত! কেবল হৃদয়ের মধ্যেই আমাদের আনন্দ করা উচিত নয়, আমাদের জীবনাচরণেও আমাদের আনন্দ প্রকাশ করার কথা! নিজেদের আচরণে তেমন আনন্দ কেমন প্রকাশ করব? আমরা যাঁর সন্ধান পেয়েছি, তাঁর প্রতি বাধ্যতা স্বীকার করায়, কেননা তাঁর উপর বিশ্বাস রাখা মানে তাঁর ইচ্ছা পালন করা।\nলোকে যখন ঘরে প্রিয় বন্ধুকে গ্রহণ করে, তখন কি স্পষ্টই প্রকাশ পায় না যে সবকিছুই তাদের আনন্দের বিষয়? তারা কি এদিক ওদিক ছুটে যায় না? বন্ধুকে খুশি করার জন্য তারা কি যথাসাধ্য চেষ্টা করে না, যদিও তাদের সর্বস্বও ব্যয় করতে হয়? দেখ, খ্রিষ্টই আমাদের অতিথি; তাই এসো, তাঁকে দেখাই যে আমরা সত্যিই আনন্দিত ও তাঁকে দুঃখ দেওয়ার মত কিছুই করি না। আমাদের আনন্দের প্রমাণস্বরূপ এসো, যে গৃহে তিনি পা দিয়েছেন সেই গৃহ অলঙ্কৃত করি; আমাদের স্ফূর্তি ব্যক্ত করার জন্য এসো, তাঁর সামনে তাঁর সবচেয়ে প্রিয় খাদ্য পরিবেশন করি। এ খাদ্য কী? তিনি নিজেই উত্তর দেন: যিনি আমাকে পাঠিয়েছেন, তাঁর ইচ্ছা পূর্ণ করা ও তাঁর কাজ সম্পন্ন করাই আমার খাদ্য (যোহন ৪:৩৪)। তিনি ক্ষুধার্ত হলে, এসো, আমরা তাঁকে সেই খাদ্য দান করি, আর তিনি পিপাসিত হলে, তাঁকে পানীয় দান করি। তুমি এক বিন্দু ঠাণ্ডা জল দিলেও তিনি খুশি হবেন কারণ তোমাকে ভালবাসেন। প্রেমিকের উপহার যতই ক্ষুদ্র হোক না কেন, বন্ধুর চোখে তা মূল্যবান!\nধুয়ো: আমার পিতা যেমন আমার জন্য রাজ্যের ব্যবস্থা করেছেন,\nআমিও তেমনি তোমাদের জন্য রাজ্যের ব্যবস্থা করছি,\nযেন তোমরা আমার রাজ্যে\nআমার সঙ্গে বসে খাওয়া-দাওয়া করতে পার। প্রভুর উক্তি।\nহে প্রভু, অনুনয় করি: প্রেরিতদূত সাধু বার্থলমেয়ের পর্ব পালন ক’রে\nআমরা যে শাশ্বত পরিত্রাণের অগ্রিমদান গ্রহণ করেছি,\nতা যেন ইহকালে ও পরকালে আমাদের সঞ্জীবনী শক্তি হয়ে থাকে।\n৮ সেপ্টেম্বর - ধন্যা কুমারী মারীয়ার জন্মতিথি\nধন্য কুমারী মারীয়ার পিতামাতার নাম\nছিল যোয়াকিম ও আন্না।\nতোমার সেবকদের উপর স্বর্গীয় অনুগ্রহের ঐশ্বর্য বর্ষণ কর।\nধন্যা কুমারীর পুত্রের জন্ম যাদের পরিত্রাণের উদয়,\nসেই কুমারীর জন্মতিথিতে তারা যেন পূর্ণতর শান্তি ভোগ করে।\nনবী মিখার পুস্তক থেকে পাঠ (৫:১-৪)\nআর তুমি, হে বেথলেহেম-এফ্রাথা,\nতুমি যে যুদা-গোত্রগুলির মধ্যে ক্ষুদ্রতম,\nতোমা থেকেই আমার উদ্দেশে বের হবেন তিনি,\nযিনি হবেন ইস্রায়েলের শাসনকর্তা,\nপ্রাচীনকাল থেকে, অনাদিকাল থেকেই যাঁর উৎপত্তি।\nএজন্য যতদিন প্রসব-বেদনাগ্রস্ত নারীর প্রসব না হয়,\nততদিন ধরে প্রভু ইস্রায়েলকে পরিত্যাগ করবেন।\nতখন তাঁর ভাইদের অবশিষ্ট অংশ\nইস্রায়েল সন্তানদের সঙ্গে সম্মিলিত হয়ে ফিরে আসবে।\nতিনি দাঁড়িয়ে তাঁর আপন মেষপালকে প্রভুর শক্তিতেই,\nতাঁর পরমেশ্বর প্রভুর নামের মহিমায়ই পালন করবেন।\nতারা তখন পূর্ণ ভরসায় বাস করবে,\nকারণ তিনি মহান হবেন পৃথিবীর শেষপ্রান্ত পর্যন্ত।\nআর তিনি নিজেই হবেন শান্তি।\n৫। সামসঙ্গীত ১৩\nধুয়ো: প্রভুতে আমি\nআমাকে সাড়া দাও গো প্রভু,\nদাও আলো আমার চোখে। [ধুয়ো]\nপ্রভুর উদ্দেশে গাইব গান,\nতিনি যে করেছেন আমার উপকার। [ধুয়ো]\nহে কুমারী মারীয়া,\nতুমি ধন্যা ও সমস্ত স্তুতির যোগ্য;\nতোমা থেকেই জন্ম নিয়েছেন ধর্মময়তার সূর্য\nসেই খ্রিষ্ট, আমাদের ঈশ্বর যিনি।\n✚ মথি-রচিত পবিত্র সুসমাচার থেকে পাঠ (১:১৮-২৩)\nএই সমস্ত ঘটল যেন নবীর মধ্য দিয়ে উচ্চারিত প্রভুর এই বচন পূর্ণ হয়:\nআর লোকে তাঁকে ইম্মানুয়েল বলে ডাকবে,\nনামটির অর্থ হল, আমাদের-সঙ্গে-ঈশ্বর।\nভিল্লানোভার বিশপ সাধু টমাসের উপদেশ\nস্বর্গলোকে আজ কেমন আনন্দ, কেমন সুখ! যেসে-বংশের মূলকাণ্ডের যে অঙ্কুরকে এত দিন আগে কুলপতিদের মধ্যে রোপণ করা হয়েছিল, সেই অঙ্কুর আজ অঙ্কুরিত হয়ে বেড়ে উঠতে লাগল, ও এমন ফল ফলিত হবে যে ফলের জগৎকে নিরাময় করার কথা; ফল এমন, যার সুবাস মৃতদের পুনরুজ্জীবিত করে, যার স্বাদ পীড়িতদের সুস্থ করে তোলে, যার কান্তি স্বর্গদূতদের পুলকিত করে; ফলটি একাধারে শুভ্র ও রক্তলাল—তা দেখবার জন্য স্বর্গদূতেরা আকাঙ্ক্ষিত।\nপিতা আদম, আনন্দ কর; মাতা হবা, আদমের চেয়ে তুমিই আনন্দে মেতে ওঠ। তোমরা যাঁরা ছিলে সকলের জন্মদানকারী আবার হলে সকলের ধ্বংসনকারী, এমনকি, জন্মদানকারী হওয়ার আগেও হয়েছিলে ধ্বংসনকারী; তাই তোমরা উভয়ই তোমাদের এ কন্যাকে নিয়ে সান্ত্বনা পাও—তোমাদের কন্যা, আহা, কেমন কন্যা! আদম, তুমি কী বলেছিলে? যাকে তুমি আমাকে দিয়েছ, সেই নারীই আমাকে সেই গাছের ফল দিয়েছে, আর আমি তা খেয়েছি (আদি ৩:১২)। আজ কিন্তু এক নারীর স্থানে তোমাকে অন্য নারীকে দেওয়া হচ্ছে, নির্বোধ এক নারীর জায়গায় বুদ্ধিমতী এক নারীকে, গর্বিতা এক নারীর পরিবর্তে বিনম্র এক নারীকে দেওয়া হচ্ছে; এমন নারী যিনি মরণবৃক্ষের নয় জীবনবৃক্ষেরই স্বাদ তোমাকে দেন, ও বিষাক্ত খাদ্যের তিক্ততার স্থানে শাশ্বত ফলের মাধুর্যই উৎপন্ন করেন।\nহে চমৎকার কুমারী, তুমি সমস্ত মর্যাদার পরমযোগ্যা! হে নারী, কেবল তুমিই শ্রদ্ধার পাত্রী, সকল নারীর ঊর্ধ্বে প্রশংসনীয়া, আমাদের আদি পিতামাতার আরোগ্যদানকারিণী ও তোমার বংশধরদের জীবনদাত্রী! এসো, তেমন পুণ্য অঙ্কুরের রক্ষা গ্রহণ করে বলে উঠি: হে আমাদের সাহায্যকারিণী, আমাদের রানী, আমাদের পুলক: তোমার সদয় নয়নে আমাদের প্রতি কর দৃষ্টিপাত; এই নির্বাসনের পর তোমার গর্ভের ধন্য ফল সেই যিশুকে দেখাও মোদের!\nঅনেক দিন ধরে আমি চিন্তামগ্ন হয়ে দিশেহারার মত একথা বুঝতে চেষ্টা করে আসছি, কেনই বা সুসমাচার-রচয়িতা বাপ্তিস্মদাতা যোহন ও প্রেরিতদূতদের প্রসঙ্গে দীর্ঘ বর্ণনা দেন, কিন্তু জীবনাচরণ ও মর্যাদার দিক থেকে যিনি তাঁদের সকলের চেয়ে উৎকৃষ্টা, সেই কুমারী মারীয়ার প্রসঙ্গে কেবল স্বল্প কথাই বলেন। তেমন ব্যাপার উপলব্ধির চেষ্টায় দিশেহারা হয়ে আমি কেবল এ কথাই ভাবতে পারি যে, পবিত্র আত্মা তেমন ব্যবস্থায় প্রীত ছিলেন; পবিত্র আত্মার সঙ্কল্পক্রমেই সুসমাচার-রচয়িতা নীরব থাকলেন, কারণ—সামসঙ্গীতে যেভাবে পড়া যায়—কুমারীর গৌরব সম্পূর্ণরূপে অভ্যন্তরীণ হওয়ায় বর্ণনার চেয়ে ধ্যানেরই উপযুক্ত বিষয়। তাঁর জীবনের সর্বপ্রধান ঘটনা তথা তাঁর গর্ভে যিশুর জন্মই তাঁর সম্পূর্ণ ইতিহাস বর্ণনা করার জন্য যথেষ্ট; এর চেয়ে তোমরা আর কী জানতে চাও? কুমারী সম্বন্ধে আর কী অনুসন্ধান করবে? তোমাদের পক্ষে এ যথেষ্ট যে, তিনি ঈশ্বরজননী। জিজ্ঞাসা করি: এর চেয়ে কোন্ সৌন্দর্য, কোন্ সদ্‌গুণ, কোন্ সিদ্ধতা, কোন্ অনুগ্রহ, কোন্ গৌরব ঈশ্বরজননীর যোগ্যতর ভূষণ হতে পারে?\nসুতরাং, তিনি সম্পূর্ণরূপেই সিদ্ধতা-প্রাপ্ত হওয়ায় তাঁর আংশিক বর্ণনা দেওয়া সমীচীন ছিল না, পাছে তুমি মনে কর যে, বর্ণনায় যা উল্লিখিত নয়, মারীয়া তা থেকে বঞ্চিতা। আমরা যখন বলতে পারি, তিনি ঈশ্বরজননী, তখন, ঈশ্বরের কথা বাদে, আর কারও বেলায় এর চেয়ে বড় কথা বলতে পারি না। কুমারী মারীয়া নিজেই নিজের গৌরবে বিস্মিতা, নিজের উন্নয়ন তিনি নিজেও উপলব্ধি করতে অক্ষম; বাস্তবিকই স্রষ্টার জননী পদে উন্নীতা হওয়ায় তিনি ন্যায়সঙ্গতভাবে সমস্ত সৃষ্টির রানী হয়ে উঠলেন। সত্যিই, মারীয়া, তোমার জন্য মহা মহা কাজ করেছেন সর্বশক্তিমান; সত্যিই, তিনি তোমাকে আপন জননী করায় যুগে যুগে সকলেই তোমাকে সুখী বলবে।\n১২। ধ্যান-গীতি: সাম ১২২\nধুয়ো: দেখ, কুমারীটি একটি পুত্রসন্তান প্রসব করবেন,\nযিনি নিজ জনগণকে তাদের পাপ থেকে ত্রাণ করবেন।\nহে প্রভু, এই পবিত্র রহস্যময় অন্ন গ্রহণে সঞ্জীবিত হয়ে উঠে\nতোমার মণ্ডলী বিশ্বজগতের আশা ও পরিত্রাণের উষা\nসেই ধন্যা কুমারীর জন্মতিথিতে উল্লসিত হোক।\n১৪ সেপ্টেম্বর - পবিত্র ক্রুশের বিজয়োৎসব\nপবিত্র ক্রুশ থেকে\nমানুষ জীবন ফিরে পেয়েছে বলে\nক্রুশটিকে জীবন-বৃক্ষ বলে।\nহে ঈশ্বর, তুমি চেয়েছিলে,\nতোমার একমাত্র পুত্র মানবপরিত্রাণের জন্য ক্রুশমৃত্যু বরণ করবেন।\nতাই আশীর্বাদ কর: ইহলোকে আমরা যারা তাঁর মর্মসত্য জানতে পেরেছি,\nযেন স্বর্গলোকে তাঁর মুক্তিকর্মের পুণ্যফল ভোগ করতে পারি।\nগণনাপুস্তক থেকে পাঠ (২১:৪খ-৯)\nসেসময়ে ইস্রায়েল সন্তানেরা পথ চলতে চলতে ধৈর্যহারা হয়ে পড়ল। তারা পরমেশ্বর ও মোশির বিরুদ্ধে বলতে লাগল: ‘এই মরুপ্রান্তরে আমাদের মৃত্যু ঘটাবার জন্য তোমরা কেন মিশর থেকে আমাদের বের করে এনেছ? এখানে রুটিও নেই, জলও নেই; আর এই হালকা খাবারের প্রতি আমাদের একেবারে বিতৃষ্ণা হয়েছে।’ তখন প্রভু লোকদের মধ্যে বিষাক্ত সাপ পাঠালেন: এগুলো লোকদের কামড় দিলে ইস্রায়েলের অনেকে মারা পড়ল।\nলোকেরা মোশিকে এসে বলল, ‘প্রভুর বিরুদ্ধে ও তোমার বিরুদ্ধে কথা বলে আমরা পাপ করেছি। তুমি প্রভুর কাছে প্রার্থনা কর, যেন তিনি আমাদের কাছ থেকে এই সকল সাপ দূর করে দেন।’ মোশি লোকদের হয়ে প্রার্থনা করলেন, এবং প্রভু মোশিকে বললেন, ‘তুমি একটা সাপ তৈরি করে তা একটা পতাকাদণ্ডের মাথায় লাগাও; যাকে সাপে কামড়িয়েছে, সে এই সাপের দিকে তাকালে বাঁচবে।’\nমোশি ব্রঞ্জের একটা সাপ তৈরি করে তা পতাকাদণ্ডের মাথায় লাগালেন; আর সাপে কোন মানুষকে কামড়ালে সে যদি ওই ব্রঞ্জের সাপের দিকে তাকাত, তাহলে বাঁচত।\n৫। সামসঙ্গীত ৭৮\nধুয়ো: প্রভুর মহাকীর্তির কথা\nতোমরা ভুলো না কোনদিন।\nহে আমার আপন জাতি, আমার শিক্ষায় কান দাও,\nআমার মুখের কথা কান পেতে শোন।\nএক উপমা-কাহিনীর জন্য আমি মুখ খুলব,\nঅতীতের গূঢ় ইতিকথা উচ্চারণ করব। [ধুয়ো]\nতিনি তাদের সংহার করলে তারা তাঁকে খুঁজত,\nতাঁর দিকে ফিরত, ঈশ্বরকে অনুসন্ধান করত;\nতখন স্মরণ করত যে পরমেশ্বরই তাদের শৈল,\nঈশ্বর, সেই পরাৎপরই, তাদের মুক্তিসাধক। [ধুয়ো]\nমুখে তারা তাঁকে তোষামোদ করত,\nজিহ্বায় তাঁকে মিথ্যা বলত;\nতাঁর প্রতি নিষ্ঠাবান ছিল না কো তাদের অন্তর,\nবিশ্বস্ত ছিল না তারা তাঁর সন্ধির প্রতি। [ধুয়ো]\nতবুও তাঁর করুণায় তিনি তাদের শঠতা ক্ষমা ক’রে\nতাদের ধ্বংস করলেন না,\nবহুবার ক্রোধ সংযত করলেন,\nজাগাননি সমস্ত রোষ। [ধুয়ো]\nহে খ্রিষ্ট, আমরা তোমাকে পূজা করি: ধন্য তুমি ধন্য!\nতুমি যে তোমার ক্রুশ দ্বারা জগতের মুক্তি সাধন করেছ।\n✚ যোহন-রচিত পবিত্র সুসমাচার থেকে পাঠ (৩:১৩-১৭)\nসেসময়ে যিশু নিকোদেমকে বললেন, ‘স্বর্গে কেউই গিয়ে ওঠেনি, সেই একজন ছাড়া যিনি স্বর্গ থেকে নেমে এসেছেন—তিনি মানবপুত্র। এবং মোশি যেমন মরুপ্রান্তরে সেই সাপ উত্তোলন করেছিলেন, মানবপুত্রকেও তেমনি উত্তোলিত হতে হবে, যে কেউ বিশ্বাস করে, সে যেন তাঁর মধ্যে অনন্ত জীবন পেতে পারে।\nঈশ্বর জগৎকে এতই ভালবেসেছেন যে, তাঁর একমাত্র পুত্রকে দান করেছেন, তাঁর প্রতি যে কেউ বিশ্বাস রাখে, তার যেন বিনাশ না হয়, কিন্তু অনন্ত জীবন পেতে পারে। কেননা ঈশ্বর জগৎকে বিচার করার জন্য তাঁর পুত্রকে জগতে প্রেরণ করেননি, কিন্তু এজন্য, জগৎ যেন তাঁর দ্বারা পরিত্রাণ পেতে পারে।’\nস্বর্গে কেউই গিয়ে ওঠেনি, সেই একজন ছাড়া যিনি স্বর্গে রয়েছেন—তিনি মানবপুত্র (যোহন ৩:১৩ ভুলগাতা)। সুতরাং, খ্রিষ্ট এ পৃথিবীতে ছিলেন আর একইসময়ে স্বর্গেও ছিলেন: এ পৃথিবীতে দেহধারী রূপে ছিলেন, স্বর্গে ঈশ্বরত্বের পূর্ণতায় ছিলেন; এমনকি, ঈশ্বরত্বের পূর্ণতায় তিনি সর্বত্রই ছিলেন। তিনি জননীর গর্ভে জন্ম নিলেন, কিন্তু পিতা থেকে কখনও দূরে যাননি। সকলেরই জানা কথা যে, খ্রিষ্টে দু’টো জন্ম উপস্থিত: ঐশজন্ম ও মানবজন্ম। তাঁর ঐশজন্ম দ্বারা আমরা সৃষ্ট হয়েছি, তাঁর মানবজন্ম দ্বারা মুক্তি পেয়েছি। জন্ম দু’টো চমৎকার রহস্য: ঐশজন্মে তাঁর জননী নেই, মানবজন্মে তাঁর জনক নেই। কিন্তু আদম থেকে—বাস্তবিকই মারীয়া আদমেরই বংশধর—সেই দেহ ধারণ ক’রে যা তিনি একদিন পুনরুত্থিত করবেন, খ্রিষ্ট তখনই নিজ পার্থিব অবস্থা ইঙ্গিত করলেন যখন বললেন: এই পবিত্রধাম ভেঙে ফেল, আমি তিন দিনের মধ্যে তা পুনরুত্তোলন করব (যোহন ২:১৯)। আবার তিনি নিজ ঐশ অবস্থা তখনই ইঙ্গিত করলেন যখন বললেন: জল ও আত্মা থেকে জন্ম না নিলে কেউ ঐশরাজ্যে প্রবেশ করতে পারে না (যোহন ৩:৫)। সত্যিই, ভাইবোনেরা, ঈশ্বর মানবপুত্র হতে চাইলেন যেন মানুষ ঈশ্বরসন্তান হয়। তিনি আমাদের জন্য নেমে এলেন আর আমরা তাঁর দ্বারা আরোহণ করি।\nহ্যাঁ, তিনি নেমে এলেন ও মৃত্যুবরণ করলেন, ও মৃত্যুবরণ করায় আমাদের মৃত্যু বিনাশ করলেন। ভাইবোনেরা, তোমরা ভাল করেই জান যে, শয়তানের হিংসায়ই মৃত্যু এ জগতে প্রবেশ করেছিল। এবিষয়ে শাস্ত্র বলে: ঈশ্বর মৃত্যুকে গড়েননি, জীবিতদের বিনাশেও তিনি প্রীত নন (প্রজ্ঞা ১:১৩-১৪)। তবু অন্যত্র কী লেখা আছে? শয়তানের হিংসার ফলেই মৃত্যু জগতে প্রবেশ করেছে (প্রজ্ঞা ২:২৪)।\nশয়তান যে মৃত্যু উপস্থাপন করছিল, মানুষ বাধ্য হয়ে সেই মৃত্যু গ্রহণ করবে, এমনটি ছিল না; কেননা মানুষকে বাধ্য করবে শয়তানের এমন ক্ষমতা ছিল না; মানুষকে প্রবঞ্চিত করার মত কেবল সেই চাতুরি তার ছিল। মানুষ, তুমিই সম্মত হয়েছ! শয়তান কিছুই করতে পারত না; তোমার সম্মতিই তোমাকে মৃত্যুর হাতে ফেলে দিল। মরণশীল মানুষ থেকে আমরা মরণশীল অবস্থায় জন্ম নিয়েছি: আমরা অমর অবস্থায় সৃষ্ট হয়েছিলাম ও মৃত্যুর অধীন হলাম। আদম-সঞ্জাত সকল মানুষই মরণশীল; কিন্তু ঈশ্বরের পুত্র ও ঈশ্বরের বাণী সেই যিশু যাঁর দ্বারা সবকিছু সৃষ্ট হয়েছে, পিতার সমতুল্য সেই একমাত্র পুত্র মরণশীল হলেন, কারণ বাণী হলেন মাংস ও আমাদের মাঝে বাস করলেন (যোহন ১:৩, ১৪)।\nতিনি নিজের উপরে মৃত্যু তুলে নিয়ে তা ক্রুশে বিদ্ধ করে দিলেন, তাতে মরণশীলদের মৃত্যু থেকে মুক্ত করলেন। তেমন কিছু প্রাচীন হিব্রুদের বেলায় দৃষ্টান্তের আকারে ঘটেছিল, যেমনটি প্রভু একথা বলে স্মরণ করিয়ে দেন: মোশি যেমন মরুপ্রান্তরে সেই সাপ উত্তোলন করেছিলেন, মানবপুত্রকেও তেমনি উত্তোলিত হতে হবে, যে কেউ বিশ্বাস করে, সে যেন তাঁর মধ্যে অনন্ত জীবন পেতে পারে (যোহন ৩:১৪-১৫)। যিশু প্রতীকমূলক এক মহাঘটনার দিকেই ইঙ্গিত করছিলেন, আর যারা শাস্ত্র পড়েছে তারা ঘটনাটা ভালই জানে। হিব্রু জাতি মরুভূমিতে সাপের কামড়ে ধ্বংসিত হচ্ছিল, ও মৃতদের সংখ্যা বড় হতে চলছিল: তারা ঈশ্বরের গুরুতম আঘাতে আঘাতগ্রস্ত হচ্ছিল, কারণ তিনি তাদের শাস্তি দিয়ে শাসন দ্বারা চেতনাই দেবেন বলে অভিপ্রায় করছিলেন। সেই রহস্যময় প্রতীক দ্বারা ভাবীকালের একটি ঘটনা পূর্বাভাস পেয়েছিল; ব্যাপারটা স্বয়ং প্রভুই উপরে উল্লিখিত পদে সপ্রমাণ করলেন, স্বয়ং সত্য যখন ঘটনাটা নিজের বেলায় আরোপ করান, তখন কোন মানুষ যেন সে বিষয়ে অন্য ব্যাখ্যা উত্থাপন করতে সাহস না করে। মোশিকে প্রভু বলেছিলেন তিনি যেন ব্রঞ্জের একটা সাপ তৈরি করে তা একটা পতাকাদণ্ডের মাথায় রাখেন, এবং জনগণকে একথাও জানান যে, সাপ যাকে কামড় দেবে সে যেন পতাকাদণ্ডের মাথায় রাখা সেই ব্রঞ্জের সাপের দিকে তাকায়।\nপতাকাদণ্ডের মাথায় উত্তোলিত সাপ কীসের প্রতীক? প্রভুর মৃত্যুরই প্রতীক। তাঁর মৃত্যু সাপেই প্রতীকাকারে প্রদর্শিত ছিল, কারণ ঠিক এক সাপ থেকেই মৃত্যু এজগতে প্রবেশ করেছিল! সাপের কামড় মৃত্যু ঘটায়, প্রভুর মৃত্যু জীবন এনে দেয়। খ্রিষ্ট কি জীবন নন? অথচ খ্রিষ্ট মৃত্যু বরণ করতে ইচ্ছা করলেন! কিন্তু খ্রিষ্ট মৃত্যুবরণ করায়ই মৃত্যুরই মৃত্যু হল, কারণ মৃত্যুবরণ করায় জীবন মৃত্যুকে হত্যা করলেন। জীবন-পূর্ণতা মৃত্যুকে গ্রাস করলেন; খ্রিষ্টের মৃতদেহ মৃত্যুকে কেমন যেন নিজেতেই চুষে নিল (১ করি ১৫:৫৪, ৫৭ দ্রঃ)।\nসেই পুনরুত্থানে আমরাও একথা বলতে পারব, যখন বিজয়ী হয়ে গান করব: ওহে মৃত্যু, তোমার বিজয় কোথায়? কোথায়, মৃত্যু, তোমার হুল? (১ করি ১৫:৫৫)। এর মধ্যে, ভাইবোনেরা, পাপ থেকে নিরাময় লাভের জন্য, এসো, ক্রুশবিদ্ধ খ্রিষ্টের দিকে তাকিয়ে থাকি।\nধুয়ো: আমাকে যখন ভূলোক থেকে উত্তোলন করা হবে,\nতখন সকলকে নিজের কাছে আকর্ষণ করব। প্রভুর উক্তি।\nহে প্রভু যিশুখ্রিষ্ট, তোমার পবিত্র ভোজসভায় পরিতৃপ্ত হয়ে উঠে\nজীবনদায়ী ক্রুশবৃক্ষ দ্বারা যাদের মুক্তি তুমি সাধন করেছ,\nপুনরুত্থানের গৌরবে তাদের চালনা কর।


redtimes.com.bd | ২১ বছর বিচার বিভাগের স্বাধীনতা ছিল না : আইনমন্ত্রী\n» ২১ বছর বিচার বিভাগের স্বাধীনতা ছিল না : আইনমন্ত্রী\nপ্রকাশিত: ০৫. নভেম্বর. ২০১৮ | সোমবার\nআইন, বিচার ও সংসদ বিষয়ক মন্ত্রী আনিসুল হক বলেছেন, বঙ্গবন্ধুর মৃত্যুর পর ২১ বছর বিচার বিভাগের স্বাধীনতা দূরে থাক বিচার পাওয়ার মতো কথা বলার সাহস আমাদের ছিল না। বিচার পাওয়ার নিশ্চয়তা ছিল না এবং ছিল না বিচারিক আদালতের কাছে যাওয়ার। আমরা অনেক চড়াই উৎরাই পেরিয়ে কিন্তু এখানে পৌঁছেছি। তিনি বলেন, ২০০৭ সালের পূর্বে আজকের চিফ জুডিসিয়াল ম্যাজিস্ট্রেসি এবং চিফ মেট্রোপলিটন ম্যাজিস্ট্রেসি কিন্তু কমবেশী প্রশাসনের সাথে যুক্ত ছিল। তখন একজন ম্যাজিস্ট্রেটকে একই সঙ্গে নির্বাহী বিভাগ ও বিচার বিভাগের কাজ করতে হতো। ফলে বিচারপ্রার্থীদের বিচার পেতে ভোগান্তিতে পরতে হতো। সেজন্য বিচার বিভাগ আলাদা করে জুডিসিয়াল ম্যাজিস্ট্রেটদেরকে এখন সস্পূর্ণ জুডিসিয়াল কাজে ব্যবহার করা হচ্ছে।\nআজ (০৪ নভেম্বর) ঢাকায় বিচার প্রশাসন প্রশিক্ষণ ইনস্টিটিউটে চিফ জুডিসিয়াল ম্যাজিস্ট্রেট ও চিফ মেট্রোপলিটন ম্যাজিস্ট্রেটদের জন্য আয়োজিত তৃতীয় অরিয়েন্টেশন কোর্সের উদ্বোধন অনুষ্ঠানে প্রধান অতিথির বক্তৃতায় এসব কথা বলেন তিনি।\nমন্ত্রী বলেন, চিফ জুডিসিয়াল ম্যাজিস্ট্রেসি এবং চিফ মেট্রোপলিটন ম্যাজিস্ট্রেসি তৈরি করার সঙ্গে সঙ্গে বেশ কিছু অবকাঠামো তৈরির প্রয়োজনীয়তা দেখা দেয় এবং সে সময় ম্যাজিস্ট্রেটরা এজলাস ভাগাভাগি করে বিচারকার্য সম্পাদন করতো। বর্তমান সরকার জুডিসিয়াল ম্যাজিস্ট্রেসির জন্য এইসব অবকাঠামো তৈরি করে দিচ্ছে।\nতিনি বলেন, মাজদার হোসেনের মামলা দিয়ে কিন্তু বিচার বিভাগের স্বাধীনতার কার্যক্রম গ্রহণ করা হয় নাই। তিনি বলেন, ওই সময় জনগণের দাবী এমন পর্যায়ে গিয়ে দাঁড়িয়েছিল যে নির্বাহী বিভাগ থেকে বিচার বিভাগ আলাদা না করা হলে বিচার ব্যবস্থা ব্যর্থ হবে। সেজন্যই কিš ‘ বিচার বিভাগ আলাদা করা হয়েছে এবং যাতে বিচারকরা সম্পূর্ণ স্বাধীনভাবে বিচারকাজ করতে পারেন।\nবিচারকরা যাতে সম্পূর্ণ স্বাধীনভাবে বিচারকাজ করতে পারে সেজন্য তাদের বেতন-ভাতা দ্বিগুণ করা হয়েছে। বিচারকদের বিদেশে প্রশিক্ষণে পাঠানো হচ্ছে এবং বর্তমান সরকারের আমলেই প্রথম বিচারকদের বিদেশে প্রশিক্ষণে পাঠানো হয়েছে। বিচার প্রশাসন প্রশিক্ষণ ইনস্টিটিউটে তাদের যুযোপযোগী প্রশিক্ষণ দেওয়া হচ্ছে।\nগণমাধ্যমে এসেছে সমঝোতা হলে খালেদা জিয়ার মুক্তি সম্ভব। এই অবস্থায় তার মুক্তি সম্ভব কিনা জানতে চাইলে তিনি বলেন, বিএনপির চেয়ারপারসন খালেদা জিয়াকে সাজা দিয়েছে আদালত তাই তার কারামুক্তির বিষয়ে আদালতই সিদ্ধান্ত দেবেন।\nঐক্যফ্রন্টের দাবি অনুযায়ী নির্বাচনের তফসিল ঘোষণার তারিখ পেছানো হবে কিনা জানতে চাইলে তিনি বলেন, এটা নির্বাচন কমিশন বিবেচনা করবে। তিনি বলেন, আমার বিশ্বাস সংবিধানে যেটা আছে সেই অনুপাতে নির্বাচন কমিশন তার সিদ্ধান্ত নিবে।\nনির্বাচনকালীন সময়ে ঐক্যফ্রন্টের কাউকে সরকারে রাখার সিদ্ধান্ত আছে কিনা এমন প্রশ্নের জবাবে তিনি বলেন, এ ব্যপারে সিদ্ধান্ত নেবেন প্রধানমন্ত্রী শেখ হাসিনা।\nউদ্ধার হল ৮৪ রোহিঙ্গা আটক ৫ পাচারকারী


ষষ্ঠ পাণ্ডব: Woven fabric আর Knitted fabric-এর বাংলা কী হয়? সাধারণ ভাষায় প্রথমট… | সচলায়তন\nষষ্ঠ পাণ্ডব: Woven fabric আর Knitted fabric-এর বাংলা কী হয়? সাধারণ ভাষায় প্রথমট…\nWoven fabric আর Knitted fabric-এর বাংলা কী হয়? সাধারণ ভাষায় প্রথমটিকে কাপড় বা বুনানো কাপড় আর দ্বিতীয়টিকে গেঞ্জীর কাপড় বলে। Woven আর Knitted উভয় প্রকার fabric-ই কাপড়, এবং বুনানো - শুধু বুনানের পদ্ধতি ভিন্ন, সুতার প্রকারে কিছু পার্থক্য থাকতে পারে। Knitted fabric দিয়ে শুধু গেঞ্জী নয়, আরও বহু কিছু বানানো হয়। এই দুই প্রকার কাপড়ের ওপর ভিত্তি করে বাংলাদেশে বিশাল রফতানী শিল্প গড়ে উঠেছে, অথচ এদের সঠিক বাংলা প্রতিশব্দ নেই!\n17/01/2018 - 10:13পূর্বাহ্ন\n17/01/2018 - 1:02অপরাহ্ন\nইন্টারলেস্‌ড আর ইন্টারল্যুপডের ব্যাপারটা জানি। এই দুটো শব্দেরও বাংলা জানি না। তন্তুবায়গণ ওভেন ফেব্রিকের ওয়ার্পকে 'তানা' আর ওয়েফ্‌টকে 'বানা' বলে থাকেন। আরেকটা জিনিস মনে পড়লো, Zipper, Toggle, Eyelet, Padding, Interlining, Velcro, Hanger, PP Band, Elastic Band, Scotch Tape, Gum Tape-এর মতো অনেক কিছু আছে যেগুলো প্রতিনিয়ত বাংলাদেশের পোশাকশিল্পে ব্যবহৃত হচ্ছে কিন্তু সেগুলোর কোন বাংলা নেই। এগুলোর অনেকগুলো আমাদের দৈনন্দিন ব্যবহার্যের তালিকায়ও আছে। বস্তুত এভাবে একটা একটা করে শিল্প (যেমন, যানবাহন, চিকিৎসা, প্লাস্টিক, চামড়া, জুতা, পর্যটন) ধরলে তার সম্পর্কিত হাজার হাজার শব্দ বের হবে যেগুলোর বাংলা নেই। যারা বাংলা ভাষার হর্তাকর্তাবিধাতা তাদের স্বল্প বা দীর্ঘমেয়াদী কোন পরিকল্পনায় কি এই জাতীয় কোন কাজের কথা আছে? নাকি হ্রষ-ই'কার দীর্ঘ-ই'কার নিয়ে ঘষতে ঘষতে যাবতীয় তেল শেষ।\n17/01/2018 - 1:27অপরাহ্ন\nকাগু শুঞ্ছিলেম বাংলা বিনে ইংরেজি পত্র ঢুক্তেই দেয়না আপিসে। পোশাকশিল্পের হর্তাকর্তাদের কাগুকে চিঠি লেখা বাধ্যতামূলক করে দিলে এই সমস্যার ত্বরিৎ সমাধান নিশ্চিত করা যাবে ধারণা করি।\n17/01/2018 - 7:31অপরাহ্ন\nহবে, হবে, 'পরাজয়' দিয়ে লেখা বাধ্যতামূলক হবে। নিশ্চিন্ত থাকেন!\n18/01/2018 - 3:31পূর্বাহ্ন


দিল্লি থেকে ফিরে দিদি যাবেন মুম্বই, অ্যাজেন্ডা শিল্পের বিনিয়োগ - THE WALL\nদিল্লি থেকে ফিরে দিদি যাবেন মুম্বই, অ্যাজেন্ডা শিল্পের বিনিয়োগ\nদ্য ওয়াল ব্যুরো: প্রধানমন্ত্রী নরেন্দ্র মোদীর বাসভবন থেকে বেরিয়ে বুধবার সন্ধ্যায় মুখ্যমন্ত্রী মমতা বন্দ্যোপাধ্যায় জানালেন, এবার তিনি মুম্বই যাবেন। আগামী ৩০ নভেম্বর রাতের বিমানে কলকাতা থেকে মুম্বই রওনা দেবেন মমতা। ১ তারিখ মুম্বইয়ের একটি বাণিজ্য সম্মেলনে উপস্থিত থাকবেন মুখ্যমন্ত্রী।\nএর আগেরবার যখন মমতা মুম্বই গেছিলেন তখন তাঁর অ্যাজেন্ডা ছিল মুখ্যত রাজনৈতিক। তিনি গিয়ে দেখা করেছিলেন শিবসেনা প্রধান উদ্ধব ঠাকরের সঙ্গে। এবার বাণিজ্য নগরীতে বাণিজ্যিক কারণেই যাচ্ছেন মুখ্যমন্ত্রী। তবে মুম্বই সফরে তিনি উদ্ধব ঠাকরে ও এনসিপি প্রধান শরদ পাওয়ারের সঙ্গেও দেখা করবেন। তবে এবার তাঁর মূল উদ্দেশ্য বাণিজ্য সম্মেলনই।\nওয়াইপিএ নামের একটি বণিকসভা বাংলার মুখ্যমন্ত্রীকে তাঁদের সামিটে আমন্ত্রণ জানিয়েছিল। সেই সম্মেলনেই যোগ দিতে যাবেন মমতা। এদিন প্রধানমন্ত্রী নরেন্দ্র মোদীকেও বিশ্ববঙ্গ বাণিজ্য সম্মেলনে উপস্থিত থাকার আমন্ত্রণ জানিয়েছেন মুখ্যমন্ত্রী। মমতা জানিয়েছেন, মোদী সেই আমন্ত্রণ গ্রহণও করেছেন। আগামী এপ্রিলে এই সম্মেলন অনুষ্ঠিত হবে।\nতৃতীয়বার সরকারে এসেই মমতা বলেছিলেন, এবার তাঁর ফোকাস হবে শিল্পায়ন। কয়েকদিন আগে একটি প্রশাসনিক বৈঠকে শিল্প নির্মাণের ক্ষেত্রে রাজনৈতিক বাধা নিয়ে তীব্র ক্ষোভ উগরে দিয়েছিলেন মুখ্যমন্ত্রী। বলেছিলেন, কে এত বড় নেতা হয়েছে যে কারখানা আটকাচ্ছে? দেখা গেল শুধু বাংলায় শিল্প সম্মেলন করা নয়। ভিন রাজ্যেও শিল্প সম্মেলনে যোগ দিতে যাচ্ছেন মমতা। উদ্দেশ্য একটাই, বাংলায় বিনিয়োগ টানা।\nভাল্লুকের ভিডিও করতে গিয়ে মৃত যুবক, ভাল্লুককেও পিটিয়ে মারল জনতা!\nপ্রধানমন্ত্রীর সঙ্গে সাক্ষাৎ রাজ্যের স্বার্থেই, পরোক্ষে বিরোধীদের জবাব মমতার


প্রধানমন্ত্রী শেখ হাসিনা বিমান বাংলাদেশ এয়ারলাইন্সের বহরে সদ্য যুক্ত হওয়া সর্বাধুনিক প্রযুক্তি সম্বলিত প্রথম ড্যাশ ৮-৪০০ ‘ধ্রুবতারা’র আনুষ্ঠানিক উদ্বোধন করেছেন।রোববার গণভবন থেকে ভিডিও কনফারেন্সের মাধ্যমে বিমান বহরের নতুন এই উড়োজাহাজের উদ্বোধন করেন তিনি।\nবিমান জানিয়েছে, বাংলাদেশ ও কানাডা সরকারের মধ্যে জি-টু-জি ভিত্তিতে যে তিনটি ড্যাশ ৮-৪০০ উড়োজাহাজ কেনা হয়েছে, তার মধ্যে ধ্রুবতারাই প্রথম বহরে যুক্ত হল। নতুন এ উড়োজাহাজ নিয়ে বিমানের বহরে মোট এয়ারক্রাফটের সংখ্যা হল ১৯টি। তার মধ্যে চারটি বোয়িং ৭৭৭-৩০০ ইআর, চারটি বোয়িং ৭৮৭-৮, দুটি বোয়িং ৭৮৭-৯, ছয়টি বোয়িং ৭৩৭ এবং তিনটি ড্যাশ ৮-৪০০ উড়োজাহাজ।\nকানাডা থেকে বাকি দুটি উড়োজাহাজ জানুয়ারির মধ্যেই চলে আসবে বলে এর আগে জানিয়েছিলেন বিমানের ব্যবস্থাপনা পরিচালক মোকাব্বির হোসেন।\nড্যাশ-৮ দিয়ে অভ্যন্তরীণ রুটের ফ্লাইট পরিচালনার পরিকল্পনা রয়েছে বিমান বাংলাদেশের। তিন ঘণ্টার মধ্যে যে গন্তব্যগুলোতে পৌঁছানো যায়, সেখানে এ উড়োজাহাজ ব্যবহার করা হবে।\nঢাকার শাহজালাল আন্তর্জাতিক বিমানবন্দরে ধ্রুবতারার উদ্বোধনী অনুষ্ঠানে উপস্থিত ছিলেন বেসামরিক বিমান পরিবহন ও পর্যটন প্রতিমন্ত্রী মো. মাহবুব আলী, মন্ত্রণালয়ের সচিব মহিবুল হক এবং বিমান বাংলাদেশ এয়ারলাইন্সের ব্যবস্থাপনা পরিচালক মো. মোকাব্বির হোসেন।আর গণভবন প্রান্ত থেকে প্রধানমন্ত্রীর মুখ্য সচিব আহমদ কায়কাউস অনুষ্ঠান সঞ্চালনা করেন।\nTags: ‘ধ্রুবতারা’ উদ্বোধন প্রধানমন্ত্রী বিমান বাংলাদেশ


যাত্রীদের সফর আরও মজাদার করে তুলতে লোকাল ট্রেনে টিভি বসানোর সিদ্ধান্ত নিল রেল! জানুন বিস্তারিত। » BrightBengal.Com\nHome/নিউজ/যাত্রীদের সফর আরও মজাদার করে তুলতে লোকাল ট্রেনে টিভি বসানোর সিদ্ধান্ত নিল রেল! জানুন বিস্তারিত।\n“এক ফোনেই দুয়ারে ভ্যাকসিন।”- খুব শীঘ্রই চালু করতে চলেছেন পুরমন্ত্রী ফিরহাদ হাকিম।


গোল বাতিল করায় পিস্তল নিয়ে মাঠে! গোল বাতিল করায় পিস্তল নিয়ে মাঠে!\nখেলাধুলা | 13th March, 2018 12:43 pm\nখেলা চলাকালীন সময়ে মাঠের পাশে ডাগ আউটে নির্দিষ্ট সীমার মধ্যে অবস্থান করতে হয় কোচদের, এটাই বিশ্বব্যাপী ফুটবলের অভিভাবক সংস্থা ফিফার নির্দেশনা। আর ক্লাব প্রেসিডেন্ট কিংবা অন্যান্য কর্মকর্তা সাধারণত থাকেন গ্যালারিতে।\nকিন্তু রোববার গ্রিসের সুপার লিগের খেলার এক পর্যায়ে মাঠে পিস্তল নিয়ে ঢুকে পড়েন পিএওকে সালোনিকা ক্লাবের প্রেসিডেন্ট ইভান সাভিদিস।\nগণ মাধ্যম বিবিসি জানিয়েছে, তখন পিএওকে সালোনিকা ও এইকে এথেন্সের মধ্যকার খেলা চলছিল। খেলার ৮৯ মিনিটের সময় সালানিকা’র করা একটি গোল অফ সাইড-এর কারণে বাতিল করে দিলে দলকে মাঠ ছাড়ার নির্দেশ দেন তিনি। এরপর দুই দেহরক্ষীসহ রেফারির দিকে তেড়ে যান ইভান।\nইভান সাভিদিস, গ্রিসের অন্যতম ধনী ব্যক্তি। তিনি রাশিয়ার সাবেক সংসদ সদস্য।\nএই ঘটনায় নিরাপত্তার প্রশ্নে প্রতিপক্ষ এইকে এথেন্স মাঠ ত্যাগ করে, এবং এরপর আর মাঠে ফেরেনি। দুই ঘণ্টা পর ম্যাচটি বাতিল ঘোষণা করা হয়।\nগ্রিক প্রধানমন্ত্রী আলেক্সিস সিপরাসের সঙ্গে আলোচনার পর ক্রীড়া উপমন্ত্রী গিওরগস ভাসিলিয়াদিস সোমবারের সকল খেলা পরিত্যক্ত ঘোষণা করেন।\nতিনি বলেন, “এ ধরনের ঘটনা সাহসী সিদ্ধান্ত দাবি করে।”\nশুধু দেশে নয়, এই ঘটনায় ফিফা’র তোপের মুখে পড়েছে প্রিক ফুটবল কর্তৃপক্ষ। এক বিবৃতিতে ফিফা বলেছে, দ্রুত ও যথাযথ পদক্ষেপ নিতে পারলে গ্রিসকে সব ধরনের আন্তর্জাতিক প্রতিযোগিতা থেকে বহিস্কার করা হবে। ফিফা তদারকি কমিটি বিষয়টি গভীরভাবে পর্যবেক্ষণ করছে।\nফিফা’র পাশাপাশি নিন্দা জানিয়েছে ইউরোপীয় ফুটবলের শীর্ষ সংস্থা ইউইএফএ। তারা এই বিষয়ে গ্রিক ফুটবলে আইনী ধারায় প্রদক্ষেপ নেওয়ার আহবান জানিয়েছে।\nলিগে তৃতীয় অবস্থানে আছে পিএওকে, এবং এই ম্যাচ জিতলে তারা শীর্ষে থাকা এথেন্সের সাথে তাদের পয়েন্ট সমান হত।\nবাংলাদেশে আসছে না উইন্ডিজ অধিনায়কসহ শীর্ষ খেলোয়াড়রা


তথ্যের অবাধ গতি ও গণতন্ত্র হ্যাকিং-এর গল্প | আমাদের বুধবার\nHome » শিল্প-সংস্কৃতি » তথ্যের অবাধ গতি ও গণতন্ত্র হ্যাকিং-এর গল্প\nবিভাগঃ শিল্প-সংস্কৃতি আগস্ট ২৬, ২০১৫\nমোটা দাগে পশ্চিমের সঙ্গে আমাদের মূল যে পার্থক্যটা ধরা পড়ে তা হলো – সময়কে ধরতে পারা এবং না পারার সমার্থ এবং অসমার্থ চলমান সময়কে যতটা পারঙ্গমতার সঙ্গে পশ্চিমারা ধরতে পারে আমরা তার থেকে শুধু পিছিয়েই থাকিনা, অতীতকে ধরে আঁকড়ে থাকি। যদিও পশ্চিমের একটা প্রবণতা থাকে অতীতকে অস্বীকার করার, পরিবর্তিত করে ফেলার, বিশেষ করে সেসব অতীত যা তাদের বিব্রত করে, অস্বস্ততিতে ফেলে দেয়। তবু শিল্পকর্মে নিয়োজিত কেউ কেউ থাকেন যারা অতীতকে স্মরণ করেন, অতীতকে গুরুত্বের সঙ্গে দেখেন, যাতে করে অতীতের পুনরাবৃত্তি না ঘটে সেসব থেকে সাবধান হবার জন্যে। সিনেমার ক্ষেত্রে তাই দেখা যায় ’গন উইথ দা উইন্ড’, ’অল কোয়াইট ইন দা ওয়েস্টার্ন ফ্রান্ট’, ‘টুয়েল্ভ ইয়ার্স এ স্লেভ’ বা ‘সেলমা’র মতো ছবি নির্মিত হতে। টিভি সিরিয়ালে পাই ‘ওয়েস্ট মিনিস্টার’ এর মতো সাহসী ধারাবাহিক নাটক। কোনো তুলনা করার জন্যে নয়, আমাদের টিভি সিরিয়ালেও আধুনিক সময়কে ধরার প্রয়াস লক্ষ্য করা যায়। কিন্তু সেটা একান্ত ভাবেই পোশাক–আশাক, কথা বলার ভঙ্গি, আচার–আচরণে সীমাবদ্ধ থাকে। কোনোভাবেই তা চলমান সময়কে নির্দেশ করেনা।\nআমদের আধুনিকতা কেবল মাত্র বহিরাঙ্গনে সীমাবদ্ধ, অন্দরমহলে যাবার কোনো ইচ্ছা বা আগ্রহ দেখা যায়না। পুরনো মদ নতুন বোতলে ঢালার মতো, পুরনো গল্প নতুন পোশাকে পরিয়ে দেয়া হয়। আবার সেই পোশাকও এমনই দুর্বল নির্মাতাদের দ্বারা নির্মিত, যে তা দেখার ধৈর্য্য দর্শকদের থাকেনা। এই প্রসঙ্গে আমাদের নির্মাতারা হয়তো পুঁজিবাজারের সর্ববৃহৎ দালাল শ্রেণী সেই ‘বিজ্ঞাপন দাতা’দের দোষারোপ করবেন। আমাদের নির্মাতারা বলবেন, দর্শক নয়, বিজ্ঞাপনদাতাদের চাহিদা মাফিক সিরিয়ালগুলো নির্মিত করতে হয় বলেই তারা সেভাবে নির্মাণ করেন। প্রশ্ন হলো, পশ্চিমা নির্মাতারাও এসব বিজ্ঞাপন দাতাদের কবল থেকে মুক্তো নন। তাদেরকেও বিজ্ঞাপন দাতাদের দিকে তাকিয়ে সিরিয়াল নির্মাণ করতে হয়। কিন্তু তারা সেসব বিজ্ঞাপন দাতাদের দিকে চাতক পাখির মতো অথবা ভিখিরির মতো চেয়ে থাকেন না। তারা খুব ভালো করেই জানেন, কোনো পণ্যের যদি যথাযথ গুণাগুণ থাকে, তাহলে সেই পণ্য বাজারজাত হতে বাধ্য। পণ্যকে তারা শুধু নিছক পণ্য হিসেবেই গণ্য করেন না, কীভাবে তার গুণ বৃদ্ধি করা যায়, বাজারজাত করা যায়, বাজারের বিস্তার ঘটানো যায়, সেসব মাথায় রেখেই টিভি সিরিয়ালের মতো পণ্য নির্মাণ করেন। যেকোন শিল্পকর্মে সময়কে ধরতে পারাটাই সব থেকে জটিল এবং কৃতিত্বের কাজ। যারা চলমান সময়কে ধরতে পারেন না, তারা শুধু সময় থেকে পিছিয়েই থাকেননা, চলমান সময়ের গতি সমাজকে তথা বিশ্বসমাজকে কোথায়, কোন পথে নিয়ে যাচ্ছে বা যেতে পারে, তার অনুমানও করতে পারেননা।\nসম্প্রতি মার্কিন যুক্তরাষ্ট্রে ‘মি.রোবট’ নামে টিভি ধারাবাহিক শুরু হয়েছে। প্রথম সিজন শেষ করে দ্বিতীয় সিজনে পদর্পণ করতে না করতেই তা আলোচনার কেন্দ্রে এসেছে। নাটকে আলোচ্য বিষয় থাকলেই তা আলোচনার কেন্দ্রে আসে। তাও সেই আলোচ্য বিষয় যদি হয়ে থাকে ‘তথ্য প্রযু্ক্তি’র মতো আলোচিত বিষয়। গত ১৭ জুলাই, ২০১৫, ব্রিটেনের ‘গার্ডিয়ান’ এ পুঁজিবাদের মৃত্যুঘন্টা আসন্নের উপর চমৎকার একটা প্রতিবেদন ছাপা হয়। বর্তমান তথ্য প্রযুক্তি খোদ ‘পুঁজিবাদী’ ব্যবস্থাকেই একটা চ্যালেঞ্জের মুখে ছুড়ে দিয়েছে বলে প্রতিবেদনে উল্লেখ করা হয়। পুঁজিবাদী ব্যবস্থায় শ্রমিকের ‘ কার্যদিবস ’ বা ‘ কর্মসময় ’ নিয়ে যে বাহাদুরি করা হতো এযাবৎকাল, তথ্য প্রযু্িক্তর সংকুচিত ‘ কর্মদিবস’ শ্রমিকের সেই কাজের সময়কে সংকোচন করে দিচ্ছে। প্রতিবেদনে আরো বলা হয়, যে দুষ্প্রাপ্যতার নীতির উপর ভিত্তি করে বাজারে পণ্য নিয়ে আসা হতো এযাবৎকাল, নব্য এই তথ্য প্রযুক্তি সেই নীতির উপর একটা চপেটাঘাত করা শুরু করেছে, কারণ তথ্য এখন অবাধ। তথ্যের অবাধ গতির কারণে, দুষ্প্রাপ্যতার অযুহাত দেখিয়ে পণ্যের একচেটিয়া প্রতিযোগীতা করার এখন আর কোনো উপায় নেই। আগের এনসাইক্লোপিডিয়ার উপর আঘাত হেনেছে উইকিপিডিয়া। কিন্তু স্যাম ইসমাইল রচিত এবং পরিচালিত ‘মি.রোবট’ আরো এক ধাপ এগিয়ে উইকিলিক্সের উপরেও চড়াও হয়েছেন।\nগল্পের নায়ক একজন সাইবার সিকিউরিটি ইঞ্জিনিয়ার, এলিয়ট অ্যান্ডারসান (রামি মালেক) একটা সাইবার সিকিউরিটি কোম্পানিতে চাকরি করে। তাকে কেন্দ্রে করে কাহিনী আবর্তিত। দিনের চাকরি শেষে, সারারাত জেগে বিভিন্ন মানুষের ব্যক্তিগত কম্পিউটার হ্যাক করে সমস্ত তথ্য চুরি করা এবং নিজেকে একজন সফল–হ্যাকার হিসেবে পরিচয় দিতে যিনি বেশ স্বাচ্ছন্দ বোধ করেন। শুরুতেই ভয়েস ওভারে এলিয়ট যেভাবে কথা বলে, তা মার্কিনি টেলিভিশানে বিরল, ‘আপনাদের যা বলতে চাচ্ছি তা অত্যন্ত টপ সিক্রেট। যে চক্রান্ত বা ষড়যন্ত্র আমাদের থেকে অনেক বড়। একদল অত্যন্ত ক্ষমতাধর মানুষ আছেন যারা গোপনে এই বিশ্বব্যবস্থাকে চালিয়ে নিয়ে যাচ্ছেন। আমি সেসব মানুষের কথা বলছি, যাদের কথা কেউ জানেনা এবং যারা থাকেন পর্দার আড়ালে। তারা সেরের উপর সোয়া সের মানুষ। যারা কারোর অনুমোদন ছাড়াই ঈশ্বরের ভূমিকায় অবতীর্ণ হয়েছেন’। পর্দার আড়ালে থেকে যারা বর্তমান বিশ্বে ঈশ্বরের ভূমিকায় অবতীর্ণ হয়েছেন, তারা থাকেন হয় কোনো ব্যাংক অথবা বিভিন্ন জিনিসের মিশ্রণজাত কোনো পিণ্ডের আকারে (অর্থাৎ কর্পোরেট বিশ্ব) অথবা সরকারি গুপ্তচর বাহিনী আকারে। সিরিয়ালের নায়ক এলিয়টকে তাই শখের হ্যাকার মনে হয়না। রাত জেগে তাই সেই অদৃশ্য ঈশ্বরের সন্ধানে বের হয় এলিয়ট। যে ঈশ্বর ক্রমশ মানুষের নুন্যতম মৌলিক অধিকারগুলো আত্মসাৎ করে চলেছে। সিরিয়ালের ট্যাগ–লাইনে লেখা , ‘আমাদের গণতন্ত্র হ্যাক্ড হয়েছে ; তোমার টাকাকড়ির অধিকার এখন ব্যাংকের পকেটে, সামাজিক সম্পর্কগুলো এখন সামাজিক যোগাযোগ মাধ্যমের মাঝে সীমাবদ্ধ, কর্পোরেটগুলো তোমার মানসিক ও চরিত্র গড়নের নির্মাতা’। তাই সিরিয়ালের বিজ্ঞাপনের প্রতিবাদী ভাষা, F… the system, F…the street, F…the society. শুধু অদৃশ্য ঈশ্বরের সন্ধান নয়, সমাজের অভ্যন্তরে অন্ধকারে থাকা মানুষগুলোকেও খুঁজে খুঁজে বের করে এই এলিয়ট, তারপর তাদের পুলিশে ধরিয়ে দেয়। কফিশপের একজন মালিককে বের করা হয় তার কম্পিউটার হ্যাকের মধ্যে দিয়ে, যিনি কফিশপ চালানোর পাশাপাশি শিশুদের পর্ণোগ্রাফি নির্মাণ করেন। তারপর একজন মদ ব্যবসায়িকে খুঁজে বের করা হয়, যিনি কোনো অপরাধ কর্মকাণ্ডে জড়িত না থাকলেও নারীদের সঙ্গে অবৈধ সম্পর্ক রাখে। এভাবেই একসময় তার সঙ্গে সাক্ষাত ঘটে টাইরেল ওয়ালিক, মি.রোবট, শায়লা ইত্যাদি নানা চরিত্রের সঙ্গে, সিরিয়ালের কাহিনী এগিয়ে যায়। তবে প্রশ্ন হলো, কাহিনীর সঠিক গন্তব্যে কতটুকু এই সিরিয়াল পৌঁছাতে পারবে ?\nচলমান সময়ের তথ্য প্রযুক্তি পৃথিবীকে এক নতুন বিশ্বের দিকে এগিয়ে নিয়ে যাচ্ছে। তথ্য এখন আর গোপন রাখা যাচ্ছেনা। এমনকি রাষ্ট্রের সমস্ত গোপন তথ্যও ফাঁস হয়ে যাচ্ছে। তথ্য যত উন্মুক্ত হবে মানুষ আরো সচেতন হয়ে উঠবে। তাকে ঠকানো বা ঠেকানো – কোনোটাই করা যাবেনা। শিল্প–সাহিত্য গড়ে তোলা হয়, অসচেতন মানুষকে সচেতন করার প্রয়োজনীয়তা থেকে। তথ্য প্রযুক্তির উন্নয়ন এক নতুন ধরণের উন্নয়ের ইশারা দিচ্ছে আমাদের। ইন্টারনেট এই সময়ের সব থেকে এক বিস্ময়কর আবিষ্কার। ধারাবাহিকে ওয়ালস্ট্রিট দখল, ব্র্যাডলি ম্যানিং থেকে শুরু করে সমাজে গড়ে ওঠা অসাম্যাবস্থা, পত্রিকার শিরোনাম ইত্যাদি প্রতীকী ভাবে উপস্থাপন করে এটাই বোঝানো হয়েছে যে, যা মূল মিডিয়াতে ছাপা বা দেখানো হয়, বাস্তবের সঙ্গে তার কতটুকু সত্যতা বা অসত্যতার খোঁজ জনগণের কাছে পৌঁছায়। যে গণতন্ত্রের কথা বলা হয়, তার বাস্তবতা কতটুকু বিদ্যমান বিভিন্ন সমাজ ব্যবস্থায়। সঠিক সময়ে সঠিক ধারাবাহিক বেছে নিয়েছেন লেখক–পরিচালক স্যাম ইসমাইল। ক্রিস্টিন শফেল্ট এবং ডেভিড ওয়ালশকে দেয়া এক সাক্ষাতকারে ইসমাইল বলেন,‘ মিশরে ঘটে যাওয়া সাম্প্রতিক ‘আরব বসন্ত’ এই ধারাবাহিকটি লিখতে আমাকে উদ্বুদ্ধ করেছে। এলিয়টের চরিত্র একটা বিপ্লবী চরিত্র। যে যুবকের সঙ্গে পরিচয় আছে আধুনিক তথ্য প্রযুক্তির। এসব যুবক বর্তমান অনঢ় সমাজব্যবস্থাকে নাড়া দিয়ে যেতে পারবে ইন্টারনেট ব্যবহারের মধ্যে দিয়ে’। খুব যে অবাস্তব কথা ইসমাইল বলেছেন, তা বলা যায়না। ইন্টারনেটের ছোট জানালা দিয়ে বড় এই বিশ্বটা আজ মানুষের নাগালের মধ্যে চলে এসেছে। বুদ্ধিমান আর সচেতন মানুষেরাই পারবে তার সঠিক ব্যবহার করতে। মানুষের গণতান্ত্রিক অধিকার আদায়ের সংগ্রামের পুরো ফরম্যাটটাই পরিবর্তন করে দিয়েছে এই ইন্টারনেট এবং তথ্য প্রযুক্তি। এই অধিকার আদায়ের সংগ্রাম অতীতে যে পদ্ধতিতে করা হতো, তা এখন অচল। নতুন এই পদ্ধতির সঠিক ব্যবহারের উপরই নির্ভর করছে মানুষ তার অধিকার আদায়ের সংগ্রামে কতটুকু সফল হতে পারবে। নি:সন্দেহে সিরিলাটি নতুন এক আলোর দিশা খুঁজে বের করার চেষ্টা করবে। তবে তা নির্ভর করছে, মি.রোবটের পরবর্তী এপিসোডগুলো কোনদিকে নিয়ে যায় তার উপর।।\nPrevious: বাড়ছে রিজার্ভ বাড়ছে বিপদ\nNext: তেলের অর্থ এবং আন্তর্জাতিক অস্ত্র ব্যবসার নেপথ্যে (চতুর্দশ পর্ব)


গাজীপুরে দেশেরপত্রের ব্যুরো অফিস উদ্বোধন করলেন মুক্তিযুদ্ধ বিষয়ক মন্ত্রী – হেযবুত তওহীদ\n০৫ মে ২০১৪ গাজীপুরের আউটপাড়ায় দৈনিক দেশেরপত্রের ব্যুরো অফিস উদ্বোধনী অনুষ্ঠানে বক্তব্য রাখছেন মুক্তিযুদ্ধবিষয়ক মন্ত্রী আ. ক. ম মোজাম্মেল হক এম.পি\nবর্তমান সংকটময় পরিস্থিতি থেকে জাতিকে মুক্তি পেতে হলে সর্বাগ্রে প্রয়োজন জাতীয় ঐক্য। আর জাতির এই ঐক্যের পথে অন্যতম প্রধান অন্তরায় ধর্মজীবীদের মিথ্যা ফতোয়াবাজি আর পাশ্চাত্যের চাপিয়ে দেওয়া জীবনব্যবস্থা। ধর্মব্যবসায়ীদের ফতোয়াবাজি ও পশ্চিমা জীবনব্যবস্থার দ্বৈত আগ্রাসন দেশের আপামর জনসাধারণকে বিভিন্ন দলে উপদলে বিভক্ত করে রেখেছে। এর অকাট্য যুক্তি, তথ্য এবং প্রমাণ উপস্থাপনের মাধ্যমে ধর্মব্যবসায়ী ও পশ্চিমা ষড়যন্ত্রের মুখোশ উন্মোচন করে জাতিকে ঐক্যবদ্ধ করার জন্য নিরলসভাবে কাজ করে যাচ্ছে দৈনিক দেশেরপত্র। আর এই উপলক্ষে সারাদেশে ছড়িয়ে পড়ছে দেশেরপত্রের কার্যক্রম। এরই ধারাবাহিকতায় গতকাল শনিবার সন্ধ্যায় গাজীপুর চান্দনা চৌরাস্তার আউটপাড়ায় দৈনিক দেশেরপত্রের জেলা ব্যুরো কার্যালয় উদ্বোধন করা হয়। কার্যালয়টি উদ্বোধন করেন গণপ্রজাতন্ত্রী বাংলাদেশ সরকারের মুক্তিযোদ্ধবিষয়ক মন্ত্রণালয়ের মাননীয় মন্ত্রী আ. ক. ম মোজাম্মেল হক এম.পি। এসময় আরো উপস্থিত ছিলেন গাজীপুর জেলা আ’লীগের সাধারণ সম্পাদক ও টঙ্গী পৌরসভার সাবেক মেয়র মুক্তিযোদ্ধা অ্যাড. মো: আজমত উল্লা খান, দেশেরপত্রের উপদেষ্টা উম্মুত তিজান মাখদুমা পন্নী এবং প্রধান বার্তা সম্পাদক এস এম সামসুল হুদা। ঢাকা বিভাগীয় ব্যুরো প্রধান মাহবুব আলমের সভাপতিত্বে উদ্বোধনী অনুষ্ঠান ও আলোচনা সভায় আরো উপস্থিত ছিলেন ভাওয়াল বদরে আলম সরকারি কলেজের সাবেক উপাধ্যক্ষ এবং গাজীপুর সরকারি মহিলা কলেজের সাবেক অধ্যক্ষ অধ্যাপক এম এম বারী, গাজীপুর জেলা যুবলীগ সভাপতি এস এম আলতাব হোসেন, দেশেরপত্রের উপদেষ্টা মসীহ উর রহমান, উপদেষ্টা কমিটির সদস্য ইয়াহিয়া খন্দকার, সহ-সম্পাদক শেখ মনিরুল ইসলাম, প্রভাষক মনিরুজ্জমান ভূইয়া; হোসনে আরা সিদ্দিকী, কাউন্সিলর ৪০,৪১,৪২, প্যানেল মেয়র (৩), গাজীপুর সিটি কর্পোরেশন; মরিয়ম খাতুন আশা, সহকারী কাউন্সিলর ৪০,৪১,৪২, প্যানেল মেয়র (৩), গাজীপুর সিটি কর্পোরেশন প্রমুখ। এছাড়াও অনুষ্ঠানে এলাকার সর্বস্তরের দুই শতাধিক মানুষের অংশগ্রহণ ছিল।\nঅনুষ্ঠানে প্রধান অতিথির বক্তব্যে মুক্তিযুদ্ধ বিষয়ক মন্ত্রী মোজাম্মেল হক বলেন ,“চারজন খলিফার মধ্যে তিনজন খলিফাই ঘাতকদের হাতে নিহত হয়েছেন। সব ঘাতকরাই ইসলাম নামধারী ছিলেন। প্রত্যেক হত্যার পরই তারা রব উঠিয়েছিল যে ইসলামকে রক্ষার জন্য এটা করা হয়েছে। এজিদের যে বাহিনী কারবালায় হুজুর (স) এর বংশধরকে শেষ করেছিল সেই এজিদ বাহিনীও নামাজ পড়ত। তারা নামাজে দুরুদ শরীফ পড়ে নবীর বংশধরের জন্য দোয়া করত আবার এর পরেও হাসান এবং হোসেনের বিরুদ্ধে যুদ্ধ করত।” বর্তমান ধর্মব্যবসায়ী ও ধর্ম নিয়ে অপরাজনীতি ও সন্ত্রাসকারীদের ব্যাপারে তিনি বলেন, “আজ এক শ্রেণির মানুষ পৃথিবীতে সেই এজিদের ইসলাম কায়েম করতে চায়।” তিনি আরো বলেন, “যারা ইসলাম ধর্মকে রক্ষার জন্য শ্লোগান দেয় তারা ক্ষমতায় গেলে ইসলামের কোন উপকারই হয় না। তারা যদি তাদের ক্ষমতায় থাকাকালে সত্যিই কোর’আনের কোন আইন প্রতিষ্ঠা করত তবে মুসলমান হিসেবে তাদের কাছে ঋণী থাকতাম, তবে তারা সেটা কোনদিনই করেননি।” এমামুয্যামান জনাব মোহাম্মদ বায়াজীদ খান পন্নীর সম্পর্কে তিনি বলেন, বায়াজীদ খান পন্নী যে পরিবারে জন্ম গ্রহণ করেছেন আমাদের বাংলার ইতিহাসের সাথে সেই পরিবারের গভীর সম্পর্ক আছে। এই উপমহাদেশে ইসলাম প্রচার এবং প্রসারের জন্য সেই পরিবারের অনেক সম্পর্ক আছে। ঐক্যবদ্ধ জাতি গড়ে তোলার আদর্শকে সামনে রেখে দৈনিক দেশেরপত্রের চলমান কার্যক্রমকে সম্পর্কে তিনি বলেন, “ঐক্যবদ্ধ বাংলাদেশ গড়ে তোলার যে স্বপ্নকে সামনে রেখে দেশেরপত্র কাজ করে যাচ্ছে, মুক্তিযোদ্ধারাও এই একই স্বপ্নকে সামনে রেখে সংগ্রাম করে দেশকে মুক্ত করেছিলেন। আজ দেশেরপত্রের যে আদর্শ, বাংলাদেশ আওয়ামী লীগ ও মুক্তিযোদ্ধাদেরও সেই একই আদর্শ। দৈনিক দেশেরপত্র যদি তাদের এই লক্ষ্য ও আদর্শে অটল থাকে তাহলে আমরা সর্বাবস্থায় তাদের পাশে থাকব।”\nঅনুষ্ঠানের বিশেষ অতিথি গাজীপুর জেলা আ’লীগের সাধারণ সম্পাদক ও টঙ্গী পৌরসভার সাবেক মেয়র মুক্তিযোদ্ধা অ্যাড. মো: আজমত উল্লা খান বলেন, “যারা সত্যের পথে থাকে, যারা হক কথা বলে তাদের সব সময়ই দঃখ কষ্ট সহ্য করার জন্য তৈরি থাকতে হয়। দেশেরপত্রও একটি সত্য নিয়ে দাঁড়িয়েছে, তাই তাদেরকেও কষ্ট সহ্য করার মানসিকতা থাকতে হবে। কিন্তু সত্যের পথে অটল থাকলে বিজয় সুনিশ্চিত।”\nঅনুষ্ঠানের আরেক অতিথি, “ভাওয়াল বদরে আলম সরকারি কলেজের সাবেক উপাধ্যক্ষ ও গাজীপুর সরকারি মহিলা কলেজের সাবেক অধ্যক্ষ অধ্যাপক এম এম বারী বলেন, জনাব বায়াজীদ খান পন্নী সমাজের কুফর এবং বাতিল মতবাদের বিরুদ্ধে যে সত্য তুলে ধরেছেন আমরা তার সাধুবাদ জানাই। আজ দেশেরপত্র তার সেই মতবাদ তুলে ধরছে। আমাদের দেশের মানুষ ধর্মপ্রাণ।\nPrevআগের পোস্টকুড়িগ্রামে দেশেরপত্রের জেলা কার্যালয় উদ্বোধন\nপরের পোস্টনরসিংদীতে দেশেরপত্রের জেলা কার্যালয় উদ্বোধন করলেন পানিসম্পদ প্রতিমন্ত্রীNext


হাসলেই তো বিষম বিপদ, ব্রিটিশ তরুণীর রোগ ঘুম ওড়াচ্ছে | british woman's strange condition makes her fall asleep every time she laughs out – News18 Bangla\nহাসলেই তো বিষম বিপদ, ব্রিটিশ তরুণীর রোগ ঘুম ওড়াচ্ছে\nজোরে হেসে ফেললেই ঘুমিয়ে পড়েন, ব্রিটিশ তরুণীর বিরল ঘুমের অসুখ ঘুম কেড়েছে বিশ্বের!\nঘণ্টার পর ঘণ্টা টিভি দেখছেন? অযথা বাড়িয়ে তুলছেন না তো হৃদরোগের ঝুঁকি ?\nযৌন রোগ থেকেই জীবনে নেমে আসতে পারে বন্ধ্যাত্ব! কী বলছেন বিশেষজ্ঞ চিকিৎসক?\nযৌনরোগ থাকলে কি সন্তানধারণ করা যায়? সমস্যার সমাধান কী?\n#লন্ডন: স্নায়ু এবং পেশি কখন কী ভাবে কার শরীরে কী রকম প্রতিক্রিয়া সৃষ্টি করবে, তা আগে থেকে বলা যায় না। শরীর আদতে যন্ত্র বই আর কিছু তো নয়। কাজেই যন্ত্র নিয়ম মেনে চললে এক-আধটা মডেল তার ব্যতিক্রম হতে পারে বইকি! ব্রিটেনের বার্মিংহামের গ্রেট বারের বাসিন্দা বছর চব্বিশের বেলা কিলমার্টিনের (Bella Kilmartin) ব্যাপারটাও ঠিক তাই! হেসে ফেললে আমি বা আপনি ঘুমিয়ে পড়ি না, কিন্তু বেলা ঘুমিয়ে পড়েন!\nসম্প্রতি দ্য মেট্রো সংবাদমাধ্যমের এক প্রতিবেদনে উঠে এসেছে বেলার এই আশ্চর্য রোগের কথা। জানা গিয়েছে যে এটি অত্যন্ত বিরল এক ধরনের স্লিপ ডিজঅর্ডার। পোশাকি ভাষায় এই অসুখের নাম নার্কোলেপ্সি (Narcolepsy)। এই নার্কোলেপ্সি আবার ক্যাটাপ্লেক্সি (Cataplexy) বলে অভিহিত এক ধরনের শারীরিক সমস্যার সঙ্গে যুক্ত। কেউ জোরে হেসে উঠলে এই ক্যাটাপ্লেক্সিতে শরীরের সব পেশি শিথিল হয়ে আসে, ফলে নড়াচড়া করার ক্ষমতা থাকে না, ধীরে ধীরে ঘুমিয়ে পড়েন রোগী।\nবেলা জানিয়েছেন যে তাঁর ক্ষেত্রেও ঠিক এই রকমটাই হয়। এবং যতটা অনুমান করা যায়, ঘটনাটা তার চেয়ে অনেক বেশি বিপজ্জনক। এই অসুখ বেশ কয়েকবার তাঁকে ঠেলে দিয়েছে নিশ্চিত মৃত্যুর দিকে। কখনও আবার বড়সড় দুর্ঘটনার পরিসর রচনা করেছে। ঈশ্বরের আশীর্বাদেই বলতে গেলে এখনও পর্যন্ত একরকম সুস্থ আছেন বেলা। যেমন, একবার সাঁতার কাটতে কাটতে আপন মনে হেসে উঠেছিলেন তিনি। সঙ্গে সঙ্গে শরীর অসাড় হয়ে যায়, সে বার জলে ডুবে মরতে বসেছিলেন বেলা।\nআবার, আরেকবার গায়ে পড়ে গিয়েছিল গরম চা। আচমকা হেসে উঠতেই নড়াচড়া করার ক্ষমতা চলে যায়, জামায় চলকে পড়া এক পট চা শরীর পুড়িয়ে দেওয়ার উপক্রম করে! বেলা বলছেন, যে সব পরিস্থিতিতে তিনি স্বতস্ফূর্ত ভাবে হেসে ওঠেন, সেই সব ক্ষেত্রে এই নড়াচড়া না করতে পারার অভিঘাত সব চেয়ে জোরালো হয়। এই সব সময়ে তিনি চারপাশের লোকজনের সব কথা শুনতে পান, কিন্তু জিভ নাড়ানোর ক্ষমতাও তাঁর থাকে না। চোখের পাতা কিছুক্ষণ খোলা থাকে, তার পর ধীরে ধীরে বুজে যায়।\nসৌভাগ্যজনক ভাবে বন্ধুদের সাহচর্য বেলাকে স্বাভাবিক জীবনযাপনে সাহায্য করে। লুবরো ইউনিবার্সিটির সাইকোলজির এই ছাত্রীকে সব সময়ে চোখে চোখে রাখেন বন্ধুরা। বেলা কোথাও ঘুমিয়ে পড়লে তাঁরা তাঁকে বাড়ি পৌঁছে দিয়ে আসেন। বেশ কয়েকবার নাইট ক্লাবে এমন হয়েছে। তখন বন্ধুরা তাঁকে ঘিরে থেকেছেন, ভোরে পৌঁছে দিয়েছেন বাড়ি, জানিয়েছেন বেলা।\nFirst published: April 28, 2021, 16:47 IST


সৃজনশীল পদ্ধতি নিয়ে কিছু কথা সৃজনশীল পদ্ধতি নিয়ে কিছু কথা – Women Words\nশনিবার, ২২ সেপ্টেম্বর ২০১৮, ০৯:৫৫ পূর্বাহ্ন\nপ্রকাশের সময় : শুক্রবার, ৩ জুন, ২০১৬ ৯:৫৩ পূর্বাহ্ণ\n১) আমি মাঝে মাঝেই একটা প্রশ্ন শুনতে পাই, “সৃজনশীল পদ্ধতি কী কাজ করছে?” প্রশ্নটা শুনে আমি সবসময়েই অবাক হয়ে যাই এবং উত্তরে কী বলব বুঝতে পারি না। কেউ যদি আমাকে জিজ্ঞেস করে “রাত্রে ঘুমানোর পদ্ধতি কী কাজ করছে” তাহলে আমি যেরকম বুঝতে পারি না কী উত্তর দেব এটাও সেরকম! এর থেকেও বেশি অবাক হই যখন শুনি কেউ বলছে “পড়ালেখার পদ্ধতি যদি সৃজনশীল না হয় তাহলে সৃজনশীল প্রশ্ন কাজ করবে কেমন করে?”\nএই প্রশ্নটি শুনলে বুঝতে পারি যিনি প্রশ্ন করছেন তিনি “সৃজনশীল পদ্ধতি” নয় লেখাপড়ার ধরনটিই ধরতে পারেন নি! কেন আমি এরকম একটি কথা বলছি সেটা একটু বোঝানোর চেষ্টা করি।\nসৃজনশীল পদ্ধতি নামটি দিয়ে শুরু করা যাক। যখন এটা শুরু করা হয়েছিল তখন এর নাম ছিল কাঠামোবদ্ধ প্রশ্ন এর অর্থ পরীক্ষার প্রশ্ন একটি কাঠামো বা স্ট্রাকচারের মাঝে করা হবে। আগে যে কোনো এক ধরনের কাঠামোর ভেতর ছিল না তা নয়, তবে কাঠামোবদ্ধ প্রশ্নটি আরো বেশি কাঠামোর ভেতরে থাকবে, তাহলে প্রশ্ন তৈরি করাও সহজ হবে, মূল্যায়নও সহজ হবে।\nযখন এই পদ্ধতি চালু করার প্রক্রিয়া শুরু হল তখন অভিভাবকেরা উঠে পড়ে লাগলেন এটাকে বন্ধ করার জন্য! তাদের বক্তব্য খুবই পরিষ্কার, “পদ্ধতিটি অত্যন্ত ভাল তবে আমাদের ছেলে মেয়েরা পাশ করে বের হয়ে যাক, তখন এটা চালু করা হোক!” আমরা কয়েকজন তখন এই পদ্ধতিটির পক্ষে কথা বলেছি এবং সেকারণে আমাদের নিয়ে কমিটি ইত্যাদি তৈরি করে দেয়া হল।\nসেই কমিটির কয়েকজনের কাছে মনে হল কাঠামো শব্দটি প্রাণহীন এবং যান্ত্রিক, লেখাপড়ার এত সুন্দর একটা পদ্ধতির এরকম কটমটে নাম থাকা ঠিক হবে না এবং প্রায় তাৎক্ষনিকভাবে “কাঠামোবদ্ধ” নামটা পরিবর্তন করে করা হল “সৃজনশীল”! এই নামটা সৃজনশীল না হয়ে “সার্বজনীন” হতে পারত “শিক্ষার্থী বান্ধব” হতে পারত কিংবা “আধুনিক”ও হতে পারত। এমনকি বেঞ্জামিন ব্লুম নামের যে শিক্ষাবিদের বিশ্লেষণকে ভিত্তি করে এই পদ্ধতি গড়ে উঠেছে তাঁর নামানুসারে “ব্লুম পদ্ধতি”ও হতে পারত (আমার ধারনা এই দেশের মানুষের সাদা চামড়া এবং বিদেশী মানুষদের জন্য এক ধরনের আলগা সমীহ আছে তাই ব্লুম পদ্ধতি নাম দেয়া হলে কেউ এর সমালোচনা করার সাহস পেত না!)\nকাজেই কেউ যখন জিজ্ঞেস করে সৃজনশীল পদ্ধতিতে পড়ালেখা না করাকে সৃজনশীল পদ্ধতিতে পরীক্ষা নেয়া হবে কেমন করে, তখন আমি কৌতুক অনুভব করি। ব্যাপারটা আরেকটু ব্যাখ্যা করি।\nএকটা ছেলে বা মেয়ে যখন লেখাপড়া করে তখন তার মূল্যায়ন করার জন্য তাকে কিছু প্রশ্ন করতে হয়। আমি যদি বোকাসোকা মানুষ হই তাহলে আমার প্রশ্নটাও হবে বোকা-সোকা! অর্থাৎ আমি এমন কিছু জানতে চাইব যার উত্তর দিতে হলে ছেলেটা বা মেয়েটাকে কিছু জিনিস মুখস্থ করে রাখতে হবে।\nযেমন রবীন্দ্রনাথ ঠাকুরের জন্ম হয়েছিল কত সালে? কাজী নজরুল ইসলামের মৃত্যু হয়েছিল কতো সালে? ইলেকট্রনের ভর কত? পারদের ঘনত্ব কত? ইত্যাদি ইত্যাদি। কিন্তু মুখস্থ করার ক্ষমতা কোন কিছু শেখার মূল ক্ষমতা নয়। কবি রবীন্দ্রনাথ ঠাকুর বলেছেন মুখস্থ করে পরীক্ষা দেয়া আর নকল করে পরীক্ষা দেয়ার মাঝে কোন পার্থক্য নেই। কাজেই শুধু মুখস্থ জ্ঞান পরীক্ষা করাটা কোন বুদ্ধিমানের কাজ নয়। এমন ভাবে প্রশ্ন করতে হবে যাতে আমরা জানতে পারি ছেলেটা বা মেয়েটা বুঝেছে কী না। বিষয়টা ব্যবহার করতে পারে কী না কিংবা বিষয়টা নিয়ে একেবারে নিজের মত চিন্তা করত পারে কী না। সৃজনশীল প্রশ্ন পদ্ধতি আসলে এই বিষয়টি নিশ্চিত করে। এই পদ্ধতিতে প্রশ্ন করলে আমরা একটা ছেলে বা মেয়ে সত্যি সত্যি একটা বিষয় শিখেছে কিনা সেটা সঠিকভাবে মূল্যায়ন করতে পারি। বিষয়টা আরও খোলাসা করার জন্য একটা সত্যিকারের উদাহরণ দেয়া যাক।\nধরা যাক একজন একটা পাঠ্য বিষয় পড়ে জানতে পারল বাংলাদেশের জনসংখ্যা হচ্ছে ষোল কোটি। এখন আমি যদি তাকে জিজ্ঞেস করি “বাংলাদেশের জনসংখ্যা কতো?” সে ঝটপট বলে দিতে পারবে, “ষোল কোটি”। যে বিষয়টা পড়েনি এবং এই সংখ্যাটা জানে না তার পক্ষে কোনভাবেই এটা বের করা সম্ভব না। এটা জানার জন্য তাকে পড়তেই হবে, পড়ে মনে রাখতে হবে সোজা কথায় মুখস্থ করতে হবে। এক অর্থে বলা যায় এই প্রশ্নটা করে ছেলে বা মেয়েটার “মুখস্থ” জ্ঞান পরীক্ষা করছি। সৃজনশীল পদ্ধতিতে এই ধরনের প্রশ্নের জন্য তাকে এক মার্ক! কিন্তু এই একটি মার্ক সে কখনোই এমনি এমনি ভাবে পেয়ে যাবে না। এটা পাবার জন্য তাকে তার পাঠ্য বিষয়টুকু পড়তে হবে।\nছেলে বা মেয়েটি সঠিক উত্তর দিলেও আমরা কিন্তু নিশ্চিত হতে পারিনি সে বিষয়টা বুঝেছে কী না! সত্যি সত্যি বুঝেছে কীনা পরীক্ষা করার জন্য আমাদের আরেকটা প্রশ্ন করতে হবে। অনেকভাবেই এটা করা সম্ভব। কিন্তু আমরা সহজ একটা উদাহরণ দেই। ধরা যাক আমরা তাকে জিজ্ঞেস করলাম, “বাংলাদেশে আনুমানিক কতোজন মহিলা?” আমরা ধরে নিচ্ছি এই তথ্যটি পাঠ্য বিষয়ে দেয়া নেই, কাজেই এটা বের করার জন্য তাকে একটু খালি চিন্তা করতে হবে। জনসংখ্যা বলতে কী বোঝায় তার জানতে হবে, কোন গুরুতর কারণ না থাকলে যে একটা দেশে পুরুষ ও মহিলার সংখ্যা কাছাকাছি হয় সেটাও জানতে হবে। কাজেই ছেলে বা মেয়েটি জনসংখ্যার বিষয়টি কোন কিছু না বুঝে একেবারে তোতা পাখীর মত মুখস্থ করে না থাকলে ঠিক ঠিক উত্তর দিতে পারবে, বলতে পারবে “আনুমানিক আট কোটি”। আমরা তখন জানব সে বিষয়টা বুঝেছে। সৃজনশীল পদ্ধতিতে কোন কিছু বুঝেছে কী না সেই প্রশ্নের জন্য থাকে দুই মার্কস!\nপড়ালেখা শেখার আনুষ্ঠানিক প্রক্রিয়াতে একটা ছেলে বা মেয়েকে কোন কিছু শিখতে হলে তাকে তার জ্ঞানটুকু ব্যবহার করে শিখতে হয়। কাজেই এবারে তাকে এমন একটা প্রশ্ন করতে হবে যেটা থেকে আমরা জানতে পারব সে তার জ্ঞানটুকু ব্যবহার করতে শিখেছে কী না। এর জন্য অনেক ধরনের প্রশ্ন করা সম্ভব, আবার আমি খুব সহজ একটা উদাহরণ দেই। ধরা যাক আমি জিজ্ঞেস করলাম, “উনিশ শ সত্তুর সালে বাংলাদেশের জনসংখ্যা ছিল সাতকোটি, দুই হাজার পনেরো সালে সেটি বেড়ে হয়েছে ষোল কোটি। দুই হাজার কুড়ি সালে বাংলাদেশের জনসংখ্যা কতো হবে?” বোঝাই যাচ্ছে এর উত্তর দিতে হলে তাকে ছোট একটা হিসাব করতে হবে। হিসাব করে সে যদি বের করতে পারে সংখ্যাটি হবে সতেরো কোটি তাহলে বুঝতে হবে সে মোটামুটিভাবে সঠিক হিসাব করেছে। কোন ছেলে বা মেয়ে তার জ্ঞানটুকু নির্দিষ্ট কোন দক্ষতা দিয়ে ঠিকভাবে ব্যবহার করতে পারে কী না সেটা পরীক্ষা করার এরকম আরো অনেক দক্ষতা রয়েছে। যদি আমরা প্রশ্ন করে বুঝতে পারি তার প্রয়োজনীয় দক্ষতাটুকু আছে তাহলে সৃজনশীল পদ্ধতিতে ছেলেটি মা মেয়েটি পাবে আরো তিন মার্কস। অর্থাৎ জানা, বোঝা এবং ব্যবহার করতে পারার দক্ষতা এই তিনটি মিলিয়ে তাকে ছয় মার্কসের মূল্যায়ন করা হয়েছে। যদি আমরা সব মিলিয়ে দশ মার্কসের প্রশ্ন করতে চাই তাহলে চার মার্কসের একটি প্রশ্ন করতে হবে। এই শেষ চার মার্কস এর প্রশ্নটিই হচ্ছে একমাত্র বা সত্যিকারের “সৃজনশীল” প্রশ্ন!\nএই প্রশ্নটির গালভরা নাম হচ্ছে “উচ্চতর দক্ষতা”, এই প্রশ্নটি দিয়ে আমরা বুঝতে পারি ছেলে বা মেয়েটি মৌলিক ভাবে চিন্তা ভাবনা বা বিশ্লেষণ করার ক্ষমতা আছে কী নেই। আমাদের এই প্রশ্নগুলোর সাথে মিল রেখে একটা সহজ উদাহরণ হতে পারে, “দেশের মানুষের আয়ু বেড়ে যাওয়ার সাথে জনসংখ্যা বেড়ে যাওয়ার কোন সম্পর্ক আছে কী না সেটা ব্যাখ্যা কর।” বোঝাই যাচ্ছে এর উত্তর দিতে হলে তাকে মাথা খাটাতে হবে। সে নিজের মত করে চিন্তা ভাবনা করে যুক্তি দিয়ে এর যা খুশি উত্তর দিতে পারে। কেউ যদি সঠিক যুক্তি দিয়ে বলে যে সম্পর্ক আছে তাহলেও সে চার মার্কস পেতে পারে আবার যুক্তি দিয়ে উল্টোটাও বোঝাতে পারে তাহলেও চার মার্কস পেতে পারে!\nকাজেই বোঝাই যাচ্ছে সৃজনশীল প্রশ্ন আসলে এমন কিছু হাতি ঘোড়া বিষয় নয়, একটু গুছিয়ে প্রশ্ন করার পদ্ধতি। আমি এই আলোচনার মাঝে “উদ্দীপক” নামের অংশটুকু নিয়ে কিছু বলিনি। ছেলেমেয়েদের খেই ধরিয়ে দেয়ার জন্য কোন একটা কিছু দিয়ে শুরু করে তারপর প্রশ্নগুলো লেখা হয়, তার বেশি কিছু নয়। উচ্চতর দক্ষতার প্রশ্ন করার সময় উদ্দীপকের সাথে মিল রেখে প্রশ্নটা করতে হয়।\nযাই হোক, সবাইকে বুঝতে হবে সৃজনশীল পদ্ধতি আনুষ্ঠানিক ভাবে শুরু করার অনেক আগে থেকেই কিন্তু শিক্ষকরা সৃজনশীল প্রশ্ন করে আসছেন, শুধু আমরা সেগুলোকে এই নামে ডাকি নি! এখন আমরা বিষয়টা আনুষ্ঠানিকভাবে করছি, একটা কাঠামোর ভেতরে করছি সেটুকুই হচ্ছে পার্থক্য।\nভালো প্রশ্নের ধরনই হচ্ছে আমাদের সৃজনশীল প্রশ্ন, এই প্রশ্নগুলো করে একটা ছেলে বা মেয়েকে ঠিকভাবে মূল্যায়ন করা সম্ভব। এটা বাংলাদেশের শিক্ষাবিদেরা আবিষ্কার করেন নি, সারা পৃথিবীর ছাত্রছাত্রীদেরকেই এই পদ্ধতিতে মূল্যায়ন করা হয়। আমরা এখন এটা শুরু করেছি। কাজেই কেউ যখন প্রশ্ন করে, “সৃজনশীল পদ্ধতি কি কাজ করছে? ” তখন আসলে সে জানতে চাইছে, “একজন ছাত্র বা ছাত্রীকে সঠিক প্রশ্ন করার কাজটি কি ঠিক হচ্ছে?” তাই আমি কি উত্তর দেব বুঝতে পারি না!\n২) সৃজনশীল পদ্ধতি নিয়ে কথা বলতে গিয়ে আমার দুটো মজার ঘটনার কথা মনে পড়ল। তখন মাত্র এটা শুরু হয়েছে। শিক্ষকরা বিষয়টা বুঝে উঠতে পারেন নি। আমার বোনের মেয়ে যে স্কুলে পড়ে তার ধর্ম শিক্ষক বেশি বিপদে পড়েছেন। সৃজনশীল প্রশ্নের মাথা মুণ্ডু কিছুই তিনি ধরতে পারেন না। কোন উপায় না পেয়ে পরীক্ষার আগে ছাত্রছাত্রীদের বললেন, “তোরা সবাই বাসা থেকে সৃজনশীল প্রশ্ন করে আনবি, যারটা সবচেয়ে ভালো হবে সেটা পরীক্ষায় দিয়ে দেব!” ছাত্রছাত্রীদের উৎসাহ দেখে কে! যে প্রশ্ন করতে গিয়ে শিক্ষকের মাথা ওলট পালট হয়ে যায় সেই বিষয় নিয়ে ছাত্রছাত্রীদের বুকের ভেতর কিন্তু কোন ভয় ডর নেই।\nদ্বিতীয় ঘটনাটি শুনেছি একজন শিক্ষকের কাছে। একজন আমাকে বললেন, “সৃজনশীল পদ্ধতি চালু করার পর কি ঘটেছে জানেন?” আমি বললাম, “কী ঘটেছে?” শিক্ষক বললেন, “পরীক্ষায় প্রশ্ন এসেছে, দোজখ আর বেহেশতে মাঝে পার্থক্য কি?” একজন ছেলে লিখেছে, দোজখ হচ্ছে ‘মাইর’ এবং ‘মাইর’! বেহেশত হচ্ছে আ-রা-ম” আমি হাসতে শিক্ষককে বললাম, “আপনি তাকে পুরো মার্কস দিয়েছেন তো? সে কিন্তু পার্থক্যটা খুব ভাল করে বুঝিয়ে দিয়েছে!”\n৩) স্কুলের শিক্ষকরা যেন সঠিক ভাবে সৃজনশীল প্রশ্ন করতে পারেন সে জন্য তাদের অনেক ট্রেনিং দেয়া হয়েছে কিন্তু তারপরও মনে হয় বেশিরভাগ শিক্ষক বিষয়টা ঠিকভাবে বুঝতে পারেন নি।\nএকেবারে নিয়ম মেনে প্রশ্ন না করলেই যে মহাভারত অশুদ্ধ হয়ে যাবে তাও নয়। কিন্তু গৎ বাঁধা নিয়ম মেনে প্রশ্ন করলে কাজ চালানোর মত প্রশ্ন করা সম্ভব কিন্তু যে কোন কারণেই তাদের মাঝে সেই আত্মবিশ্বাসটুকু গড়ে তোলা যায়নি। তাই ধীরে ধীরে শিক্ষকরা গাইড বই থেকে প্রশ্ন নেয়া শুরু করলেন। ছাত্রছাত্রীরা যখন বিষয়টা টের পেতে শুরু করল তখন ভালো মার্কস পাওয়ার লোভে তারাও গাইড বই পড়তে শুরু করল। আগে তারা শুধু পাঠ্য বই মুখস্থ করতো এখন তাদের পাঠ্য বই ও গাইড বই দুটোই মুখস্থ করতে হয়।\nসরকার থেকে গাইড বই নিষিদ্ধ করা হয়েছে কিন্তু তাতে কোন লাভ হয়নি এটা অন্য নামে ছাপা হচ্ছে। ছাত্রছাত্রীদের এর জন্য যতটুকু চাহিদা অভিভাবকদের চাহিদা তার থেকে দশগুণ বেশি কাজেই বাজার থেকে গাইড বই উঠে যাবে সেরকম কোন সম্ভাবনা নেই! সবচেয়ে বড় কথা গাইড বই ছাপিয়ে টু পাইস কামিয়ে নেবার ব্যবসা শুধু যে গাইড বিক্রেতারা করছেন তা নয়- আমাদের দেশের সব বড় বড় দৈনিক পত্রিকাগুলো নিয়মিত গাইড বই ছাপিয়ে যাচ্ছেন। দেশের শিক্ষা ব্যবস্থা নিয়ে তাদের ঘুম নেই, তীব্র সমালোচনা করে বড় বড় প্রতিবেদন ছাপা হচ্ছে কিন্তু নিজেরা কেমন করে এতো বড় একটা অন্যায় কাজ করে ছেলে মেয়েদের নিপীড়ন করে যাচ্ছেন সেটা কিছুতেই আমি বুঝতে পারি না। প্রশ্নের উত্তর মুখস্থ করে লেখাপড়া নয়- এই সহজ বিষয়টা দেশের বড় বড় দৈনিক পত্রিকাগুলোর সম্পাদকেরা জানেন না, এই দুঃখটি রাখার জায়গা নেই।\nস্কুলের শিক্ষকেরা যখ গাইড বই থেকে প্রশ্ন তুলে দিয়ে স্কুলের পরীক্ষা নিতে শুরু করলেন তখন অসংখ্য ছেলে মেয়ে আমার কাছে সেটা নিয়ে অভিযোগ করতে শুরু করেছিল। আমি তাদের বুঝিয়েছিলাম তারা যেন সেটা নিয়ে মাথা না ঘামায়। তারা যেন ভাল করে তাদের পাঠ্য বইটি পড়েই পরীক্ষা দেয়। তার কারণ গাইড বই মুখস্থ করে স্কুলের পরীক্ষাতে ভালো মার্কস পেয়ে কোন লাভ হবে না। সত্যিকারের পাবলিক পরীক্ষাতে কখনোই গাইড বই থেকে কোন প্রশ্ন আসবে না কাজেই কোনভাবেই তারা যেন গাইড বই মুখস্থ করে নিজেদের সৃজনশীলতা নষ্ট না করে।\nতখন একদিন সৃজনশীল পদ্ধতির মাঝে ক্যান্সার রোগ ধরা পড়ল। একটা হতবুদ্ধি হয়ে আবিষ্কার করলাম দেশের পাবলিক পরীক্ষাতে গাইড বই থেকে প্রশ্ন দেয়া শুরু হয়েছে। এর চাইতে বড় অপরাধ আর কী হতে পারে আমার জানা নেই। যে প্রশ্নপত্রে পনেরো থেকে বিশ লক্ষ ছেলে মেয়ে পরীক্ষা দেবে সেই প্রশ্ন যদি শিক্ষকেরা নিজেরা করতে না পারেন তাহলে আমরা কার দিকে মুখ তুলে তাকাব?\nকয়েকদিন আগে শিক্ষা মন্ত্রণালয়র একটা বড় সভায় আমার উপস্থিত থাকার সুযোগ হয়েছিল, সেখানে দেশের অনেক বড় বড় শিক্ষাবিদেরা উপস্থিত ছিলেন। কেমন করে শিক্ষার মান বাড়ানো যায় সেটা নিয়ে সেখানে অনেক আলোচনা হয়েছে। যারা আলোচনা করেছেন তাদের মাঝে আমার মত বিশ্ববিদ্যালয় পর্যায়ের শিক্ষকেরাই বেশি ছিলেন, মাঠ পর্যায়ের স্কুলের শিক্ষকেরা কেউ ছিলেন না তাই আলোচনাটুকু ঠিক বাস্তবমুখী না হয়ে অনেকটা দার্শনিক আলোচনার মত হয়েছিল, তারপরেও আমি ব্যক্তিগত ভাবে খুবই আনন্দিত হয়েছি যে শিক্ষা মন্ত্রণালয় শেষ পর্যন্ত শিক্ষার গুণগত মান নিয়ে মাথা ঘামাতে শুরু করেছে!\nতবে শেষ খবর অনুযায়ী এই অঞ্চলের যতগুলো দেশ রয়েছে তার মাঝে বাংলাদেশ শিক্ষার পেছনে সবচেয়ে কম অর্থ খরচ করে। যেখানে জিডিপি এর ছয় শতাংশ খরচ করার কথা সেই সংখ্যাটি কমতে কমতে এখন দুই শতাংশ থেকেও নিচে নেমে এসেছে। কী সর্বনাশা কথা!


অশান্তকারী আবেগ কী? — Study Buddhism\nStudy Buddhism › তিব্বতী বৌদ্ধ ধর্ম › চিত্ত-শুদ্ধি › ক্লেশের সঙ্গে আচরণ\nঅশান্তকারী আবেগ কী?\nযখন আমাদের মন ক্রোধ, আসক্তি, স্বার্থপরতা বা লোভের কারণে অশান্ত হয়ে ওঠে তখন আমাদের শক্তিও একইভাবে বিঘ্নিত হয়। আমরা অস্বস্তি বোধ করি; আমাদের মন শান্ত থাকে না; আমাদের চিন্তা-ভাবনা নিয়ন্ত্রণের বাইরে চলে যায়। আমরা এমন কিছু বলি বা করি যার কারণে আমরা পরে অনুশোচনা করি। আমরা যদি আমাদের মনে বা শক্তিতে হঠাৎ ঘটিত ব্যাঘাতকে লক্ষ্য করি তাহলে আমরা নিশ্চয়ই বুঝতে পারব এটা কোন্ অশান্তকারী আবেগের কারণে ঘটেছে। এটার সাথে মোকাবিলা করার কৌশল হল এটা যখনই আমাদের মধ্যে জাগবে তখনই এটাকে নিয়ন্ত্রণ করে ফেলতে হবে, আর মৈত্রী ও করুণার মতো তার বিপরীত মনোভাবকে কার্যকর করতে হবে যাতে আমাদের দ্বারা সৃষ্ট সমস্যাগুলিকে প্রতিরোধ করা যায়, যদি আমরা ঐ সমস্যা সৃষ্টিকারী আবেগের বশে গিয়ে থাকি আর আমরা সেটা প্রয়োগ করে থাকি।\nঅশান্তকারী আবেগও মনের গঠনমূলক অবস্থার সাথে যুক্ত হতে পারে\nকীভাবে সনাক্ত করা যাবে যে আমরা কখন অশান্তকারী আবেগ, মনোভাব বা মনের অবস্থার অধীনে থাকি\nঅশান্তকারী আবেগের অন্তর্নিহিত কারণ হিসাবে অসচেতনতা\nমনের একটি অবস্থাকে অশান্তকারী আবেগ হিসাবে সংজ্ঞায়িত করা হয়; যখন এটা উৎপন্ন হয় তখন আমাদের মনের শান্তি ভঙ্গ করতে এবং আত্ম-নিয়ন্ত্রণ হারাতে বাধ্য এটা করে।\nযেহেতু আমরা মনের শান্তি হারিয়ে ফেলি, তাই এটা হল অশান্তকারী; এটা আমাদের মনের শান্তিতে ব্যাঘাত ঘটায়। আমরা যখন মনের শান্তি হারিয়ে ফেলি তখন আমরা অশান্ত হয়ে পড়ি, তাই সেই মুহুর্তে আমরা আমাদের চিন্তা-ভাবনা অথবা অনুভূতি সম্পর্কে সত্যিই স্পষ্ট থাকি না। স্পষ্টতার অভাবে আমরা প্রভেদ-বোধটি হারিয়ে ফেলি, যা আত্ম-নিয়ন্ত্রণের জন্য প্রয়োজন হয়। আমাদের এটা প্রভেদ করতে সক্ষম হতে হবে যে কোনটা আমাদের জন্য উপযোগী এবং কোনটা অনুপযোগী; নির্দিষ্ট পরিস্থিতিতে কোনটা উপযুক্ত এবং কোনটা অনুপযুক্ত।\nআসক্তি অথবা লালসা, ক্রোধ, ঈর্ষা, অভিমান, অহংকার ইত্যাদি অশান্তকারী আবেগের উদাহরণ হতে পারে। এদের মধ্যে কিছু অশান্তকারী আবেগ আমাদের ধ্বংসাত্মক ভাবে কাজ করতে পরিচালিত করতে পারে কিন্তু এটা আবশ্যক নয় যে সবসময় এরকমই হবে। উদাহরণ স্বরূপ, আসক্তি এবং লালসা আমাদের ধ্বংসাত্মকভাবে কাজ করতে পরিচালিত করতে পারে, যেমন বাইরে গিয়ে কিছু চুরি করা। কিন্তু এটাও হতে পারে আমাদের মধ্যে ভালবাসা পাওয়ার লালসা বা আকুল বাসনা থাকে এবং সেই আসক্তির কারণে আমরা অপরের সহায়তা করি যাতে আমরা তাদের ভালবাসা পাই। অপরের সহায়তা করা ধ্বংসাত্মক নয়; এটা এক ধরণের গঠনমূলক কর্ম, তবে এর পিছনে একটি অশান্তকারী আবেগ থাকেঃ “আমি ভালোবাসা পেতে চাই, তাই আমি আপনাকে অনুরোধ করি যে, বিনিময়ে আপনি আমাকে ভালোবাসুন।”\nঅথবা ক্রোধের বিষয়টা বিচার করুন। ক্রোধ আমাদের ধ্বংসাত্মক ভাবে কাজ করা, বাইরে গিয়ে কারও ক্ষতি করা বা তাদের হত্যা করতে পরিচালিত করতে পারে, কারণ আমরা খুবই ক্রোধিত হয়ে থাকি। সুতরাং এটা হল ধ্বংসাত্মক আচরণ। কিন্তু ধরুণ, আমরা কোনও নির্দিষ্ট ব্যবস্থার অবিচার বা একটি নির্দিষ্ট পরিস্থিতি নিয়ে ক্রোধিত হয়েছি আর আমরা এটাকে নিয়ে এতটা ক্রোধিত হয়েছি যে আমরা সত্যিই ঐ ব্যবস্থা বা পরিস্থিতিকে পরিবর্তন করার চেষ্টা করি। আমরা যেটা করি, অগত্যা সেটাকে হিংসাত্মক ভাবার প্রয়োজন নেই। তবে মূল বিষয়টা এমনই, এখানে গঠনমূলক বা ইতিবাচক কিছু করাটাও একটি অশান্তকারী আবেগ দ্বারা অনুপ্রাণিত হয়। আমাদের মনে শান্তি থাকে না এবং যেহেতু আমাদের মনে শান্তি থাকে না, তাই আমরা যখন এই ইতিবাচক কর্ম করি, তখন আমাদের মন এবং অনুভূতিগুলি স্পষ্ট থাকে না, আর আমাদের আবেগগত অবস্থা খুব স্থিতিশীল হয় না।\nতারপর, এক্ষেত্রে লালসা অথবা ক্রোধের বশে আমরা কামনা করি যে অন্যান্য ব্যক্তিরা আমাদের ভালোবাসুক অথবা আমরা চাই যে অন্যায়ের অবসান হোক। এগুলি মনের স্থিতিশীল অবস্থা অথবা স্থিতিশীল আবেগগত অবস্থা নয়। যেহেতু সেগুলি মনের স্পষ্ট অবস্থা অথবা স্পষ্ট আবেগগত অবস্থা নয়, তাই আমরা স্পষ্টভাবে বিচার করতে পারি না যে আমাদের কী করতে হবে এবং কীভাবে আমাদের উদ্দেশ্যটি বাস্তবায়িত করতে হবে। ফলে নিজেদের উপর আমাদের কোন নিয়ন্ত্রণ থাকে না। উদাহরণ স্বরূপ, আমরা কোন কাজ করার জন্য কাউকে সহযোগিতা করতে পারি। কিন্তু তাকে সহযোগিতা করার আরও ভালো উপায় হল তাকে নিজেকে এটা করতে দেওয়া। ধরুন, আমাদের একটি সাবালিকা কন্যা আছে; আমরা তাকে রান্না করতে, ঘরের যত্ন নিতে অথবা সন্তানদের যত্ন নিতে সহযোগিতা করতে চাই, তবে এটা অনেকটা হস্তক্ষেপ করা হয়ে যায়। এমনও হতে পারে আমাদের কন্যা সেটা পছন্দ করবে না যে কীভাবে রান্না করা অথবা সন্তানদের পালন-পোষণ করা হয় তার সম্পর্কে তাকে বলা হোক। কিন্তু আমরা চাই সে যেন আমাদের ভালোবাসে আর তারজন্য আমরা উপযোগী হতে চাই। তারজন্য আমরা নিজেকে তার দিকে ঠেলে দিই। এখানে আমরা অবশ্যই গঠনমূলক কিছু করি কিন্তু সেটা করতে গিয়ে আমরা আমাদের আত্ম-নিয়ন্ত্রণ হারিয়ে ফেলি যা আমাদের প্রকৃতপক্ষে ভাবতে বাধ্য করতে পারে, “আমার মুখটা বন্ধ রাখা, আমার মতামত না দেওয়া এবং আমার সহযোগিতা না দেওয়াই ভাল।”\nএমনকি আমরা যদি এমন কোন পরিস্থিতিকে সহায়তা করি যেখানে এটা ঐ ব্যক্তির ক্ষেত্রে সহায়তা করার জন্য উপযুক্ত, কিন্তু আমরা তার সম্পর্কে স্বাচ্ছন্দ্য বোধ করি না কারণ আমরা তার পরিবর্তে কোন কিছুর প্রত্যাশা করি। আমরা ভালোবাসা পাওয়ার কামনা করি; তাদের জন্য আমরা প্রয়োজন বোধ করতে পারি; আমরা চাই তারা আমাদের প্রশংসা করুক। আমাদের মনে এই ধরণের লালসার কারণে যখন আমাদের কন্যা তেমন ভাবে প্রতিক্রিয়া না জানায়, আমরা যেটার প্রত্যাশা করি, তখন আমাদের মন ভীষণ খারাপ হয়ে যায়।\nঅশান্তকারী আবেগের এই প্রক্রিয়াটি আমাদের মনের শান্তি এবং আত্ম-নিয়ন্ত্রণ হারাতে বাধ্য করে আর এটা আরও বেশি স্পষ্ট হয় যখন আমরা অন্যায়ের বিরুদ্ধে লড়াই করতে যাই। ঐ অন্যায়ের কারণে বিরক্ত হয়ে আমরা সত্যিই উদ্বিগ্ন হয়ে উঠি। ঐ উদ্বিগ্ন অবস্থার ভিত্তিতে আমরা যখন কিছু করতে যাই তখন সাধারণতঃ আমরা স্পষ্টভাবে বিচার করতে পারি না যে আমাদের কী করতে হবে। এইরকম পরিস্থিতিতে আমরা কোন পরিবর্তন আনতে চাইলে প্রায়শই আমরা সর্বোত্তম পথ অনুসরণ করি না।\nসংক্ষেপে, আমরা ধ্বংসাত্মক ভাবে কর্ম করি অথবা গঠনমূলক কিছু করি না কেন, আমরা যেটা করি সেটা যদি অশান্তকারী আবেগ দ্বারা অনুপ্রাণিত হই বা অশান্তকারী আবেগে যুক্ত হই তাহলে আমাদের আচরণ সমস্যার কারণ হয়ে উঠবে। যদিও আমরা সঠিকভাবে ভবিষ্যবাণী করতে পারি না যে আমাদের এই আচরণ অন্যদের জন্য সমস্যার সৃষ্টি করবে কি না, তবে এটি মূলতঃ আমাদের জন্য সমস্যা তৈরী করে। এটা জরুরী নয় যে সমস্যাগুলি তাৎক্ষণিকভাবে তৈরী হবে; তবে এক অর্থে এগুলি হল দীর্ঘমেয়াদি সমস্যা যা অশান্তকারী আবেগের প্রভাবের অধীনে কর্ম করতে থাকার কারণে বারবার অশান্তভাবে আচরণ করার অভ্যাস গড়ে ওঠে। এইভাবে অশান্তকারী আবেগের উপর আধারিত বাধ্যতামূলক আচরণ সমস্যাযুক্ত ভাবে আচরণ করার একটা দীর্ঘ পরিসীমা নির্মাণ করে তোলে। ফলে আমরা কখনোই মানসিক শান্তি লাভ করি না।\nঅন্যদের ভালোবাসা পাওয়া এবং প্রশংসা অর্জন করার প্রত্যাশায় অন্যদের সহায়তা করা এবং তাদের সাথে ভালোভাবে আচরণ করার জন্য অনুপ্রাণিত হওয়া, এর একটা সুস্পষ্ট উদাহরণ। এর পিছনে আমরা মূলতঃ অনিরাপদ থাকি। তবে এই ধরণের অনুপ্রেরণার সাথে আমরা যত বেশী কাজ কর্ম করি না কেন এটা আমাদের কখনোই সন্তুষ্ট করে না, আমরা কখনোই অনুভব করি না, “ঠিক আছে, এবার আমি ভালোবাসা পেয়ে গেছি। এটাই যথেষ্ট, আমার আর প্রয়োজন নেই।” আমরা কখনোই সেরকম অনুভব করি না আর এইভাবে আমাদের আচরণ বাধ্যতামূলকভাবে অনুভব করার অভ্যাসটি আরও প্রবল এবং শক্তিশালী করে তোলে, “আমাকে অনুভব করতে হবে যে আমাকে ভালোবাসে, আমাকে অনুভব করতে হবে যে আমার প্রশংসা করা হয়।” বাস্তবে আপনি অন্যের ভালোবাসা পাওয়ার জন্য অনেক দূরে এগিয়ে যান কিন্তু আপনাকে হতাশই হতে হয়। আপনাকে হতাশ হতে হয় কারণ এমনকি কেউ যদি আপনাকে ধন্যবাদও জানায় আপনি মনে করেন, “তারা মন থেকে ধন্যবাদ জানায়নি।” এই ধরণের ভাবনা মনে জাগতে থাকে। এর কারণে আমরা কখনোই মানসিক শান্তি লাভ করি না। আর এই পরিস্থিতিটা খারাপ থেকে আরও খারাপ হতে থাকে। এর কারণ হল ঐ লক্ষ্যটি পুনরাবৃত্ত হতে থাকে। এটাকে বলা হয় সংসার অর্থাৎ এমন একটি অবস্থা যেখানে সমস্যাযুক্ত পরিস্থিতি অনিয়ন্ত্রিত ভাবে পুনরাবৃত্ত হতে থাকে।\nযখন অশান্তকারী আবেগ আমাদের নেতিবাচক ভাবে অথবা ধ্বংসাত্মক ভাবে কর্ম করতে বাধ্য করে তখন এই ধরণের লক্ষণকে সনাক্ত করা খুব কঠিন হয় না। উদাহরণ স্বরূপ, হতে পারে আমরা সবসময় বিরক্ত হই; যেহেতু আমরা বিরক্ত হই, সেইজন্য আমরা ছোট-ছোট কারণে ক্রোধিত হই। ঐ রকম পরিস্থিতিতে অন্যদের সাথে আমাদের সম্পর্কের ক্ষেত্রে কথা বলার সময় সর্বদা কঠোর ভাষা ব্যবহার করি অথবা অপ্রিয়ভাবে কথা বলি। আর এর কারণে এটা স্পষ্ট হয়ে যায় যে আমাদের কেউ পছন্দ করে না এবং মানুষ আমাদের সাথে সত্যিই থাকতে পছন্দ করে না। ফলে লোকজনদের সাথে আমাদের সম্পর্কের ক্ষেত্রে অনেক সমস্যা তৈরী হয়। এইরকম পরিস্থিতিতে আমাদের পক্ষে সনাক্ত করা মোটামুটি সহজ হয়ে যায় যে কী ঘটছে। তবে যখন আমাদের ইতিবাচক কর্মের পিছনে কোন অশান্তকারী আবেগের কারণে অনুপ্রাণিত হয় তখন এটাকে সনাক্ত করা ততটা সহজ হয় না। কিন্তু আমাদের উভয় পরিস্থিতিকে সনাক্ত করতে হবে।\nএখানে প্রশ্ন ওঠে তাহলে আমরা কীভাবে বুঝব যে আমরা একটি অশান্তকারী আবেগ অথবা মনোভাবের প্রভাবের অধীনে কর্ম করছি? এটা জরুরী নয় যে এটা কোন্ আবেগের বশে হচ্ছে; এটা জীবনের প্রতি অথবা নিজেদের প্রতি মনোভাবের কারণেও হতে পারে। এই কারণে আমাদের অন্তর্মুখী হওয়ার জন্য একটু সংবেদনশীল হতে হবে এবং লক্ষ্য করতে হবে আমরা ভিতরে-ভিতরে কেমন অনুভব করি। এটা করার জন্য অশান্তকারী আবেগ অথবা অশান্তকারী মনোভাবের সংজ্ঞাটি খুবই উপযোগী হয়; এটা আমাদের মানসিক শান্তি এবং আত্ম-নিয়ন্ত্রণ হারাতে বাধ্য করে।\nআমরা যখন কিছু বলতে যাই অথবা আমরা কিছু করতে যাই তখন আমরা যদি ভিতরে-ভিতরে একটু ঘাবড়ে যাই, তাহলে আমরা সম্পূর্ণভাবে স্বাচ্ছন্দ্য বোধ করি না। এটা হল একটা লক্ষণ যা বোঝায় যে আমাদের ভিতরে কিছু অশান্তকারী আবেগ রয়েছে।\nএটা অচেতনও হতে পারে আর প্রায়শই এটা অচেতনই হয়, তবে এর পিছনে কিছু অশান্তকারী আবেগ থাকে।\nধরুন, আমরা কাউকে কিছু বোঝানোর চেষ্টা করছি। আমরা যদি লক্ষ্য করি ঐ ব্যক্তির সাথে কথা বলার সময় আমাদের পেটে অস্বস্তি হচ্ছে তাহলে এটা একটা ভালো ইঙ্গিত যে এর পিছনে অহংকারের মতো কোন অশান্তকারী আবেগ রয়েছে। আমরা হয়তো অনুভব করতে পারি, “আমি কত চালাক, আমি এটা বুঝি। আমি আপনাকে এটা বুঝতে সহযোগিতা করব।” হতে পারে আমরা ঐ ব্যক্তিকে কিছু বুঝিয়ে আন্তরিক ভাবে সহযোগিতা করতে চাই কিন্তু ঐ সময় যদি আমরা আমাদের পেটে কোন অস্বস্তি বোধ করি তাহলে এর অর্থ হবে আমাদের মধ্যে কিছুটা অহংকার আছে। এটা বিশেষ করে ঐ সময় ঘটে যখন আমরা আমাদের কৃতিত্ব অথবা আমাদের নিজস্ব ভালো গুণাবলী সম্পর্কে কথা বলি। প্রায়শই আমরা অনুভব করি যে আমাদের মধ্যে কিছুটা অস্বস্তি জাগে।\nঅথবা অশান্তকারী আবেগের বিষয়টি বিবেচনা করুন। উদাহরণ স্বরূপ, ধরুন, এমন একটি মনোভাব, “প্রত্যেকের মনোযোগ আমার উপর থাকা উচিত।” যা প্রায়শই আমাদের মধ্যে থাকে। আমরা কখনোই উপেক্ষিত হওয়া পছন্দ করি না- কেউ-ই উপেক্ষিত হওয়া পছন্দ করে না- তাই আমাদের মনে হয়, “লোকজনরা যেন আমার উপর মনোযোগ দেয় আর আমি যা বলি তারা যেন সেটা শোনে।” ইত্যাদি, ইত্যাদি। দেখুন, এরকম পরিস্থিতিতেও আমাদের ভিতরে ভয় থাকে, বিশেষ করে যদি মানুষ আমাদের প্রতি মনোযোগ না দেয়। তারা কেনই বা আমাদের প্রতি মনোযোগ দেবে? আপনি যখন এটার সম্পর্কে ভাবেন তখন সেখানে কোন বিশেষ কারণ থাকে না।\nসংস্কৃত ভাষায় ব্যবহৃত শব্দ “ক্লেশ”, তিব্বতী ভাষায় “ঞোন্- মোঙ্” রূপে প্রয়োগ করা হয়। এটা একটা খুবই কঠিন শব্দ, কারণ এমন কিছু জিনিস আছে যা সত্যিই খুব সুন্দরভাবে কোন আবেগের অথবা মনোভাবের শ্রেণীতে উপযুক্ত ভাবে মিল খায় না, উদাহরণ স্বরূপ, নির্বোধতা। আমরা এতটা নির্বোধ হই যে আমরা বুঝতেই পারি না আমাদের আচরণ অন্যের উপর অথবা নিজের উপর কতটা প্রভাব ফেলবে। অথবা আমরা কোন্ পরিস্থিতি সম্পর্কে নির্বোধ হতে পারি যে বাস্তবিকতার সম্পর্কে আমরা বুঝতেই পারি না কী হতে চলেছে। উদাহরণ স্বরূপ, ধরুন, কেউ ভালো অনুভব করছে না অথবা কেউ বিরক্ত হয়ে আছে, এই বিষয়ে আমরা নির্বোধ। এই রকম পরিস্থিতিতে আমরা নিশ্চয়ই সেই বিষয়ে নির্বোধ হয়ে থাকি যে আমরা তাদের যা কিছু বলেছি তার ফলাফল কী হতে পারে; আমাদের উদ্দেশ্য ভালো থাকা সত্ত্বেও তারা আমাদের উপর ভীষণভাবে বিরক্ত হতে পারে।\nআমাদের মধ্যে যখন এই ধরণের মনের অবস্থা জাগে যাকে আমরা অশান্তকারী আবেগ বলি, এটা জরুরী নয় যে ঐ সময় আমরা অস্বস্তি বোধ করব। তবে যেমন আমরা দেখেছি, আমরা যখন আমাদের মনের শান্তি হারিয়ে ফেলি তখন আমাদের মন অস্পষ্ট হয়ে যায়। আর আমরা যখন নির্বোধ হয়ে যাই আমাদের মন সত্যিই স্পষ্ট থাকে না; আমরা তখন আমাদের ছোট্ট পৃথিবীতে থেকে যাই। এই অর্থে আমরা আমাদের আত্ম-নিয়ন্ত্রণ হারিয়ে ফেলি যেহেতু আমরা আমাদের ছোট্ট পৃথিবীতে থেকে যাই। ফলে আমরা পার্থক্য করতে পারি না যে কোন্ পরিস্থিতিতে কোনটা লাভদায়ক, উপযুক্ত এবং কোনটা উপযুক্ত নয়। প্রভেদমূলক বোধ শক্তির অভাবে আমরা সঠিকভাবে এবং সংবেদনশীল ভাবে আচরণ করতে পারি না। অন্যকথায়, সঠিকভাবে আচরণ করতে অনুচিত কিছু করা থেকে বিরত থাকতে সক্ষম হয়ে ওঠার জন্য আমাদের আত্ম-নিয়ন্ত্রণ থাকে না। এইভাবে মনের অশান্তকারী অবস্থার সংজ্ঞার জন্য নির্বোধতা শব্দটি উপযুক্ত হয়, যদিও নির্বোধতাকে একটি আবেগ অথবা মনোভাব হিসাবে ভাবা কঠিন। যেমনটি আমি বলেছি “ক্লেশ” এমন একটি কঠিন শব্দ যার সত্যিই ভালো অনুবাদ খুঁজে পাওয়া কঠিন।\nসংস্কৃত এবং তিব্বতী ভাষায় ইংরেজী শব্দ “ইমোশন”-এর কোন শব্দ নেই। এই ভাষাগুলিতে মানসিক কারণ অথবা চৈত্তের কথা বলে যেটা হল আমাদের মানসিক অবস্থার প্রতিটি মুহুর্ত তৈরী করার জন্য প্রয়োজনীয় বিভিন্ন উপাদান। এরা এই মানসিক কারণগুলিকে অশান্তকারী এবং অবিরক্তিকর আর গঠনমূলক এবং ধ্বংসাত্মকরূপে বিভাজন করে। এই দুটি জুটি একে অপরের উপর পুরোপুরিভাবে চাপিয়ে দেয় না। তদতিরিক্ত, এমন মানসিক কারণ আছে যেগুলি এই দুটি ভাগের কোনটার মধ্যে অন্তর্ভুক্ত হয় না। সুতরাং, পাশ্চাত্য জগতে আমরা যাকে “আবেগ” বলি তাদের মধ্যে কিছুটা হল অশান্তকারী এবং কিছুটা অশান্তকারী নয়। এর অর্থ এই নয় বৌদ্ধ ধর্মে আমরা সমস্ত আবেগের অবসান ঘটাতে চাই। এটা মোটেও সেরকম নয়। আমরা কেবল অশান্তকারী আবেগগুলি থেকে মুক্ত হতে চাই। এটা দুটি পদক্ষেপের মাধ্যমে সম্পন্ন করা হয়ঃ প্রথমটি হল তাদের নিয়ন্ত্রণে না আসা এবং দ্বিতীয়টি হল তাদের এমনভাবে অবসান ঘটাতে হবে যাতে তারা আর উৎপন্ন হতে না পারে।\nঅশান্তকারী আবেগ কাকে বলা যেতে পারে? দেখুন, আমরা ভাবতে পারি “মৈত্রী”, “করুণা” অথবা “ধৈর্য” হল অবিরক্তিকর আবেগ। তবে আমরা যখন ইউরোপীয় ভাষাতে বিদ্যমান এই শব্দগুলি বিশ্লেষণ করি তখন আমরা দেখতে পাই যে এই আবেগগুলির মধ্যে প্রত্যেকটির একটি অশান্তকারী এবং অশান্তকারী ব্যতীত স্বরূপ আছে। সুতরাং, আমাদের একটু সতর্ক হতে হবে। যদি মৈত্রী অথবা প্রেম এমন একটি অনুভূতি হয় যার মাধ্যমে আমরা এরকম অনুভব করি “আমি তোমাকে খুব ভালোবাসি, আমার তোমাকে প্রয়োজন, আমাকে কখনো ত্যাগ কোরো না।” তখন এই ধরণের প্রেম আসলে মনের একটি অশান্তকারী অবস্থা হবে। এটা অশান্তকারী, কারণ যদি ঐ ব্যক্তিটি প্রত্যুত্তরে আমাদের ভালো না বাসে অথবা আমাদের প্রয়োজন বোধ না করে তাহলে আমরা দুঃখী হয়ে যাই। আমরা খুব রেগে যাই এবং হঠাৎ আমাদের আবেগের পরিবর্তন ঘটে, “আমরা তোমাকে আর ভালবাসি না।”\nঅতএব, আমরা যখন কোন মনের অবস্থাকে বিশ্লেষণ করি, তখন যদি আমরা সেটাকে আবেগময় রূপে ভাবতে পারি এবং এটাকে “প্রেম”-এর সংজ্ঞা দিতে পারি, তাহলে বাস্তবে মনের এই অবস্থাটি হবে অনেকগুলি মানসিক কারণের সংমিশ্রণ। আমরা কোন আবেগকে নিজের থেকে অনুভব করি না। আমাদের আবেগগত অবস্থাগুলি সর্বদা একটি সংমিশ্রণরূপে থাকে; সেখানে বিভিন্ন উপাদান থাকে। যেখানে আমরা এই ধরণের প্রেম অনুভব করি “আমি তোমাকে ভালোবাসি, আমি তোমাকে ছাড়া বাঁচতে পারব না” সেটা হবে একধরণের নির্ভরশীলতা এবং এটা হবে এক ধরণের অশান্তকারী আবেগ। কিন্তু এটা ছাড়াও একটি অশান্তকারী আবেগ ব্যতীত প্রেমও আছে যার অর্থ হল “অন্য ব্যক্তিরা সুখ এবং সুখের কারণে যুক্ত হোক”, এই ধরণের কামনা মাত্র, তাতে ব্যক্তি যে কেউ হোক না কেন। পরিবর্তে আমরা তাদের কাছ থেকে কোন কিছুর প্রত্যাশা করি না।\nউদাহরণ স্বরূপ, আমাদের মনে সন্তানদের প্রতি এই ধরণের অবিরক্তিকর প্রেম থাকতে পারে। আমরা সত্যিই তার বদলে তাদের কাছ থেকে কোন কিছু পাওয়ার আশা করি না। হ্যাঁ, অবশ্যই কিছু মা-বাবারা এরকম আশা করতেও পারেন। তবে সাধারণত একটা সন্তান যাই-ই করুক না কেন তবুও আমরা তাকে ভালোবাসি। আমরা চাই সন্তানটি সুখে থাকুক। তবে আবার প্রায়শই এই ভাবনাটি অন্য ধরণের অশান্তকারী অবস্থার সাথে সংমিশ্রণ হয়ে যায়; আমরা চাই আমরা নিজেরাই তাদের সুখী করার জন্য সক্ষম হতে চাই। আমাদের সন্তানকে সুখী করার উদ্দেশ্যে তাদের জন্য যদি কিছু করি, যেমন- তাদেরকে পুতুল নাচ দেখাতে নিয়ে যাওয়া, কিন্তু তাতে সফল হই না, কারণ এটা তাদের সন্তুষ্ট করে না। এর কারণ হল তাঁরা এর বদলে কম্পিউটার গেম খেলতে চায়। ফলে আমরা দুঃখ বোধ করি। আমাদের খারাপ লাগে কারণ কম্পিউটার গেমের পরিবর্তে আমরা আমাদের সন্তানদের সুখের কারণ হতে চেয়েছিলাম। তাসত্ত্বেও সন্তানদের প্রতি আমাদের এই অনুভূতিকে আমরা বলি “প্রেম”। “আমি তোমাকে সুখী দেখতে চাই, আমি তোমাকে সুখী করার চেষ্টা করব, তবে আমি চাই যে আমি যেন তোমার জীবনের সবচেয়ে গুরুত্বপূর্ণ ব্যক্তি হয়ে উঠি, যে তোমার সুখের জন্য কাজকর্ম করে।”\nসুতরাং, এই সমস্ত বিস্তৃত আলোচনার মূল বিষয়টি হল আমাদেরকে সত্যিই আবেগগত অবস্থাগুলিকে খুবই সতর্কের সাথে দেখতে হবে আর আমাদের বিভিন্ন আবেগকে ব্যক্ত করার জন্য যে সমস্ত ব্যবহার করি তাতে বিভ্রান্ত হওয়া উচিত নয়। আমাদের পরীক্ষা করে দেখতে হবে যে আমাদের মানসিক অবস্থার কোন্ দিক্‌গুলি আমাদের মনকে অশান্ত করছে এবং আমাদের মানসিক শান্তি হারাতে, মনের স্পষ্টতা হারাতে এবং আত্ম-নিয়ন্ত্রণ হারাতে বাধ্য করছে। আমাদের এই বিষয়গুলির উপর কাজ করতে হবে।\nআমরা যদি মনের এই অশান্তকারী অবস্থা, আবেগ অথবা মনোভাব থেকে নিজেদের মুক্ত করতে চাই তাহলে আমাদেরকে তাদের জড় অর্থাৎ কারণ পর্যন্ত পৌঁছতে হবে। আমরা যদি তাদের অন্তর্নিহিত কারণগুলি উন্মুলন করতে পারি তাহলে আমরা সেগুলি থেকে মুক্ত হতে পারব। বিষয়টা শুধু অশান্তকারী আবেগ থেকে নিজেদের মুক্ত করা নয় যা আমাদের জন্য সমস্যার সৃষ্টি করে; বাস্তবে আমাদের অশান্তকারী আবেগগুলির জড় পর্যন্ত যেতে হবে এবং সেগুলি থেকে মুক্ত হতে হবে।\nতাহলে মনের এই অশান্তকারী অবস্থার গভীরতম কারণ কী? আমরা এর যে মূল কারণটা খুঁজে পাই সেটাকে প্রায়শই “অজ্ঞতা বা অজ্ঞানতা” রূপে অনুবাদ করা হয় অথবা আমি এটাকে “অসচেতনতা” রূপে অনুবাদ করতে পছন্দ করি। আমরা কোনকিছুর সম্পর্কে অসচেতন হয়ে থাকি, সেই জিনিসটার বিষয়ে আমাদের কাছে কোন তথ্য থাকে না। অজ্ঞতা শব্দটি শুনে মনে হয় যেন আমরা মূর্খ। কিন্তু এর অর্থ এই নয় যে আমরা মূর্খ। এর অর্থ হল কেবল আমরা সেই বিষয়ে কিছু জানি না অথবা এমনও হতে পারে যে আমরা তার সম্পর্কে বিভ্রান্ত অর্থাৎ আমরা কোন কিছুর সম্পর্কে ভুল বুঝি।\nআমরা কিসের সম্পর্কে বিভ্রান্ত বা কোন বিষয়ে অসচেতন? মূলতঃ এটা হল, আমাদের আচরণ এবং তার পরিস্থিতির পরিণতি। আমরা কোন কারণে খুবই ক্রোধিত হই, আসক্ত হই অথবা দুঃখিত হয়ে পড়ি এবং এর কারণে আমরা পূর্ববর্তী অভ্যাস এবং প্রবণতার ভিত্তিতে বাধ্যতামূলক ভাবে আচরণ করি। এটাই হল কর্ম যেটা বোঝায় যে আমরা অশান্তকারী আবেগ অথবা অশান্তকারী মনোভাবের ভিত্তিতে আমরা আচরণ করতে বাধ্য হই আর এর উপর আমাদের কোন আত্ম-নিয়ন্ত্রণ থাকে না।\nআমাদের অসচেতনতা হল এই বাধ্যতামূলক আচরণের অন্তর্নিহিত আধারঃ আমরা জানি না যে আমরা যা কিছু করেছি অথবা যা বলেছি তার পরিণতি কী হবে। অথবা আমরা বিভ্রান্ত হয়ে থাকিঃ আমরা ভাবি চুরি করলে আমরা সুখী হব কিন্তু সেটা কখনো হয় না। অথবা আমরা ভেবেছিলাম আপনাকে সহায়তা করলে আমি ভাবব আমাকে আপনার প্রয়োজন এবং আপনি আমাকে ভালোবাসেন; কিন্তু সেটা হয়নি। সুতরাং, আমরা জানতাম না যে এর প্রভাব কী হবে। “আমি জানতাম না যে আমি যদি এরকম বলি তাহলে এটা আপনাকে কষ্ট দেবে” অথবা আমরা এর সম্পর্কে বিভ্রান্ত ছিলাম। “আমি ভেবেছিলাম এটা আপনাকে সাহায্য করবে কিন্তু সেটা হয়নি।” “আমি ভেবেছিলাম এর কারণে আমি সুখী হব কিন্তু সেটা হয়নি।” অথবা এটা আপনাকে সুখী ক’রে তুলবে কিন্তু সেটা হয়নি। অথবা পরিস্থিতি সম্পর্কে, “আমি জানতাম না যে আপনি ব্যস্ত ছিলেন।” অথবা “আমি জানতাম না যে আপনি বিবাহিত।” অথবা হতে পারে আমরা বিভ্রান্ত ছিলাম, “আমি ভেবেছিলাম আপনার কাছে পর্যাপ্ত সময় আছে।” কিন্তু আসলে সেটা ছিল না। “আমি ভেবেছিলাম আপনি অবিবাহিত, কারও সাথে সম্বন্ধ রাখেন না, তাই আমি আপনার সাথে প্রেমের সম্পর্ক গড়তে চেয়েছিলাম, যেটা উচিত ছিল না।” সুতরাং আবার আমরা পরিস্থিতি সম্পর্কে অসচেতনঃ হয় আমরা তাদের চিনি না অথবা তাদের সম্পর্কে আমরা বিভ্রান্তঃ তাদেরকে আমরা ভূলভাবে চিনি।\nএটা সত্য যে সচেতনতার অভাব হল আমাদের বাধ্যতামূলক ভাবে কর্ম করার মূল, তবে এটা এতটা স্পষ্ট নয় যে এটাই হল অশান্তকারী আবেগের মূল আর অশান্তকারী আবেগগুলি বাধ্যতামূলক আচরণের সাথে খুব বেশি সংযুক্ত। সুতরাং আমাদের এই বিষয়গুলিকে আরও একটু বেশি সতর্কতার সাথে দেখতে হবে।\nকরুণা অশান্তকারী আবেগ/ ক্লেশ অবিদ্যা\nএকটি আলোচনা সভার প্রতিলিপি, রিগা, লাটভিয়া, জুলাই ২০০৪। বাংলা ভাষায় অনুবাদ ও সম্পাদন করেছেন সঞ্জীব কুমার দাস, টাইপ করেছেন দেবজিৎ চ্যাটার্জী এবং প্রুফ সংশোধন করেছেন শ্রীমতী সম্পা দাস।


EiSamay| Sep 11, 2018, 01.01 PM IST\nমন্তব্য অভিনেতা অঞ্জন দত্তর। তাঁর পাশে তখন পরিচালক অরিন্দম শীল। তাঁদের মুখোমুখি ভাস্বতী ঘোষ\nঅন্য সময়: পুজোয় অরিন্দম পরিচালিত ‘ব্যোমকেশ গোত্র’ আসছে। অঞ্জন, কোথায় আপনার আর অরিন্দমের ব্যোমকেশ আলাদা?\nঅঞ্জন: আমার ব্যোমকেশ চেম্বার ডিটেকটিভ স্টোরি। আগাথা ক্রিস্টির ঘরানায় ব্যোমকেশ দেখেছি। কারণটা শুধুমাত্র কম বাজেট নয়, ওভাবেই দেখতে চেয়েছি। অরিন্দমের ব্যোমকেশ তুলনায় লার্জার দ্যান লাইফ, ট্র্যাভেলগের মতো। তাই ব্যোমকেশ বানাতে ওর খরচা বেশি হয়েছে…\nঅরিন্দম: অঞ্জনদার ব্যোমকেশের ইনটেনসিটি উপভোগ্য। কিন্তু পরিচালক হিসেবে আমায় পর-পর পাঁচটা দৃশ্য একটা ঘরে শ্যুট করতে দিলে আমি পারব না। ক্লসটোফোবিক লাগে। দর্শক আজকাল লার্জার দ্যান লাইফ ওয়েবসিরিজে অভ্যস্ত হয়ে পড়ছে, তার সঙ্গে পাল্লা দিতে হবে তো!\nঅন্য সময়: ‘উমা’-তে যিশুকে গোল দিয়েছেন অঞ্জন। এবার আবিরকে গোল দেবেন নাকি?\nঅরিন্দম: না। ছবিতে ব্যোমকেশ আর ঊষাপতির রাজায়-রাজায় টক্কর হয়েছে। আমার ইউনিটে অতি বড় শত্রু এলেও, শত্রুতার আবহাওয়া নেই।\nঅঞ্জন: ইন্ডাস্ট্রিতে থাকতে গেলে মান-অভিমান হবে। সংসার করলেও স্ত্রীর সঙ্গে ঝগড়া হবে। আবার স্ত্রী থাকলে প্রেমিকা হবে না, তা হয় না! আপনারা সাংবাদিকরাও অন্য কাগজের সাংবাদিকের সঙ্গে পার্টি করেন, অথচ ব্যক্তিগত স্তরে ঝগড়া আছে…তাই আবির ব্যোমকেশ না করাতে খারাপ লেগেছিল ঠিকই। কিন্তু এ ছবিতে ব্যোমকেশকেই সকলের চেয়ে এগিয়ে থাকবে। আর ‘উমা’-তে সৃজিত চেয়েছিল যিশু এগিয়ে যাক, আর অঞ্জন দত্ত অভিনয় দিয়ে যিশুকে মেরেছে এমন নয়!\nঅন্য সময়: অঞ্জন ব্যোমকেশ করা ছেড়ে দিয়ে খারাপ লাগছে না? ওই সিরিজটাই তো হিট…\nঅঞ্জন: খারাপ লাগবে কেন? আমি নিজের গল্প করতে চাই। তাই কোনও তৃতীয় ব্যক্তি না খুঁজে ‘দুর্গরহস্য’ অরিন্দমকেই দিয়েছি।\nঅন্য সময়: যিশুকে না বলেই এই সিদ্ধান্ত নিয়েছেন বলে যিশুর নিশ্চয়ই খারাপ লেগেছে?\nঅঞ্জন: যিশু তেমন অনেককে বলেছে। কিন্তু এটা ডিভোর্স নয় যে স্ত্রীর অনুমতি নিতে হবে। এটা সিনেমা। পরে যিশুও বুঝেছে, একজন ব্যোমকেশ থাকাটাই ভালো। না হলে ব্র্যান্ডটার ক্ষতি হচ্ছে! আমিও প্রযোজকের কাছে গেলেই বলে, ‘নিজের গল্প করুন, সঙ্গে একটা ব্যোমকেশ’! অন্য ছবিতে লোকসান করলে ব্যোমকেশ দিয়ে টাকা তুলবে, এটা থেকে বেরনো দরকার ছিল। শুধু শ্রীকান্ত মোহতা বলেলনি এরকম। কিন্তু ব্যোমকেশ করতে চাই না, অথচ ব্যোমকেশের মধ্যে ঢুকে পড়লাম, এর কারণ হল, দর্শককে বোঝানো দরকার, এখানে কোনও প্রতিযোগিতা হচ্ছে না। বলিউডে দু’ জন পরিচালক এক প্রোজেক্টে নিয়মিত কাজ করেন আজকাল...\nঅরিন্দম: অঞ্জনদার সাজেশনে ছবিটা উন্নত হয়েছে। ন’টা ছবির মধ্যে এই প্রথম কোনও অভিনেতার নাম আমি কৃতজ্ঞতা স্বীকারে দিচ্ছি।\nঅঞ্জন: আমার গর্ব হচ্ছে যে ষাটের দশকে যেমন জনপ্রিয় আর ভালো কনটেন্ট কোথাও মিলে গিয়েছিল ‘আপনজন’, ‘সপ্তপদী’-র মতো ছবিতে, আবার এখন তেমনটা হচ্ছে। শহরের চারটে আঁতেল, যাঁরা খালি অঞ্জন দত্ত-র ছবি দেখত, তার বাইরেও বহু মানুষ অরিন্দম, সৃজিত, নন্দিতা-শিবপ্রসাদের ছবি দেখছেন। তাই একটা ছবি অরিন্দমের সঙ্গে সহ-পরিচালনা করতে চাই।\nঅন্য সময়: ‘দুর্গরহস্য’?\nঅঞ্জন: না। ওটা প্রেডিক্টেবল! ওটার চিত্রনাট্যে থাকতে পারি। কিন্তু অরিন্দম যদি শবরকে নতুনভাবে আনতে চায়, তা হলে আমি থাকব।\nঅন্য সময়: পুজোয় কোন-কোন ছবি দেখবেন?\nঅরিন্দম: ‘মনোজদের অদ্ভুত বাড়ি’ আর ‘এক যে ছিল রাজা’।\nঅঞ্জন: ব্যোমকেশ আর অরিন্দম যা বলল।


'ফতোয়া' ও হুমকির ফল: ইয়াজিদ বাহিনীতে ১৩ হাজার কুফাবাসীর যোগদান\nপ্রথম পৃষ্ঠা আন্তর্জাতিক ‘ফতোয়া’ ও হুমকির ফল: ইয়াজিদ বাহিনীতে ১৩ হাজার কুফাবাসীর যোগদান\n‘ফতোয়া’ ও হুমকির ফল: ইয়াজিদ বাহিনীতে ১৩ হাজার কুফাবাসীর যোগদান\n১৩৮২ বছর আগে ৬১ হিজরির তৃতীয় ও চতুর্থ মহররম যেসব গুরুত্বপূর্ণ ঘটনা ঘটে সেসবের মধ্যে ৩ মহররম কারবালায় ইমাম হুসাইনের কাফেলার তাবু স্থাপন ও কুফার চার হাজার সেনা নিয়ে কারবালায় ওমর বিন সা’দ-এর প্রবেশ এবং কাজি শুরাইহ’ নামের এক দরবারি আলেমের পক্ষ থেকে ইমাম হুসাইনের রক্তপাতকে বৈধ বলে ফতোয়াদান ছিল সবচেয়ে উল্লেখযোগ্য।\nকুফায় নিযুক্ত ইয়াজিদের নরপিচাশ গভর্নর ইবনে জিয়াদ ‘কাজি শুরাইহ’ নামের এক দরবারি আলেম ও প্রধান বিচারপতির কাছ থেকে নেয়া ফতোয়ার ভিত্তিতে হযরত ইমাম হুসাইন (আ.)-কে হত্যার জন্য জনগণকে উস্কানি দিয়েছে।কুফার মসজিদে ইবনে জিয়াদ ওই ফতোয়া শুনিয়ে একদল মানুষকে ইমামের বিরুদ্ধে উত্তেজিত করে। ইবনে জিয়াদ কুফার মসজিদে সমবেত জনগণকে এই বলে হুমকি দেয় যে, তাদেরকে হয় ইমাম হুসাইনের (আ) বিরুদ্ধে সেনা-সমাবেশ ঘটাতে হবে অথবা মৃত্যু-বরণ– এ দু’য়ের যে কোনো একটি পথ বেছে নিতে হবে! তারা যদি হুসাইন (আ)’র বিপক্ষে যুদ্ধ করে তবে তাদের পুরস্কার দেয়া হবে বলেও জিয়াদ ঘোষণা দেয়।\nইবনে জিয়াদের নির্দেশে তৈরি করা কাজি শুরাইহ’র ওই ফতোয়ায় বলা হয়েছিল হযরত ইমাম হুসাইন (আ.) তৎকালীন মুসলিম বিশ্বের তথাকথিত খলিফা ও ‘আমিরুল মুমিনিন’ ইয়াজিদের আনুগত্য করেননি, তাই তাকে দমন করা তথা তার রক্তপাত ঘটানো মুসলমানদের জন্য ওয়াজিব।\nকুফার ১৩ হাজার বিভ্রান্ত মুসলমান ইমাম হুসাইন (আ.)’র বিরুদ্ধে যুদ্ধের জন্য ওমর সাদের সেনাবাহিনীতে যোগ দেয়। এদের মধ্যে শিমার বিন জিল জুশান ছিল ওই ১৩ হাজার সেনার চার জন গ্রুপ-লিডারের অন্যতম। অথচ কুফাতে কিছুকাল আগে এমন সময়ও ছিল যখন ইমাম হুসাইন কুফায় এসেছেন শুনে হাজার হাজার মানুষ তাঁকে সম্বর্ধনা জানাতে ছুটে আসেন। কিন্তু পরে দেখেন যে ইবনে জিয়াদ ইমাম হুসাইনের জনপ্রিয়তা পরীক্ষা করতে ও ইমামপন্থীদের চিহ্নিত করে শাস্তি দিতে ওই গুজব রটায় ও নিজেই ইমাম হুসাইনের ভাব নিয়ে মুখ ঢেকে কুফার বাইরে থেকে কুফায় প্রবেশ করে! ফলে কুফায় ইমামপন্থীদের বেশিরভাগই ত্রাস ও আতঙ্কের শিকার হন।\nইমাম হুসাইন (আ.) তেসরা মহররম কারাবালায় তাবু স্থাপন করেন। আর ইয়াজিদ বাহিনীর সেনাপতি ওমর ইবনে সাদ তার সেনাদের নিয়ে কারবালায় পৌঁছে। আগে নানা জায়গায় ইমামের কাফেলার তাবুগুলো কিছুটা উঁচু বা টিলার মত স্থানে বসানো হয়েছিল। কিন্তু এবার ইমাম (আ.) সমতল বা কিছুটা গর্তময় স্থানে তাবু বসানোর নির্দেশ দেন। সম্ভবত এর কারণ ছিল শিশু ও নারীরা যাতে যুদ্ধের দৃশ্য দেখে ভয় না পান।\nহোর ইবনে ইয়াজিদ (রা.) নামের একজন সেনা কর্মকর্তা সর্ব প্রথম কারবালায় ইমাম শিবিরের বিপরীতে তাবু গাঁড়েন। তিনিই ওবায়দুল্লাহ ইবনে জিয়াদকে প্রথম খবর দেন যে ইমাম হুসাইন (আ.) কারবালায় এসেছেন। হোর প্রকৃতিগতভাবে ভালো মানুষ হওয়ায় ও ইমামের উচ্চ মর্যাদা সম্পর্কে ধারণা থাকায় আশুরার দিন ইয়াজিদ বাহিনী ত্যাগ করে কয়েকজন সঙ্গীসহ ইমাম শিবিরে যোগ দেন ও সবার আগে তিনি বীরের মত যুদ্ধ করে শহীদ হন। তিনি ইমামের কাছে ক্ষমা চেয়ে বলেছিলেন, আমি ভাবতে পারিনি যে এরা আপনার সঙ্গে যুদ্ধ করবে ও আপনাকে হত্যা করতে চায়! হোরের বাধার কারণেই ইমাম কুফার দিকে যেতে পারেননি -এই ভেবে হোর মহান আল্লাহর দরবারে ও ইমামের কাছে গভীর অনুতাপ প্রকাশ করেছিলেন। মহানুভব ইমামও তাঁকে সাদরে বরণ করে নিয়েছিলেন। হোর শহীদ হওয়ার সময় ইমাম তাঁকে বলেছিলেন: তোমার মা যেমনটি তোমার নাম রেখেছিলেন হোর বা মুক্ত তুমি দুনিয়া ও আখেরাতে (তোমার মুক্তিকামী আচরণের মাধ্যমে) মুক্তই হলে!\nইমাম জানতেন কারবালায় কি ঘটতে যাচ্ছে। তিনি তেসরা মহররমই কারবালার জমি স্থানীয় নেইনাভাবাসীদের কাছ থেকে কিনে নেন। তিনি তাদের এ শর্ত দেন যে ভবিষ্যতে যারা এখানে নবীসা. পরিবারের সদস্যদের কবর জিয়ারত করতে আসবেন তাদের জন্য আপ্যায়ন করা হয় ও পথ দেখিয়ে দেয়া হয়।\nএসেছে সীমার, এসেছে কুফা’র বিশ্বসঘাতকতা,ত্যাগের ধর্মে এসেছে লোভের প্রবল নির্মমতা !\nমুসলিমে মুসলিমে আনিয়াছে বিদ্বেষের বিষাদ, …কাঁদে আসমান জমিন, কাঁদিছে মোহররমের চাঁদ।\nএই ধুর্ত্ত ও ভোগীরাই তলোয়ারে বেঁধে কোরআন,আলী’র সেনারে করেছে সদাই বিব্রত পেরেশান !\nএই এজিদের সেনাদল শয়তানের প্ররোচনায় হাসানে হোসেনে গালি দিতে যেত মক্কা ও মদিনায়।\nপূর্ববর্তী খবরচমক দিতে চায় পিএসজি, মেসির সঙ্গে একই দলে খেলবেন রোনালদো!\nপরবর্তী খবরসান্তাহারে বাল্য বিয়ে বন্ধ করলেন ইউএনও শ্রাবণী রায়